
শ্রীপ্রমোদচন্দ্র দত্ত 


ঘরে পা দিয়েই থমকে দাড়াল বাঁদী। ধবধবে শয্যায় একটা দলিত ফুলের মত 
পড়ে আছেন সুলতানা । বেশবাস বিস্রস্ত, চুল এলোমেলো, অঙ্গ শিথিল, 
কাজলের ছায়ায় বিস্ফারিত স্থির দুটি চোখ। আতঙ্কে চীৎকার করে উঠল বাঁদী। 
সঙ্গে সঙ্গে ছায়ার মত ক'জন মানুষ ঘিরে দীড়াল ওকে। দ্বিতীয় আর্তনাদ গলা 
থেকে বের হওয়ার আগেই একজন চেপে ধরল মুখটা। তারপর ব্যস্ত কয়েকটি 
মুহূর্ত । ইশারা, ফিসফিস। দরবারে আনুষ্ঠানিক ঘোষণা সুলতানা মৃত। 
হারেম। 

এমন দৃশ্য এই প্রাসাদে-কেউ কখনও. দেখেনি। স্বপ্নেও না। নিজের হাতে রা 
সাজানো বাগানটি আপন হাতেই তছনছ করছেন সুলতান. সুলেমান। পরীর মত 
মেয়েগুলোকে তিনি দু'হাতে বিলিয়ে দিচ্ছেন। যে হাত বাড়াচ্ছে সে-ই ঘরে 
ফিরছে টকটকে লাল গোলাপ হাতে। কীটা. নেই, কেবলই .গোলাপ। সুলতানের 
এই বদান্যতার.হেতু.কী কেউ জানে না! প্রজারা ভাবিত। ভাবিত রাজ্যের . 
শুভাকাউক্ষীরাও | 

__কী. হল সুলতানের? সে উত্তর তখনও.জানে মাত্র একজন। পুরানো 
প্রাসাদের একটি কক্ষে রসে হাতের আর্শিতে মুখ দেখছিল মেয়েটি। রাঙা 
ঠোটের কোণে মৃদু হাসি।-_তাহলে কথা. রেখেছে সুলেমান! 

হারেম। 

কারাকক্ষের দুয়ারে হঠাৎ তুমুল হট্রগোল। হাতের. কোরাণশরিফ বন্ধ করে... 
সামনের বিশাল দরজাটির দিকে তাকালেন দ্বিতীয় সুলেমান। কারাগার, অতএব 
দুয়ার বাইরে থেকে বন্ধ। তাকালে কিছুই দেখা যায় না। কিন্তু স্পষ্ট শোনা 
যাচ্ছে কারা যেন বাইরে চীৎকার করছে। দরজায়ও করাঘাত পড়ল যেন। 
ইব্রাহিম শঙ্কিত। তীর বিবর্ণ মুখখানা. আরও বর্ণহীন।__তবে বুঝি জীবনের শেষ 
প্রহরটি এল! বছরের পর বছর ধরে এরই প্রতীক্ষায় ছিলেন বন্দী ইব্রাহিম। তবু 
আতঙ্কে শিউরে উঠলেন তিনি,_এই কি ছিল নিয়তি? নিজের সমস্ত শক্তিকে 
এক করে কোন মতে উঠে দাড়ালেন ইব্রাহিম। দুয়ারে প্রচণ্ড আঘাতের শব্দ। 
শিকারকে সামনে পেয়ে উল্লাসে চীৎকার করছে যেন একদল নেকড়ে। ইব্রাহিম 


ভেবে পাচ্ছেন না কী করবেন তিনি,_-পালাবেন? কারাগারের অন্দরে ছুটে 
যাবেন? তার আগেই সশব্দে ভেঙে পড়ল সামনের দরজাটি। এবং প্রায় সঙ্গে 
সঙ্গেই খেলনার মত একটি মৃতদেহ ছুঁড়ে দিল ওরা তার পায়ে। জল্লাদ আর 
বেঁচে নেই! সগৌরবে ঘোষণা করল উল্লসিত জনতা ।.দেহটির দিকে তাকালেন 
ইব্রাহিম। মুরাদ !-_মুরাদ নয়, জল্লাদ! তার স্বগতোক্তিটিও যেন শুনে ফেলেছে 
জনতা ।-_মুরাদই না আপনাকে নিক্ষেপ করেছিলেন কারাগারে! আমতা-আমতা 
করে কী যেন বলতে চাইলেন ইব্রাহিম। তার আগেই ধ্বনি তুলল 

ওরা-_ আপনিই আমাদের সুলতান! 

হারেম। 

বাইরে ঘুটঘুটে অন্ধকার । কিন্তু এই কক্ষটিতে দিনের রোশনাই। ঘরের চারদিকে 
আয়না। মাগার ওপরে ঝুলছে সার সার ঝাড়। মেঝেয় বাহারি গালিচা । তারই 
মধ্যে দাড়িয়ে আছেন অটোমান সাম্রাজ্যের বর্ষীয়ান সুলতান। তার সোনার অঙ্গে 
কোথাও একফালি বস্তু নেই। উগ্র আতরগন্ধে কক্ষ ভরপুর। তারই মধ্যে 
উন্মাদের মত একাকী পায়চারী।করছেন সুলতান। থেকে থেকে থমকে দাড়িয়ে 
আয়নায় নিজেকে দেখছেন। হঠাৎ দুয়ারে নৃপুরনিকণ। ভারি পর্দা ঠেলে ঘরে 
ঢুকল একদল মেয়ে। তারাও সম্পূর্ণ বিবসনা। লুব্ধ সুলতান ক্ষুধার্ত চোখে 
তাকালেন তাদের দিকে। তারপর সুলতানী 

ভঙ্গিতে ঘোষণা করলেন- আজ তোমরা সবাই. বনের হরিণী, আমি হরিণ! 
হারেম। 

সম্রাট বললেন-_জ্যান্ত পুঁতে ফেল ওকে। হ্যা, আজই, এক্ষুনি। দুর্গ থেকে 
জিঞ্জির বাঁধা বন্দিনীকে বের করে আনা হল বাইরে, ঘুমন্ত রাত্রির অঙ্গনে । ইট 
এল, পাথর এল। মশালের আলোয় ওরা রাত ভর কাজ করল। চোখের জলে 
চুন আর বালি মেশাল, বুকের আত্তনাদকে মুখে গান করে ফোটাল। দেখতে 
দেখতে ডালিম ঝুঁড়ির মত সপ্তদশী একটি তরুণীর দেহ ঘিরে গড়ে উঠল আট 
দেওয়ালের অনুচ্চ সৌধ। নিষ্ঠুর, নিশ্ছিদ্র। ভোরের আগেই মাথার উপরে শেষ 
তারাটি ঝপসা হয়ে এল, শেষ ইট হাতে উঠল। ভেতরে যেন ডানা ঝাপটাচ্ছে 
পাখি। আলোর বৃত্তে শেষ পাক অসম্পূর্ণ রেখেই বোধহয় মাঝপথে মুখ থুবড়ে 
পড়েছে পতঙ্গ। ওরা কান পাতল। কোন সাড়া নেই। ওরা আল্লার নাম নিল। 
তারপর ধীরে ধীরে নামিয়ে দিল হাতের শেষ পাথরটি। রাত্রি তখনও শেষ 
হয়নি। 

হারেম। 


টলতে টলতে গ্লিটার মুখে এসে ঠেকলেন ক্লান্ত, অবসন্ন আবু বকর। দুয়ার 
বন্ধ। নিশুতি রাত। চারদিকে কেউ কোথাও নেই। বাদশাজাদার গাড়ি নিয়ে ছুটে 
এল কোচম্যান্। _-হুজুর! দরজা তো বন্ধ।__আবার সেই ষড়যন্ত্র! গর্জন করে 
হিন্দনে পাঠিয়েছিল ওরা আমাকে। এবার মতলব সারা রাত ফৈজবাজারে 
আটকে রাখবে ।__-তা আমি হতে দিচ্ছি না! কিছুতেই না। আবার গর্জন করে 
উঠলেন আবু বকর।-_-কোথায় গেল পাহারাওয়ালা, খুঁজে বের করে ওকে। 
দেখা গেল, একজন মানুষ ধীরে ধীরে এগিয়ে আসছে তার দিকে ।-_কোথায় 
ছিলে এতক্ষণ? হুঙ্কার দিয়ে উঠলেন আবু বকর। __হুজুর,_সেলাম করে 
সামনে দাঁড়াল লোকটি, হুজুর, আমি পাহারাওয়ালা নই! তবে কে 
তুমি?_আজ্ঞে হুজুর নিশ্চয় মুর্তি ইক্রামউদ্দীনের নাম শুনেছেন। আমি 
জানতে চাই, দরজা বন্ধ করে কোথায় গেল পাহারাওয়ালা? আসান-উল-হক 
উত্তর দেবার আগেই কোমর থেকে পিস্তলটি হাতে তুলে নিলেন শাহাজাদা। 
পরক্ষণেই রাত্রির নিস্তন্ধতাকে খান খান করে এলোমেলো গুলির আওয়াজ। 
ফৈজবাজারের এক অখ্যাত গলিতে যখন এই নাটক অভিনীত হচ্ছে গলির 
মাথার. ওপরে একটি জানালা থেকে তখন সকৌতুকে বাদশাহ-তনয়ের দিকে 
তাকিয়ে আছে একটি রমণী। উপভোগ্য দৃশ্য বটে! ভাবতেও হাসি পায়। তবু 
বেদনার সঙ্গেই যেন ফারকান্দা জামানি বেগমের মুখ থেকে বেরিয়ে এল একটি 
শব্দ-_ বেচারা! প্রাসাদে যার রাশি রাশি হুরী, সে-ও কিনা একজন সামান্য 
নারীর আকর্ষণ এড়াতে পারছে না! 

হারেম। 

এই অন্দর আমার সাম্রাজ্য। আমার উচ্চাশা, আকাঙক্ষা সব একে ঘিরেই । আমি 
জানি, সম্পূর্ণ অর্থে আমি পুরুষ নই। কিন্তু সেজন্য কোন খেদ নেই আমার। 
আমাকে ঘিরে এই যে রূপসীর দল, এদের ঘৃণাকে আমি পেয়ালা ভরে পান 
করি। কেননা, একমাত্র ওদের দিকে তাকিয়েই আমি জানতে পারি, আমি কে, 
কী আমার অস্তিত্ব। ওরা বিনা কারণে আমাকে ঘৃণা করে না। কিছুই যে আমি 
দিতে পারি না ওদের! যা পারি ইচ্ছে করেই তা-ও দিই না। ইচ্ছে করেই 
ওদের পদে পদে বাধা হয়ে দাড়াই আমি, কোন ষড়যন্ত্রই ওরা আমার জন্য 
সফল করতে পারে না। ওদের সব প্রশ্ন, সব চাহিদার জবাবে আমার এক-ই 
উত্তর-_না। কর্তব্য, ধর্ম, সতীত্ব, নত্রতা- ইত্যাদি ছাড়া আমার মুখে আজ আর 
অন্য কোন কথা নেই। কিন্তু বরাবরই কি এমন ছিলাম আমি ?...মেঝেয় শুয়ে 


ছাদের দিকে তাকিয়ে আত্মানুসপ্ধান করছে বৃদ্ধ খোজা। চোখ বেয়ে জলধারা 
গড়িয়ে পড়ছে কানের পাশ দিয়ে, যেন__বসফরাস। 

হারেম। 

_ও তাই তো! সত্যিই তো অলক্ষুণে ওরা! না, এ বেগম আমি চাই 
না।__মূল্য আছে আমার জীবনের । আমি পথের মানুষ নই। লক্ষ লক্ষ প্রজার 
ভাগ্য জড়িয়ে আছে আমার ভাগ্যের সঙ্গে --না, চাইনে, চাইনে!_ 
সর্বনাশীদের নিয়ে সুখে কাল' কাটাবার বিন্দুমাত্র বাসনা নেই আমার ।__যাও 
তোমাদের ছুটি দিলাম আমি। --তোমরা আমাকে ছেড়ে যেতে বিন্দুমাত্র 
দুঃখবোধ করছ না? উত্তরে আবার খিল খিল করে হেসে উঠল ওরা । অপলক 
দৃষ্টিতে ওয়াজিদ তাকিয়ে রইলেন ওদের দিকে। সত্যিই চলে যাচ্ছে 
মেয়েগুলো। 

তুৰ্কী সুলতানেরা তাদের অন্দরের নাম দিয়েছিলেন হারেম,। শব্দটা জাতে তুকীঁ 
নয়, আরবী ।.অর্থ-_নিষিদ্ধ। মক্কা আর মদিনার চারপাশ ঘিরে অনেকখানি এলাকা 
‘হারাম’, অর্থাৎ নিষিদ্ধ এলাকা । সমগ্র অঞ্চলটি দেওয়াল ঘেরা নয়, কিন্তু সবাই জানে 
অন্যত্র যা চলে এখানে তা. অচল। এ এলাকার রীতিনীতি. একটু অন্যরকম, স্বতন্ত্র 
সেদিক থেকে হারেম শুধু নিষিদ্ধ এলাকা নয়, পবিত্র'এলাকাও বটে। 

পারস্যে ওরা বলতেন_ _অন্দরম। ভারতবর্ষে _অন্ত্পুর। পরবর্তীকালে কেউ 
কেউ জেনানাও বলতেন অবশ্য। পারসিক ‘জান’ শব্দের মানে__মহিলা। সেই 
থেকেই জানানখানা বা জেনানা। তুর্বীরা. আরব্যরীতি মেনে নিয়েছিলেন, 
Ella ARC OR Gath Ten 
বোঝাতে হলে 'হারেমে'র কোন বিকল্প খুঁজে পাওয়া ভার। হারেম__ নিষিদ্ধ এলাকা; 
নিষিদ্ধ এবং যুগপৎ পবিত্র। তুর্কী ভাষায় সম্পূর্ণ শব্দটা অবশ্য “হারেম' 
নয়, হারেমলিক। পুরো অর্থ প্রাসাদের অন্দর। “সেরাগলিও” যদি সম্পূর্ণ 
প্রাসাদ, হারেম, তবে প্রাসাদের. সেই অংশটি যেখানে বেগম বিবিরা থাকেন। 

বসফরাস-এর নীল জলে ছায়া ফেলে দীড়িয়েছিল অনুচ্চ একটি পাহাড়। হঠাৎ 
দেখা গেল পাহাড় পুষ্পিত।.রাশি রাশি পাথরের ফুল যেন ফুটে বের হচ্ছে তার 
দেহময়। অট্টালিকার পর অট্টালিকা রুক্ষ আদিম পাহাড় আড়ালে চলে গেছে, তার 
জায়গায় গড়ে উঠেছে ছবির মত এক নগরী। রাজধানী কনস্টানটিনোপল ল্লান তার 


কাছে। এ যেন নতুন রাজধানী। অথবা পুরানো রাজধানীরই নয়া হৃদপিণ্ড । 

কথাটা মিথ্যা নয়। সারি সারি প্রাসাদ ঘিরে দীড়িয়ে আছে সুউচ্চ একটি দেওয়াল। 
কনস্টানটিনোপল-এর যে কোন নাগরিক জানে, জানে বিশাল অটোমান সাম্রাজ্যের 
অগণিত প্রজাও,_এই দেওয়ালের বন্ধনীতেই সন্ত্রাজ্যের প্রাণ-ভোমরা। 
কেননা__অটোমান সাম্রাজ্যের প্রবল প্রতাপান্বিত সুলতানের এটাই যথার্থ ঠিকানা। 
এখানেই কেন্দ্রীভূত সাম্রাজ্যের গৌরব, সুলতানের ইজ্জত। এ দেওয়াল ভেদ করে 
ভেতরে প্রবেশ মানে সাম্রাজ্যের পতন। অতএব অত্যন্ত গুরুতর এর প্রবেশপথটি। 
বিশাল দোতলা তোরণ। দুই সারি ছোট ছোট জানালা । মাথায় মুকুটের মত চার 
কোণে চারটি মিনার। নীচে পুতুলের মত দাড়িয়ে আছে সুসজ্জিত, সশস্ত্র প্রহরীর 
দল। সংখ্যায় তারা পঞ্চাশ জন। রাত্রে আরও একদল এসে যোগ দেবে তাদের 
সঙ্গে। কেননা, পৃথিবীর এই বিশেষ কোণটির রহস্য এবং গুরুত্ব রাত্রিকালে আরও 
বেশি। 

এই তোরণটির নাম-_বাব্-ই-ছুমায়ুন। অর্থাৎ স্বর্গীয় প্রাসাদ। এর ভিতর দিয়ে 
যে কোন প্রজা প্রাসাদে প্রবেশ করতে পারে। কিন্তু 'বাব্-ই-হুমায়ুন' যেখানে তাকে 
পৌঁছাতে পারে সেটা প্রাসাদের অঙ্গন মাত্র। হিন্দুস্তানে এই এলাকাটার নাম 
ছিল-_দেওয়ানখানা। বাদশার আম-দরবার বসত সেখানে । তুর্কী সুলতানের প্রাসাদে 
কাজে ব্যবহার হত অন্য জায়গা, প্রাঙ্গণ নয়। 

প্রাঙ্গণে হাসপাতাল, রাজকীয় রুটির কারখানা, জলসরবরাহ ব্যবস্থার কেন্দ্র, 
জ্বালানি রাখার ব্যবস্থা, টাকশাল, খাজাঞ্চিখানা, মাল গুদাম, আস্তাবল, এবং অন্দর 
বাদ দিয়ে অবশিষ্ট প্রাসাদের কর্মীদের আস্তানা। এখানে দেখবার মত কিছু যদি সত্যিই 
থেকে থাকে তবে সে নৈঃশব্দ। অসংখ্য মানুষ আনাগোনা করছে, কিন্ত কোথাও টু 
শব্দটি নেই। চারদিকে অবিশ্বাস্য নীরবতা। “মনে হচ্ছিল কোন মাছি উড়ে এসে 
কোথাও বসলেও শুনতে পাব বোধহয়” লিখেছেন জনৈক প্রত্যক্ষদর্শী। তবু 
পালিয়ে আসতে মন চায় না, ঠায় দাড়িয়ে তাকিয়ে থাকতে ইচ্ছে করে অপূর্বসুন্দর 
ফোয়ারাটির দিকে। ওরা একে বলে জল্লাদের ফোয়ারা। কাজ শেষে জল্লাদ আর 
তার সহকারীরা হাতের রক্ত ধুয়ে থাকে এই ফোয়ারার জলে। পাশেই মোটামুটি 
উচু দুটি বেদী। নিহতদের মুণ্ডুগুলো সাজিয়ে রাখা হত তার উপর । উদ্দেশ্য: আসা- 
যাওয়ার পথে দৃশ্যটা দেখে জীবিতরা যদি কিছু শিখতে পারে। 

সামনেই দ্বিতীয় প্রাচীর। তার মাঝামাঝি জায়গায় যে তোরণটি, নাম 
তার-_-“ওরতাকাপি” বা কেন্দ্রীয় তোরণ। এ তোরণ দিয়ে এগিয়ে গেলে আগন্তুক 
পৌঁছাবেন প্রাসাদের দ্বিতীয় মহলে, সুলতানের দরবার কক্ষে । একে বলা যেতে পারে 
সাম্রাজ্যের চৌকাঠ। যাঁরা সুলতানের সাক্ষাৎ-প্রার্থী, একমাত্র তাদেরই প্রবেশাধিকার 
আছে এই দরজায় । পঞ্চাশ প্রহরী দাড়িয়ে আছে এখানেও বিশেষ অনুমতিপত্র ছাড়া 
কেউ এই তোরণের ভেতরে পা বাড়াতে পারবে না। এখানে এসে দর্শনপ্রার্থীকে 

নামতে হবে ঘোড়া থেকে। ‘ওরতাকাপি’ দিয়ে ঘোড়ায় চড়ে আনাগোনা করতে 
পারেন একমাত্র সুলতান। অন্যরা, _তা তিনি স্বদেশ কিংবা বিদেশের যত বড় 
পদস্থব্যক্তিই হোন না কেন, _নিঃশব্দে মাথা হেট করে পায়ে হেঁটে ভেতরে প্রবেশ 
করেন। 

এ তোরণটির তুর্কী নামও ছিল একটি, 'বাব-এল-সেলাম,__ আদাবের তোরণ । 
এই তোরণের গড়ন আরও মজবুত। দুই প্রস্থ লৌহদরজা বসানো এখানে, ললাটে 
সুলতানী ‘তুগ্রা’ বা শিলমোহর। তলায় কোরাণের একটি ছত্র লেখা । এর ভেতরে 
আছে বৈদেশিক দূতদের থাকার জন্য কয়েকটি ঘর। অটোমান সাম্রাজ্য যখন 
গৌরবের শীর্ষে তখন মনোবাসনা নিবেদন করা মাত্র রাজদূতদের হাজির করা হত 
না সুলতানের সামনে। ঘণ্টার পর ঘণ্টা তারা অপেক্ষা করতেন এই বাড়ির সুসজ্জিত 
ঘরগুলোতে। কখনও বা দিনের পর দিন। 

দ্বিতীয় দ্রষ্টব্য এখানে-_“কেলাতে ওডাসি' বা জল্লাদের ঘর। ছোট ছোট কয়েকটি 
কক্ষ । নীচে কারাগার। উপরে থাকে ঘাতক নীচে---শিকার। হত্যার পর অপরাধীদের 
মুগ্ডুগুলো সাজিয়ে রাখা হত বাইরের দেওয়ালে খুঁটির মাথায় | এ বন্দোবস্ত উচ্চপদস্থ 
বা গণ্যমান্য অপরাধীদের জন্য। সাধারণ অপরাধীর জন্য বরাদ্দ “বাব্-ই-হুমায়ুনে'র 
পরে ওই বাঁধানো চত্বর দুটো । পাশেই একটা কাগজে লিখে রাখা হত-_কী অপরাধে 
গর্দান গেল কার। এর পর আসল দর্শনীয়, সুলতানের দরবার কক্ষ। দৈর্ঘ্যে ৪৫৯ 
ফুট, প্রস্ত্ে__৩৬১ ফুট ; এই আশ্চর্যসুন্দর আসর থেকেই শাসিত হয় বিশাল 
সাম্রাজ্য। সপ্তাহে চার দিন সপারিষদ সুলতান এসে এখানে বসেন, আর্জি নিয়ে 
প্রজারা এসে সামনে দাঁড়ায় । তিনি বিচার করেন, আদেশ দেন, নির্দেশ পাঠান। চোখ 
ধাঁধানো সেই সভা। জমকালো পোশাকে চারপাশে বসে আছেন রাজ্যের প্রধান 
আমীর ওমরাহের দল, গ্রান্ড উজির এবং অমাত্যবর্গ ; মাঝখানে সিংহাসনে উপবিষ্ট 
সুলতান স্বয়ং। দরবারী ভোজসভাগুলোও এখানে বসে । সুলতানের নিজস্ব রসুইখানা 
ছাড়াও কাছেই এক সারি রান্নাঘর আছে সে-সব মহোৎসবের খানা বানাবার জন্য। 
আর আছে-_ইকাজাইন? বা সুলতানের আপন খাজাঞ্চিখানা, “সিলা মুজেসি' বা 
একটি অস্ত্র-শস্ত্রের যাদুঘর, সুলতানের অশ্বশালা (দু'হাজার থেকে চার হাজার ঘোড়া 
থাকত তুর্কী সুলতানদের), ইত্যাদি ইত্যাদি। 

দরবার কক্ষে সশরীরে হাজির থাকা প্রথম দিককার সুলতানেরা পবিত্র কর্তব্য 
বলে মনে করতেন। রীতি পালটাল পরবর্তীকালে, সুলেমানের আমলে। তিনি 
দেওয়ালের মাথায় ঝারোকা খাটানো গবাক্ষ বসালেন। বিলাসী সুলতান অবসর 
পেলে কখনও কখনও সকলের অলক্ষে সেখানে এসে বসতেন, রাজ্য কেমন চলছে 
তা বুঝবার চেষ্টা করতেন। এই অদৃশ্য চক্ষুটির ভয়ে দরবার সাবধানে চলত বটে, 
কিন্তু এরতিহাসিকেরা বলেন__এই গবাক্ষ থেকেই শুরু তুকী সাম্রাজ্যের পতন 
অধ্যায়। প্রজার সঙ্গে দূরত্ব বেড়েছে, দরবারে এসে বসবার মত সময়ও আর হাতে 

নেই সৌখিন সুলতানের । স্পষ্টতই বোঝা গেল, তুকী শাসকের আকর্ষণ তখন 
দেওয়ানখানায় নয়, তারও পিছনে, _হারেমলিকে। 

হারেমলিকে যেতে হবে এই দ্বিতীয় অঙ্গন পার হয়ে, তৃতীয় তোরণ দিয়ে। সে 
তোরণের নাম-_“বাব্-ই-সাদত' বা পরম সুখের দরওয়াজা। অবশ্য ইচ্ছে করলেই 
এ দরজায় পা দেওয়া যায় না। একজন পশ্চিমী দর্শক, স্যার জর্জ ইয়ং 
লিখেছিলেন_ হারেম আর তার হৃদ্পিণ্ড “হিরকাই সোরিফ ওসাকি’ বা চেম্বার অব 
দি হোলি ম্যানটল- পৃথিবীতে সব চেয়ে অজ্ঞাত দুটি স্থান। এভারেস্ট এবং মেরুর 
মতই তা বিশ্বমানুষের নাগালের বাইরে। এঁতিহাসিকরা বলেন কয়েকশ" 
বছরে বাইরের যে সব ভাগ্যবান এই মহলে পা দিতে পেরেছেন সংখ্যায় তারা 
বড়জোর এক ডজন। দ্বিতীয় কক্ষটিও হারেমেই। সেখানে আছে নানা পবিত্র ধর্মীয় 
স্মারক। 

এমন কি শ্রমিকেরাও যখন কাজ করতে যায় ভেতরে তখন তন্ন তন্ন করে তল্লাশ 
করা হয় তাদের সেই সঙ্গে লিখে রাখা হয় চেহারা এবং চরিত্রের পুঙ্থানুপুঙ্খ বিবরণ। 
এ-ব্যাপারে সব দেশের রাজা বাদশাই অতি সতর্ক। তুর্কী হারেমে সব ক্রীতদাসের 
প্রবেশাধিকার ছিল না। বিশেষত শ্বেতাঙ্গ ক্রীতদাসের। তাদের মধ্যে যারা চিকিৎসক 
তারাও যখন অন্তঃপুরে প্রবেশ করত তখন দু'পাশে সার বেঁধে দাড়িয়ে থাকত খোজা 
প্রহরীর দল। মুঘল হারেমে পশ্চিমের এক অভিযাত্রীকে নিয়ে যাওয়া হয়েছিল 
কাশ্মীরী শালে ঢেকে, অন্ধের মত হাত ধরে। রোগী দেখার সময়েও রোগীর একখানা 
হাত ছাড়া আর কিছু দেখতে পেতেন না চিকিৎসকরা । একজন পশ্চিমী চিকিৎসক 
লিখেছেন__তার পরও'সন্দেহ যেন থেকেই যেত ওঁদের মনে। একবার মশারির তলা 
থেকে হাত বাড়ালেন পর্দানসীন রোগিণী ।'তার হাতখানা হাতে তুলেই দৃঢ় স্বরে আমি 
বললাম, এ হাত তো কোনো স্ত্রীলোকের নয়? সঙ্গে সঙ্গে হো হো করে হেসে উঠে 
ঢাকনা ছুঁড়ে ফেলে দিয়ে বিছানা থেকে নেমে এলেন বাদশাহ_আমি তোমাকে পরখ 
করছিলাম।' এ 

'বাব্ই-সাদত" বা পরম সুখের তোরণ পার হলেই দর্শক পৌঁছে যাবেন খাস 
বেহস্তে, এমন মনে করার কোন কারণ নেই। প্রাসাদের মানচিত্র এখানে যেমন বিস্তীর্ণ, 
তেমনই জটিল। তোরণের পরেই প্রাচীরের গা ঘেষে এক সার ঘর। এখানে থাকে 
শ্বেতাঙ্গ খোজার দল। এদের কথা পরে বলা হয়েছে। এদের ব্যারাকগুলোর সামনে 
দাড়িয়ে তোরণের দিকে পিঠ রেখে তাকালে চোখে পড়বে তিনটি স্বতন্ত্র এলাকা। 

প্রথম এলাকাটিকে আমরা তৃতীয় মহল বলতে পারি। এখানে আছে প্রাসাদের 
বিদ্যালয়, আর একটি খাজাঞ্চিখানা, ধর্মীয় স্মারক দ্রব্যাদির ওই সংগ্রহশালা, জনৈক 
সুলতানের একটি স্নানঘর, একটি মসজিদ, একটি লাইব্রেরি, একটি যাদুঘর এবং 
আরও কয়েকটি অট্টালিকা । এর মধ্যে বিদ্যালয়টির কথা বিশেষভাবে উল্লেখযোগ্য 
এটি প্রতিষ্ঠিত হয়েছিল সুলতানের বালক ভূৃত্যদের ‘মানুষ’ করার জন্য । সাধারণতঃ 

ওরা ছিল ভিন্ন সাংস্কৃতিক আবহাওয়ায় লালিত ভিন্ন দেশের সন্তান। পরদেশীদের 
আপন করে নিতে বই কি; নিজেদের মনের মত করে গড়ে নিতে হবে। 
__ কড়ির বিনিময়ে অথবা তলোয়ারের বলে সংগ্রহ করা হয়েছিল ওদের। সুতরাং 
তুকাঁ আদর-কায়দায় শিক্ষিত করে তুলতে হলে একটা শিক্ষাকেন্দ্র থাকা চাই। শুধু 
দরবারী আদব-কায়দা নয়, শারীরিক এবং মানসিক প্রস্তুতিতেও ওরা যাতে তুরস্কের 
সুলতানের যোগ্য দাস হতে পারে তার জন্যও চেষ্টার অস্ত ছিল না এই বিদ্যালয়ে । 
অর্থাৎ, ধর্ম, সমর-বিদ্যা সবই শেখান হত এখানে । প্রাসাদের সীমানার বাইরেও 
এজন্য বিদ্যালয় ছিল কয়েকটি কিন্তু সব চেয়ে খ্যাত এটিই। কোন তুকী বালক 
এখানে পড়ত না। ছাত্ররা সবাই বিদেশী- অষ্টিয়ান, হাঙ্গেরিয়ান, রাশিয়ান, গ্রিক, 
ইতালিয়ান, বোহেমিয়ান, জার্মান, সুইস ইত্যাদি নানা জাতির। সংখ্যায় ওরা পাঁচশ’ 
থেকে আটশ'। ছাত্রজীবনের প্রথম বছরে ওরা দৈনিক দুই 'আসপার' করে হাত- 
খরচ পেত, দ্বিতীয় বছরে পেত তিন 'আসপার” তৃতীয় বছরে পেত- চার 
‘আসপার’। ‘আসপার’ তুর্কী মুদ্রা। বছরে দুই প্রস্থ লাল রঙের জমকালো পোশাক 
দেওয়া হত প্রত্যেক ছাত্রকে । গরমের সময়ে পরার জন্য দেওয়া হত আর দুই প্রস্থ 
সাদা আলখাল্লা। 

কড়াকড়ি রীতিনীতি এই বিদ্যালয়ে । শ্বেতাঙ্গ খোজার দল অষ্টপ্রহর নজর রাখত 
ওদের উপর। তার মধ্যেই যথারীতি অনভিপ্রেতও ঘটত। উপায় কী? কোন কোন 
সুলতান বিকৃত মনের পুরুষ। হারেমের মেয়েদের চেয়েও তারা নাকি ভালবাসতেন 
শ্বেতাঙ্গ কিশোর তরুণের সাহচর্য। একজন পশ্চিমী আগন্তক লিখেছেন--নানা 
অকথা-কুকথা শোনা যায় এই বালকদের সম্পর্কে। তাতে বিস্ময়ের কিছুই নেই। 
এ অঞ্চলে এসব আচারের নাকি রীতিমত চল। আর একজন দর্শক লিখেছেন-__এই 
বিদ্যালয়ের ছেলেরা নিজেদের মধ্যে একটি সাংকেতিক ভাষা ব্যবহার করত। তাদের 
মতিগতি- বোঝা খুবই শক্ত। কোন বিকৃত আচারের জন্য ধরা পড়লে অবশ্য চরম 
শাস্তি দেওয়া হত। আধমরা করে দেওয়ালের বাইরে ছুঁড়ে দেওয়া হত অপরাধীকে। 
তা হলেও বলা চলে না ওরা বশ মেনেছিল। একজন লিখেছেন ভাগ্যিস, প্রাসাদে 
হারেম যুক্ত হয়েছে অনেক পরে, তা না হলে কী সব কাশ ঘটত কে জানে! 
সুলতানের মত সুলতানারাও নিশ্চয় হাতছানি দিয়ে কাছে ডাকতেন ওদের! 

এর পরে চতুর্থ মহল বা “দোরদুনচু আব্লু”। সেখানে যেতে হলে প্রবেশপথের 
ডাইনে পড়বে সুলতানের আর একটি খাজাঞ্চিখানা, বায়ে-_দাওয়াই এবং পানীয়ের 
ঘর। এখানে বিশ্ব মন্থন করে সংগ্রহ করে রাখা হয়েছে নানা ধরনের বিষ এবং বিষ 
প্রতিষেধক, পানীয়, আতর, আরক ইত্যাদি । এ মহলে ঘর-বাড়ি কম। জলাশয়, বাগান 
ইত্যাদি শোভিত এই বিতীর্ণ চত্বরে উল্লেখযোগ্য প্রতিষ্ঠান মাত্র দুটি। প্রথমটি 
প্রাসাদের অস্ত্রোপচার গৃহ। ধর্মীয় নির্দেশ অনুযায়ী সুলতান-তনয় থেকে শুরু করে 
ভৃত্যদল-_সকলকে শুদ্ধ করা হত এখানে। দ্বিতীয়টি “হেকিম বাসি ওড্রাসি’ বা 

প্রাসাদের প্রধান হেকিমের চেম্বার। এ ছাড়া ছিল কয়েকটি কারুকার্যখচিত অনুপম 
পর্যবেক্ষণ চৌকি। তাদের যে কোন একটিতে উঠে দীড়ালে তবেই দেখা যাবে 
প্রাসাদের আসল রহস্যকেন্দ্র_হারেম। 

হারেমের দুটি ভাগ। এক-_হারেমলিক” দ্বিতীয়__“সেলামলিক।” প্রথমে 
“সেলামলিক'এর দিকেই একনজর তাকানো যাক। এই অংশটাকে বলা চলে 
হারেমের সদর। অন্দর-_খাস হারেম। এ এলাকা পুরুষের, অর্থাৎ সুলতানের । 
এখানেই তীর স্বানঘর, বৈঠকখানা, শয়নকক্ষ। বেগম বীদীরা অবশ্য কখনও কখনও 
উকি দেয় এদিকে। কেননা; যদিও পুরুষদের মহল, তাহলেও “সেলামলিকে' 
গুরুত্বপূর্ণ কয়েকটি ভবন আছে। অস্ত্রোপচারের যে ঘরটির কথা উল্লেখ করা হয়েছে, 
কার্যত সেটি “সেলামলিক'-এর - চৌহদ্দিতে পড়ে। আপন বালকের ওপর 
অস্ত্রোপচারের সময় বাঁদীর সঙ্গে বেগমও কখনও কখনও সুযোগ পেলে হাজির 
থাকবেন সেখানে। দ্বিতীয়, সেখানেই সুলতানের সিংহাসন-ঘর। সেখানেও মাঝে 
মাঝে দেখা যেত হারেমের মেয়েদের । কোন আনন্দ অনুষ্ঠানের দিনে সুলতান নিজেই 
ডেকে পাঠাতেন ওদের। ডাক পড়ত তাদের অন্য সময়ও। অবশ্য অন্য ঘরে। সে 
কথা পরে। 

‘হারেমলিক’-এ অন্যতম দ্রষ্টব্য ‘কাফেস্‌” বা খাঁচা, অর্থাৎ হারেমের কারাগারটি। 
একজন গবেষক লিখেছেন- এই কারাগার যে পরিমাণে নিষ্ঠুরতা, যন্ত্রণা এবং 
রক্তপাত প্রত্যক্ষ করেছে, ইউরোপের কোন রাজপ্রাসাদ কোনদিন তা দেখেনি। 
সিদ্ধান্তটা নিয়ে তর্ক চলতে পারে। এখানে তার সুযোগ নেই । আমরা শুধু এইটুকুই 
মেনে নিচ্ছি যে, ‘কাফেস্‌’ একটি ভয়াবহ যুগের প্রতীক। হারেমের দুর্বলতা, হারেমের 
ষড়যন্ত্র হারেমের অক্ষমতা এবং নিষ্ঠুরতা_-এক কথায় হারেমের যাবতীয় 
অনাচারের একটি মৌন স্মারক এই 'কাফেস্ঃ। | 
সংখ্যাও ছিল তার অনেক । এক হিসাবে জানা যায়, মুরাদ একশ’ তিনটি ছেলেমেয়ের 
জনক ছিলেন। এদের মধ্যে তার মৃত্যুসময়ে বেঁচে ছিল কুড়িটি পুত্রসন্তান ও সাতাশটি 
কন্যা। তার পরে সিংহাসনে বসলেন সুলতানের জোষ্ঠ তনয়। ইতিহাসে নাম তার 
তৃতীয় মহম্মদ। তিনি বাকি উনিশ ভাইকে হত্যা করলেন। পিতার সাতজন 
শয্যাসঙ্গিনী তখন সন্তানসম্ভবা । নবীন সুলতানের আদেশে তাদেরও বিসর্জন দেওয়া 

হল সমুদ্রের জলে। সিংহাসন সম্পর্কে সম্পূর্ণ নিরুদ্ধেগ থাকতে চান মহন্মদ। এটা 
১৮ এই প্রাসাদে বরাবর তাই-ই করা হত। হঠাৎ ছেদ 
পড়ল তাতে । কেন কে জানে, স্থির হল অতঃপর আর সুলতানের বেওয়ারিশ 
‘সন্তানদের হত্যা করা হবে না _তাদের আটকে রাখা হবে কারাগারে । প্রয়োজন হলে 
জল্লাদ পাঠানো যাবে সেখানে, প্রয়োজন হলে শূন্য সিংহাসনে বসানোর মত লোক 
পাওয়া যাবে অতি সহজে । সুতরাং তৈরি হল-_কাফেস্ত। 

দোতলা বাড়ি । চারিদিকে উঁচু দেওয়াল। তারই মধ্যে বাস করে বেচারা সুলতান- 
তনয়রা। অদূরেই দরবার, মন্ত্রণাকক্ষ। সেখানে কী হচ্ছে, সুলতানের আপন সন্তান 
হয়েও সে-সব খবর জানবার অধিকার নেই তাদের । শিক্ষাদীক্ষারও কোন বন্দোবস্ত 
নেই হতভাগ্যদের জন্য । অন্ধ, খঞ্জ, উন্মাদ, অশিক্ষিত এবং অতৃপ্ত কতগুলো মানুষের 
ভিড় এখানে । এদের প্রমোদ দানের জন্য হারেম থেকে আধবয়সী কিছু বন্ধ্যা রমণীকে 
ছুঁড়ে দেওয়া হত। শস্যের নামে কিছু খোসা। বরাদ্দ একেবারে কম নয়, প্রত্যেকের 
ভাগে গড়ে এক ডজন করে ক্রীড়াবস্ত্ব। তৎসহ খোজা ও আনুষঙ্গিক উপচার। কখনও 
কখনও এদের কারও সঙ্গেই অন্তরঙ্গ হয়ে উঠত কোন বন্দী। কখনও বা 
প্রাসাদ-হেকিমের সব বিদ্যাকে বিফল প্রমাণ করে সন্তানবতী হত-সেই রঙ্গিনী দলের 
কেউ। সে ক্ষেত্রে কারও সাধ্য নেই ওদের বীচিয়ে রাখে, দু'জনেরই প্রাণদণ্ড 
অবধারিত। 

কেউ কেউ তারই মধ্যে বেঁচে থাকতেন। কেউ কেউ ফিরে আসতেন 
‘ সিংহাসনেও। ইব্রাহিম ফিরে এসেছিলেন। উনচনল্লিশ বছর পরেও ফিরে এসেছিলেন 
দ্বিতীয় সুলেমান। ওরা তখন সম্পূর্ণ অন্য মানুষ । বিশেষত ইব্রাহিম। তার বিচিত্র 
জীবনকাহিনী পরে শোনা যাবে। বন্দীরা স্বভাবতই প্রতিশোধ নেওয়ার জন্য সুযোগ 
খুজত। ছাড়া পাওয়ার পর তারা যেন হিংস্র জন্ত। ১৮০৭ সনের কথা। প্রাসাদের 
বিরাট রক্ষীবাহিনী বিদ্রোহী হল। তাদের দাবি__সিংহাসন থেকে নেমে ‘কাফেস্‌- 
এ ঢুকতে হবে সুলতান তৃতীয় সেলিমকে। তিনি রাজি হলেন। ওরা কারাগার থেকে 
মুক্ত করে এনে সিংহাসনে বসাল ভূতপূর্ব বন্দী মুস্তাফাকে। মুস্তাফা সুলতানের 
খুড়তুতো ভাই। সুলতানের হুকুমে কারাগারে নিক্ষিপ্ত হয়েছিলেন তিনি। সিংহাসনে 
বসলেন বটে, কিন্তু অচিরেই প্রমাণিত হল মুস্তাফা অক্ষম শাসক। সেলিমকে মুক্ত 
করার জন্য প্রাসাদ লক্ষ্য করে এগিয়ে এলেন তার এক ভূতপূর্ব ঘনিষ্ঠ সহচর। খবর 
পেয়ে হুকুম দিলেন মুস্তাফা, হত্যা কর বন্দীকে । ঘাতকেরা কারাগারের দুয়ার খুলে 
ভিতরে ঢুকলেন। সেলিম প্রাণপণে লড়াই করলেন তাদের সঙ্গে । কিন্তু শেষ পর্যন্ত 
হার মানতে হল তাকে। ওরা নিষ্টুরভাবে হত্যা করল ভূতপূর্ব সুলতানকে। সেই 
মুহূর্তেই সদলবলে “সেলামলিক'-এ এসে হাজির হলেন সেলিম বান্ধব। কারাগারের 
দুয়ারে দাড়িয়ে হাক দিলেন তিনি-_সেলিম! সেলিম! ওরা সেলিমের মৃতদেহটা 
ছুঁড়ে দিল তার সামনে,_এই তোমার সেলিম! রেহাই পেলেন না মুস্তাফাও। 
সেলিমের অনুরাগীরা সিংহাসনে থেকে টেনে নামালেন তাকে । আবার কারাগারে 
ফিরে গেলেন তিনি। সিংহাসনে বসলেন- সুলতান দ্বিতীয় মামুদ। 

এ ধরনের কাহিনী ভারতের ইতিহাসেও একেবারে অশ্রুত নয়। তবু তুর্কী 
হারেমের “সেলামলিক”এর এই কারাগারটির যেন তুলনা নেই। এখান থেকে “সুবর্ণ 
পথ’ নামে পরিচিত রাস্তাটি ধরে কয়েক পা এগিয়ে গেলেই সামনে সেই স্বর্গ, নাম 
যার- হারেম। কিংবা এগিয়ে যাও “ল্নানঘরের পথ" নামে অপরিসর ওই গলিটি ধরে, 

তা হলেই সামনে পাবে সেই সুখের রাজ্য- হারেম। সেখানে রাশি রাশি ফুল, লঘু 
পাখায় গুঞ্জন করে ফিরছে একটি মাত্র ভ্রমর। নরক আর স্বর্গের মধ্যে ব্যবধান মাত্র 
একটি দেওয়াল। এখানে কান্না, ওখানে হাসি। এখানে ক্ষুধা, ওখানে আহারে অরুচি। 
এখানে প্রেতিনীর মেলা, ওখানে হুরীদের খেলা। বন্দীর দীর্ঘশ্বাস দেওয়ালের ওপারে 
পৌঁছয় না, কিন্তু বাতাসে ভেসে আসে ওপারের খিল খিল হাসি, নুপুর-নিকণ, আতর 

‘সুলতানের প্রাসাদ যদি স্বয়ংসম্পূর্ণ ছোট্ট একটি দেশ, তবে তার হারেমও তাই। 
অসংখ্য রক্ষী এবং সাদা কালো খোজা ছাড়াও প্রাসাদে আছে একটি সামরিক 
হাসপাতাল, কারাগার, স্কুল, হামাম, বাগিচা, হ্রদ ইত্যাদি। এসব আয়োজনের 
অধিকাংশই চোখে পড়বে খাস হারেমে। শুধু ফোয়ারা, বাগান, রত্বশালা, হামাম আর 
বস্ত্রালয় নয়, _হাসপাতাল, বিদ্যালয়, ধোপাখানা, মসজিদ ইত্যাদিও আছে এখানে। 
এই নিষিদ্ধ দেশে ঢোকবার দুটো পথের কথা আগেই উল্লেখ করা হয়েছে; সুবর্ণ 
পথ’ আর ম্নানঘরের পথ'__'আলতিনইয়ল” আর “হামাম ইয়লু”। কিন্তু এ পথে পা 
বাড়াবার অধিকারী একমাত্র “সেলামলিক' এর প্রবলপ্রতাপান্বিত বাসিন্দা ; অর্থাৎ 
স্বয়ং সুলতান। এছাড়াও খাস হারেমে যাতায়াতের আরও কয়েকটি দরওয়াজা ছিল। 
তার মধ্যে প্রধানটির নাম ছিল-_হারেম কুমলে কাপিসি”। “আরাবা কাপিসি” নামে 
একটি তোরণ ছিল গাড়ির জন্য । তাছাড়াও ছিল “কুশানে কাপিসি’ এবং দু" দুটো “পর্দে 
কাপিসি'। “পর্দে কাপিসি” নাকি মোটা কাপড়ে বা পর্দায় ঢাকা থাকত সব সময়। 
বাইরে থেকে তো বটেই, ভেতর থেকেও পর্দা সরিয়ে বাইরে উকি দেওয়ার সাধ্য 
নেই কারও । প্রতিটি দরজায় দাড়িয়ে আছে ভীষণদর্শন প্রহরী । প্রত্যেকে তারা কৃষ্ণাঙ্গ 
এবং প্রত্যেকে খোজা। 

সুলতানকে কিছুক্ষণের জন্য ভুলে গিয়ে একবার উঁকি দেওয়া যাক হারেমের সার 
সার ঘরগুলোতে। মেলিং নামে এক পশ্চিমী স্থপতি সুলতান তৃতীয় সেলিমের 
এক বোন ছিলেন হারেমের তরফ থেকে এ ব্যাপারে সবচেয়ে উদ্যোগী । তার সঙ্গে 
মাঝে মাঝে কথা বলতে হত মেলিংকে। কখনও কখনও সরেজমিনে ঘরগুলোর 

অবস্থা দেখার জন্য আসতে হত অন্দরের অন্দরেও। তার তুলিতে আঁকা তুর্কী 
হারেমের এক টুকরো ছবি : 

চিত্রের কেন্দ্রে একজন বেগম আর একজন খোজা । পোশাক দেখেই বোঝা যায় 
এ বেগম হারেমের অধিকর্রী। খোজা- উচ্চপদস্থ কোন দাস। বেগম নিশ্চয় কোন 
কাজের কথা বলছেন ওকে। ডানদিকে এক কোণে বসে তিনটি মেয়ে “তান্দির' বা 
কাঠকয়লার আগুনে পা গরম করছে। এরাও বেগম। কী বলছে ওরা নিজেদের মধ্যে? 
আমরা জানি না। মেলিংও জানতেন না। আর এক কোণে অত্যন্ত অন্তরঙ্গ ভঙ্গিতে 
দু'জন বেগম। যেন দুই সতীন নয়, দুই বান্ধবী । এদের মধ্যে সম্পর্ক যদি অন্য ধরনের 
হয় বিস্মিত হওয়ার কিছু নেই। অন্তত মেলিং তাই মনে করেন। মাঝখানে 
একাকিনী দীড়িয়ে একটি মেয়ে। সাদাসিধে পোশাক দেখেই বোঝা যাচ্ছে সে 
একজন ক্রীতদাসী। বা দিকে একটি রমণী বসে বসে খাবার খাচ্ছে। সেও বেগম 
নিশ্চয়। এবং সম্ভবত সুলতানের সোহাগীদের অন্যতম সে। কারণ ওদিকে দেখা 
যাচ্ছে, একটি হলে বসে একসঙ্গে খাচ্ছে সাত জন। 

ছবির, হারেমের নয়, একতলায় মসজিদ-দৃশ্য। প্রার্থনার নানা ভঙ্গি দেখিয়েছেন 
এখানে মেলিং। দোতলার উপরে দেখিয়েছেন কয়েকটি শোবার ঘর। মেয়েরা 
রাত্তিরের জন্য শয্যা তৈরি করছে। দিনের বেলায় বালিশ ইত্যাদি তুলে রাখা হয়। 
কোথায়, কী ভাবে তাও দেখিয়েছেন চিত্রকর। গবেষকরা বলেন, মেলিং-এর চিত্রে 
একটি জিনিসের অভাব। প্রত্যেক শোবার ঘরের দেওয়ালে একটি করে ছোট্ট 
“দেওয়াল-ফোয়ারা”, অর্থাৎ বেসিন থাকত, তা তিনি দেখাননি। হয়ত তখনও তার 
ব্যবহার শুরু হয়নি। 

মহামান্য সুলতান আরও কিছুক্ষণ অনুপস্থিত থাকলে ক্ষতি নেই। সত্য, তারই 
হারেমের প্রভু হলেও কার্যত তিনি বাইরের মানুষ । এখানে প্রকৃত কর্রী যিনি তিনি 
সুলতান-জননী,__সুলতানা ভালিদ”। মধ্যপ্রাচ্যে মুসলিমদের মধ্যে একটি প্রবাদ 
প্রচলিত ছিল- “পুরুষের স্ত্রী থাকতে পারে অসংখ্য, কিন্তু মা একজনই ।” স্বভাবতই 
সুলতান-জননীর সম্মান সকলের উপরে। হিন্দুস্থানে বলা হত তীকে__পাদশাহী 
বেগম’। এখানেও তিনি সম্মানিত মহিলা । আর সবাই মর্যাদায় তার পরে। 

তুরস্কে সুলতানের জ্যেষ্ঠ পুত্রের জননীর পদবী-_বাসখাদিন এফেন্দি'। মুঘল 
হারেমে তিনি__-খাসমহল'। তারপর দুই, তিন, চার,_আরও তিনজন প্রিয় বেগম। 
তারা ‘হানুম এফেন্দি'। অন্য নাম “খাদিন”। এই চারজনকে বাদ দিলে তিনশ’ কিংবা 
বারোশ’, যত বিরাটই হোক না কেন বেগমবাহিনী, ওরা সবাই সুলতানের শয্যাসহচরী 
মাত্র। ওঁরা বলতেন-_“ওদালিক”। তাদের একমাত্র গৌরব, সুলতানকে একদিন তারা 
কাছে পেয়েছিল, ক্রীড়াচ্ছলে কয়েকটি আনন্দিত মুহূর্ত কেড়ে নিতে পেরেছিল। ঘরে 
ঘরে প্রত্যেকে ওরা আশা করে আছে-_সে সুযোগ আবার কোন রাত্রে নিশ্চয় আসবো! 


১৮ 


হাতের সর্বশেষ গোলাপটিকে আবর্জনা কুণ্ডে ছুঁড়ে দিয়ে হয়ত বাদশাহ আবার একদিন 
ওর দিকে ফিরে তাকাবেন, রুমালের ইশারায় কাছে ডাকবেন। সে রাত্রির প্রতীক্ষায়ই 
প্রতি সন্ধ্যায় গুন গুন করে গান করে মেয়েটি, চোখে সুরমা টানে। 

এই উপপত্ী দল ছাড়াও ঝীক ঝীক হুরী সুলতানী-বেহস্তে। হারেম একদিক 
থেকে এক প্রমীলা-রাজ্য। এখানে পুরুষ মাত্র একজনই। বিশেষ করে সুলতানের 
তা-ই ধারণা । খোজাদের পুরুষ হিসেবে গণ্য করলে তবে হারেম আর হারেম থাকে 
না, একে নিয়ে গর্বের কোন অর্থ হয় না। তাই নয় কি? অতএব পুরোপুরি প্রমীলা 
এখানে অনেক কাজই মেয়েরা করে। তারা অবশ্য বাঁদী। কিন্তু সেটাই একমাত্র 
পরিচয় নয় তাদের। বাঁদীদের কর্ত্রী যে, পদবী তার “কিয়ারা খাতুন” কিংবা 
“কেত্খুদা”। মেয়ে মহলের সে সুপারিন্টেনডেন্ট। তার পর পদাধিকারে দ্বিতীয় স্থান : 
'হাজিনদার ওয়াস্তা” বা ‘হাসনাদার’-এর। সে কোষাধ্যক্ষ । এই দু'জনের পরে যারা, 
তারা “কাল্ফা”। সবাই ওরা এক স্তরের বাঁদী, কিন্তু সকলের কাজ এক নয়। একজন 
হয়ত পোশাক বিভাগের কর্রী, একজন গহনাপত্তরের। কারও দায়িত্ব হয়ত 
রসুইখানা, কারও তোষাখানা। কেউ রক্ষী, কেউ সহচরী, কেউ কোরাণ পড়ে, কেউ 
নাচে গায়। হারেমে যে রাধে সে চুল বাঁধে না। 

এ-ব্যাপারে মুঘল হারেমে যেন আরও এলাহি বন্দোবস্ত । আউরঙ্গজজেবের আমলে 
মুঘল হারেমে নারী ছিল দু'হাজার। রক্ষিতাদের মধ্যে শান্তি রক্ষার জন্য প্রত্যেককে 
একটি করে আলাদা সংসার পেতে দিয়েছিলেন বাদশাহ। প্রত্যেকের অধীনে থাকত 
দশ-বারোজন করে বাদী । বাঁদীদের ওপরে আছে একজন করে মেট্রন। তাদের মাইনে 
ছিল নাকি'মাসে তিনশ’ থেকে পাঁচশ’ টাকা। বাদীরা পেত পঞ্চাশ থেকে দু'শ টাকা। 

বেগমরাও সংখ্যায় কম ছিলেন না। মান্যুসির তালিকা অনুযায়ী সেদিনের মুঘল 
হারেমের প্রধান ক'জন বেগম এবং সুলতানার নাম__তাজমহল, নূরমহল, ছত্রবতী, 
জানি বেগম, পার আনোয়ার বেগম, দুর্-ই-দুরান বেগম ইত্যাদি। শেষ নামটির 
বক্তব্য-_ রাজকন্যাদের মধ্যে হীরা’ তিনি। নামের বাহার ছিল সকলেরই প্রত্যেকে 
যেন কবিতার এক একটি ছত্র। রূপও নিশ্চয় ছিল ওদের অঙ্গে, নয়ত সৌখিন বাদশাহ 
কেন ঠাই দেবেন ওদের প্রাসাদে। কিন্তু হারেম স্বাভাবিক ঠিকানা নয়, রূপ-মহল 
হলেও মেয়েদের রূপ যেন এখানে আরও ক্ষণস্থায়ী । বিশেষত সোহাগী বেগমদের। 
তুর্কী হারেমের খাদিনদের বর্ণনা করেছেন একজন লেখক : 

চুলে হেনা মাখত ওরা । হাতে, পায়ে, নখেও। পৃথিবীর আর কোথাও এত 
প্রসাধনী ব্যবহার করে না কেউ। ওরা ঠোটে রঙ মাখে। হয়ত কোন গ্রিক রমণীর 
কাছ থেকে শিখেছে। ভুরুতে মাখে ঘন কাজল, দু'টো ভু কখনও বা জুড়ে দেয় তাতে। 
কিন্তু এতকিছুর পরও সুরূপা মনে হয় না ওদের। ওদের শরীর অত্যন্ত মোটা, বুক 
ভারি, পা বাকা । পায়ের এই হাল হয়েছে সম্ভবত ওরা আসন করে বসে বলে। শরীরে 


৯৯. 


মেদ বৃদ্ধির হেতু ওদের খাদ্য । প্রচুর খায় ওরা, পুরুষদের চেয়েও বেশি। আর খায় 
কি জানো? ভাত, মাংস, আর মাখন। মদ নিষিদ্ধ হারেমে, ওরা তাই চিনির জল খায়! 

মুঘল হারেমের বিখ্যাত সুন্দরীরাও ক'দিন নিজেদের রূপ বাঁচিয়ে রাখতে 
পারতেন কে জানে? আমরা শুধু জানি, অতিশয় রুচিবান বাদশাহেরও কোন অসুবিধা 
ছিল না তাতে। কেননা, শুধু জনাকয় বেগম নয়, ভাণ্ডার তারপরও অফুরন্ত। 
আউরঙ্গজেবের সময়ে হারেমের বিপুল রক্ষিত-বাহিনীর কয়েকজনের নাম- বদম 
চশম, নজুক বদম, মতলব, পেয়ার ইত্যাদি। শেষ দুটি নামের অর্থ স্পষ্ট, প্রথম নাম 
দু'টির মানে নাকি-__উজ্জ্বল-নয়না আর সুন্দর-দেহী। 

নামে হয়ত কিছুই বোঝা যায় না। তবু নামগুলো শুনবার মত। মেট্রন বা বিভাগীয় 
প্রধানা বাদীদের কয়েকজনের নাম_ ফাতিমা বানু মোনে- দার্শনিক মহিলা), কাদির 
জেটলি রোশনবা বানু সোকি), গুল সুলতান বানু (বাদশাহী ফুল) 

দি। 

তারপর নৃত্যগীত বিভাগ। সেখানে একসময় ছিল- সুন্দর বাঈ, সুরস বাঈ, 
চৌহলা বাঈ, জালিয়া বাঈ, নয়ন জোত বাঈ, কস্তুরী বাঈ, চঞ্চল বাঈ-_এবং আরও 
কত কি। সামান্য যে বাঁদী, সেও যেন দাসী মাত্র নয়, নাম থেকে অনুমান করা যায় 
তাদেরও দেয় কিছু ছিল। মুঘল হারেমের কয়েকটি বাদীর নাম- গুলাব, চামেলি, 
নার্গিস, কেনার, গুল-ই-বদম্‌, ইয়াসমিন (জুঁই), গুল-ই-আব্বাসি, রাণা গুল, 
আনারকলি । অধিকাংশই ফুলের নাম। এত যত্ব করে দেশ-বিদেশ থেকে চয়ন করে 
আনা ফুল, সে কি শুধু অঙ্গনে-প্রাঙ্গণে ছিটিয়ে রাখার জন্য? মাঝে মাঝে তারই কোন 
একটিকে সুলতান হাতে তুলে নিতেন বইকি! 

ফিরে আসা যাক তুর্কী হারেমে। 

“সোনালী পথের দুধারে সার দিয়ে দাড়িয়ে আছে রূপসীর দল। বিশ্ব মথিত করে 
নিপুণ, নিষ্ঠুর হাতে সংগ্রহ করে আনা মুঠো মুঠো মণি-মাণিক্য, হীরে-জহরত। 
পুরানোরা আড় নয়নে বার বার তাকাচ্ছে সদ্য তুলে আনা জুঁই ফুলটির দিকে; বাঁদী 
বটে, কিন্তু অনাধ্াতা পুষ্পের সৌরভ যেন তার অঙ্গ ঘিরে। 

বুক দুরু দুরু সকলেরই। কিন্তু জীবনে এই প্রথম যে দীড়াল এ পথের বাঁকে, 
হারেমের নৈশ হাটে, তার মনের অবস্থার সঙ্গে তুলনা হয় না কারও | গোটা হারেম 
এই রাব্রিটির জন্যই তিল তিল করে তৈরি করেছে মেয়েটিকে, সেই কোন্‌ বিকেল 
থেকে সযত্বে সাজিয়েছে। কেউ সানন্দে, কেউ সখেদে। 

হারেমের খোজা-প্রধান নিজে দাড়িয়ে থেকে স্নান করিয়েছে সুন্দরীকে। স্নান শেষে 
প্রসাধন। বাঁদীরা সমস্ত বিদ্যা উজাড় করে যত্ন ভরে সাজিয়েছে তাকে । ক'দিন আগেও 
ওদেরই একজন ছিল সে। আতরগন্ধের সঙ্গে অতএব সাজঘরের হাওয়ায় দীর্ঘশ্বাসও 
মিশেছে হয়ত কিছু কিছু। ওরা জানে এ মেয়ে সুলতানের আপ্না-পছন্দ। কোন ব্যবসায়ী 
উপহার পাঠায়নি ওকে । সে ক্ষেত্রে সহজ নিয়ম। তে-রাত্তিরের পরীক্ষা । চতুর্থ দিন 

ভোরে জানতে পারবে ব্যবসায়ী তার সওদা বিক্রি হল বিনা, মেয়েটি সুলতানের 
দেওয়া কোন নাম উপহার পেয়েছে কিনা। তা না পেলে, অর্থাৎ সুলতান খারিজ করে 
দিলে, সে মেয়ে মাথা নীচু করে আবার ফিরে যাবে নতুন কোন হাটে, প্রাসাদের দুয়ার 
চিরকালের জন্য তার কাছে বন্ধ। নসিব একেবারে মন্দ না হলে হয়ত ঠাই পাবে কোন 
আমীর ওমরাহ কিংবা পাশার ঘরে। নয়ত আর সকলের ক্ষেত্রে যা হয়, ওর ক্ষেত্রেও 
তা-ইহবে, নিক্ষিপ্ত হবে সত্যিকারের বাজারে, রাজধানীর পঙ্ককুণ্ডে। বীদীরা মনে মনে 
খেদ করত সে হতভাগীর জন্য । কিন্তু সান্তনা, এই পরিণতির জন্য দায়ী নয় ওরা । আজ 
এ কৈফিয়ত অচল। দাসী হলেও ওদের সামনে-বসা এই মেয়েটি স্বয়ং সুলতানের 
মনোনীতা ৷ সুতরাং, নিজেদের কৃত্যটুকুতে কোন ফাক রাখা ঠিকনয়। তাতে নিজেদেরও 
বিপদের সম্ভাবনা । 

স্নানের আগেই দেহ নির্লোম করা হয়েছিল মেয়েটির । স্নানের পর ফুলেল-তেল, 
আতর, মেহেদি, কাজল, সুরমা__আরও কত কী! “লিঙ্গেরী” অর্থাৎ পোশাক 
বিভাগের অধিশ্বরী যে বাঁদী সেও বেছে বেছে রং মিলিয়ে সবচেয়ে ভাল পোশাকটি 
দিয়েছে আজ ওকে । মিছিমিছি হিংসে করে একটি মেয়ের ভবিষ্যৎকে অনিশ্চিত করে 
তোলা ঠিক নয়। সেটা 'অধর্ম।__তাছাড়া, ছাই, আমাদের কি আর সে বয়স আছে? 
বুড়ী হয়ে গেছি সেই কবে! মসলিনের কোর্তাটি হাতে তুলে দিতে দিতে রসিকতা 
করেছিল লিঙ্গেরী, দেখিস, হেরে আসিস না যেন! 

প্রতীক্ষা শেষহল।“কিস্লার আগা" অর্থাৎকৃষ্ণঙ্গ খোদাদের প্রধান হাকদিল- সুলতান 
আসছেন। পরক্ষণেই ‘সেলামলিক’-এর সীমান্তের ওপারে দেখা গেল সুলতানকে। তার 
পরেই তিনি “সোনালী পথের” এই প্রান্তে লঘু পায়ে হেটে আসছেন বিশাল অটোমান 
সাম্রাজ্যের অধীশ্বর । মুখে স্মিত হাসি, চোখে ক্ষিপ্র তীক্ষু দৃষ্টি। সে দৃষ্টি শিকারীর কিংবা 
প্রেমিকের, বলা শক্ত ।অঘটন কিছু ঘটল না । যা প্রত্যাশিত ছিল তাই হল ।চলতে চলতেই 
এক সময় হাতের বাহারি রুমালটা তিনি তুলে দিলেন মেয়েটির হাতে। হয়ত নিজের 
সৌভাগ্যকে তখনও পুরোপুরি বিশ্বাস করতে পারছে না বেচারা, ধরতে গিয়েও ধরতে 
পারল না; কেঁপে উঠেছিল হাতটা, হাতের রুমাল তাই হাত ফস্কে লুটিয়ে পড়ল পথের 
ধুলোয়। আর কেউ তার উপর ঝাপিয়ে পড়ার আগেই “কিস্লার আগা” কুড়িয়ে নিল 
সেটি। তারপর গম্ভীর মুখে তুলে দিল মনোনীতার হাতে ।__ভাগ্যিস, সুলতান পিছু 
তাকাননি। মনে মনে জিভ কাটল মেয়েটি। 

রাত্রির মত অন্যদের কর্তব্য এখানেই শেষ। সবাই জেনে গেছে কার হাতে রেশমী 
রুমাল-__বাদশাহী আমন্ত্রণ-পত্র। সে মেয়েকে সবাই বলবে “গুজ্দে'__নজরে পড়া। 

তার পরেও অনেক অনুষ্ঠান। সুলতানের শয়নকক্ষ থেকে বার্তা নিয়ে যথা সময়ে 
খোজা এসে দাড়াবে সৌভাগ্যবতীর দুয়ারে। সে যখন অভিসারে বের হবে তখন 
আর সব বেগমদের ঘর বন্ধ রাখতে হবে, কেউ যেন দেখতে না পারে ওকে । আগে 
যারা সুলতানের শয্যাসঙ্গিনী হওয়ার সৌভাগ্য লাভ করেছে তাদের কাছে এই 

অভিসার হয়ত দুরূহ কোন ব্যাপার নয়। সত্য, সুলতানের কক্ষে যে কোন নারীর 
পক্ষে প্রতিটি রাত্রিই নব নব পরীক্ষা । তা হলেও কিঞ্চিৎ অভিজ্ঞতা যাদের আছে 
তাদের কথা এক, যার জীবনে সেটাই প্রথম রাত্রি তার কথা অন্য। 

কম্পিত পায়ে সে এসে দাড়াল ঘরের দরজায়। সুলতান আগে থেকেই শয্যায় 
শায়িত। ঘরে দুটো মোমবাতি জ্বলছে। একটি দরজার পাশেই সেখানে দুঃস্বপ্নের মত 
কুণ্ডলী পাকিয়ে বসে আছে এক বৃদ্ধা। তার ধূসর চোখ দুটি সাবধানী-আলোর মত 
অপলক দৃষ্টিতে তাকিয়ে আছে দুয়ারের দিকে। মেয়েটি শুনেছে, ঘণ্টা তিনেক বসে 
থাকবে এই বৃদ্ধা। তারপর তার ঠাই নেবে এসে আর-এক প্রবীণা। ওর মতই আজ 
সারারাত পালা করে জেগে থাকবে ওরা। সুলতান এবং তার সঙ্গিনী যখন শয্যায় 
তখন শুধু দরজায় প্রহরী থাকলেই চলবে না, ঘরেও জেগে বসে থাকতে হবে এদের। 
শঙ্কার সব রন্ধগুলো বন্ধ রাখতে হবে এই আনন্দলোকে। সেটাই নাকি নিয়ম দ্বিতীয় 
মোমবাতিটি জ্বলছে ফুলশয্যার পায়ের দিকে, মেঝেয়। ধীর পায়ে, ভীরু কপোতীর 
মত সেদিকেই এগিয়ে যাবে অভিসারিকা। পালঙ্কের পায়ে পৌঁছে নিঃশব্দে হাঁটু 
গেড়ে বসে পড়বে মেঝেয়। তারপর তেমনই নিঃশব্দে ধীরে ধীরে উদিত হবে শয্যার 
প্রান্তে। হয়ত শুয়ে থেকেই একটি হাত সামনে বাড়িয়ে দেবেন সুলতান, হয়ত নয় । 
নায়ক হয়ত সে রাত্রে সত্যিই ক্লান্ত। কিংবা উদ্দিগ্ন। 

অতএব তার পরের সময়টুকু আরও অনিশ্চিত, আরও গুরুতর। আবাল্য 
বুদ্ধিমতী হিসাবে খ্যাতি যার, সেও যেন হঠাৎ বোকা হয়ে গেছে আজ। নিপুণিকা 
বিহুল, বিমূঢ়। দিনের পর দিন, বছরের পর বছর পরম যত্ব সহকারে আপন লাবণ্যকে 
ফুটিয়ে তুলেছিল সে এই রাত্রিটিরই জন্য। তবু যেন মনে হচ্ছে, ভুল হয়ে যাচ্ছে 
প্রতি মুহূর্তে,_হায় ঈশ্বর! 

প্রসঙ্গত শয়নকক্ষের অনুষ্ঠান বিষয়ে আরও কয়েকটি ত্থ্য উল্লেখ্য। একজন 
বিদেশিনী কথাচ্ছলে জিজ্ঞেস করেছিলেন সুলতান দ্বিতীয় মুস্তাফার প্রধানা 
খাদিন'কে।__এ কেমন প্রথা, হামাগুড়ি দিয়ে শয্যায় উঠবে কেন তোমরা? মেয়েটি 
নাকি হেসে বলেছিল-_কই,আমি তো কখনও তা করিনি, বরং সুলতান নিজেই তো 
হামা দিয়ে এসে উদিত হতেন আমার শয্যায়। 

এ জবানবন্দী সোহাগী সুলতানার । সে সুলতানের বাদী ছিল না, সুলতান ছিলেন 
তার বান্দা। খেয়ালী সুলতান বিনয় সহকারে তার ভালবাসা নিবেদন করতেন এই 
সুলতানার চরণে, তাই নিজেই এসে তিনি হাজির হতেন তার কক্ষে । এবং নায়িকার 
যা কৃত্য, তা-ই নিষ্ঠা সহকারে পালন করতেন নায়ক। বাদশাহ যখন বীদীর গোলাম 
তখন সবই সম্ভব। কিন্তু গবেষকরা বলেন-_দাসীভাবে সুলতানের শয্যায় ঠাই করে 
নেওয়াই ছিল তুকী হারেমে মেয়েদের পক্ষে নিয়ম। 

শুধু তুরস্কে নয়। অন্যান্য দেশের হারেমেও নাকি মোটামুটি একই নিয়ম। 

দিকে। রণে আর প্রেমে সেটাই রীতি । চীনের কথাও উল্লেখ করা যেতে পারে । চীনের 
সম্রাটরা রমালের বদলে মনোনীতাকে আপন কক্ষে ডাকতেন একটি কাঠের চাকতির 
মাধ্যমে । তাতে লেখা থাকত কা'কে সে-রাত্তিরে কাছে পেলে খুশি হবেন তিনি। 
খোজা বার্তাবহ তা নিয়ে ছুটে যেত সে-ই রমণীর কাছে। চেয়ারে বসিয়ে তাকে বহন 
করে আনা হত সম্রাটের শোবার ঘরে। তুকী বেগমের মতই তাকেও হামা দিয়ে 
উঠতে হত পালঙ্কে। দু'জন সশস্ত্র খোজা সারারাত দরজা আগলাত। ভোরে 
খোজাদের প্রধান মস্ত একটা বাঁধানো খাতা নিয়ে হাজির হত সম্রাটের সামনে । তাতে 
মেয়েটির নামের পাশে লিখে রাখা হত সম্রাটের মন্তব্য। উদ্দেশ্য আর কিছু নয়, কোন্‌ 
রানীর কোন্‌ সন্তান বৈধ, কোন্টি অবৈধ সহজেই তা চিহ্নিত করতে পারবে রাজ্যের 
শুভার্থীরা, সন্দেহ থেকে মুক্ত থাকতে পারবেন সম্রাট নিজেও । আপন হাতে খাতায় 
সেই সই করতে হত তাকে। 

তুর্কী, হারেমে এসব রীতি ছিল কি না ইতিহাসে তার উল্লেখ নেই। তবে 
অনুষ্ঠানের শেষটুকু অন্যদিকে থেকে দেখলে প্রায় এক রকম। 

নিজের সমস্ত বুদ্ধিবৃত্তিকে এক করে ওই দুরূহ রাত্রিটির সঙ্গে মোকাবিলা করেছিল 
মেয়েটি। যাবতীয় ছলা-কলা উজাড় করে দিয়েছিল। কেননা, সে জানত আজ রাত্রেই 
স্থির হবে তার ভাগ্য। আজ যদি সে মোহিনী না হতে পারল, এত কাছে পেয়েও হৃদয় 
পিঞ্জরে বন্দী না করতে পারল মানুষটিকে, কাল তবে আবার সে ভিখারিণী। 

দিনের আলো ফোটার আগেই দুয়ারের খোজা নিঃশব্দে ঘরে ঢুকল, ইঙ্গিতে 
জানিয়ে দিল রাত শেষ হতে আর বিশেষ বাকি নেই, স্বপ্নলোক থেকে এবার নিজের 
মহলে ফিরতে হবে রাব্রি-সহচরীকে। জাগতে হল বাদশাহকেও। রাত্রে তিনি যে 
পোশাকে ছিলেন এখন তার মালিক রাতের সঙ্গিনী। সে অমুল্যধন বয়ে নিয়ে 
ভাগ্যবতী চলল নিজের ঘরে। এবারও দুরু দুরু বুক। সকালে হয়ত আনন্দিত 
সুলতানের তৃপ্তির খবর নিয়ে আসবে উপহারের ডালি; নতুন এক প্রস্থ পোশাক, 
একটি হীরের মালা, এক মুঠি মোহর। খুশির হাওয়া বইবে হারেমের একটি 
ঘরে।_ আর, যদি তা না আসে? সে কথা ভাবতেও ক্ষণে ক্ষণে শিউরে ওঠে 
মেয়েটি। সত্য, অঙ্গে উত্তাপ ছিল, গলায় আবেগ ছিল, মুখে ছিল- হাসি। কিন্তু কে 
জানে, সবই হয়ত অভ্যাসবশত। এমনও তো হতে পারে, মনে মনে তাকে খারিজ 
করে বসে আছেন তিনি,_তখন? 

বাদশাহের বুকের ওপর নাকি অদৃশ্য এক মিহি সুতোয় ঝুলিয়ে রাখা আছে একটি 
খোলা তলোয়ার, সোহাগীর ভাগ্য আন্দোলিত তার চেয়েও অনিশ্চিত অস্থির একটি 
দোলায়। এই স্বর্গ, এই নরক; শেষ পর্যন্ত কোথায় এসে স্থির হবে এই হিন্দোল 
কেউ জানে না। আজ বেগম, কাল বাঁদী-_সবই এখানে সম্ভব। মুহূর্তে অন্ধকার হয়ে 
যেতে পারে এই রোশনাই। হাতে তখন হয়ত প্রদীপটিও থাকবে না। 

শুধু এইটুকুই নয়, আরও অনেক কিছুই শোনা ছিল। সুতরাং, প্রস্তাব শুনে চমকে 
উঠলেন কনস্টানটিনোপল-এ মোতায়েন ব্রিটিশ রাজদূত।_ মক্কার আমীরকে বিয়ে 
করতে চান আপনি? শেরিফ আলি হাইদরকে ?__আপনি কি পাগল হয়ে গেলেন 
মিস ডান? 

সামনেই বসেছিল মেয়েটি । বিশিষ্ট ইংরাজ কর্নেলের একমাত্র কন্যা। গোলাপের 
মত রং, একমাথা চুল, নীল দুটি চোখ। চোখে বুদ্ধির দীপ্তি প্রবীণ রাষ্ট্রদূতের দিকে 
তাকাতে গিয়ে মেয়েটি লজ্জায় মাথা নোয়াল। 

_-আপনি কি জানেন, এই লোকটিকে বিয়ে করা মানে চিরকালের মত ইংরাজের 
স্বাধীনতাকে বিসর্জন দেওয়া,_সভ্য দুনিয়া থেকে স্বেচ্ছায় নির্বাসন নেওয়া। 

মৃদু হাসল মেয়েটি। হেসে আবার মাথা নোয়াল। 

_ আপনি কি জানেন, এর পর সারা জীবন কাটাতে হবে আপনাকে অন্তঃপুরে, 
আর সে অন্তঃপুরেরই নাম হারেম! শেষবারের মত নিজের দেশের নির্বোধ 
মেয়েটিকে বীচাতে চাইলেন কর্তব্যপরায়ণ রাজদূত। 

কিন্তু ইসাবেলা ডান এবারও হাসল। 

__দেন আই মাস্ট উইশ ইউ দি বেস্ট অব লাক জ্যান্ড এভরি হ্যাপিনেস, মিস 
ডান! পরাজিত রাজদূত হাত বাড়ালেন করমর্দনের জন্য। সহানুভূতি দেখাতেই 
বোধহয়, দুয়ার পর্যন্ত এগিয়ে দিলেন মেয়েটিকে । যতক্ষণ ওকে দেখা যাচ্ছিল 
ততক্ষণ ওর পথের দিকেই তাকিয়ে রইলেন তিনি। তারপর নিঃশব্দে ফিরে এলেন 
নিজের আসনে। কিন্তু তখনও তার মাথায় নির্বোধ ইংরাজ তরুণীটি ঠায় বসে আছে। 
কিছুতেই ওকে বিদায় করতে পারছেন না তিনি। 

এত ভাববার সময় নেই ইসাবেলার। সব বিধি-ব্যবস্থা শেষ হয়ে আছে। এক্ষুনি 

ছুটতে হবে বিয়ের আসরে। অন্য কথা ভাববার ফুরসত কোথায় তার? ইসাবেলা 
সোজা চলল প্রাসাদের দিকে। 

এক ঘণ্টার মধ্যে শুভকর্ম নিম্পন্ন। জনৈক ব্রিটিশ কর্নেলের একমাত্র কন্যা 
ইসাবেলা ডান-এর সঙ্গে বিয়ে হয়ে গেল পয়গন্বরের উত্তরপুরুষ, মক্কার তরুণ 
আমীর শেরিফ আলি হাইদরের। সপ্তদশী ইংরাজ-তনয়ার নতুন নামকরণ হল। 
ইসাবেলা এখন বিবি ফতিমা। তিনি হারেমবাসিনী। চারদিকে (দেওয়াল ঘেরা, গম্বুজ 
আর মিনারশোভিত একটি প্রাসাদ তার ঠিকানা। 

খবর শুনে তামাম ইউরোপ বিস্ময়ে হতবাক্‌। চারিদিকে প্রবল উত্তেজনা ; দেশে 
দেশে, ঘরে ঘরে, মনে মনে বিষাদের ছায়া। পশ্চিমের স্বাধীন মেয়ে পুবের হারেমে 
চলে গেল, এবং চলে গেল স্বেচ্ছায়, এ খবর মন বিশ্বাস করতে চায় না__এমন ঘটনা 
কি কখনও সম্ভব? 

পরে জানা গিয়েছিল এই উদ্বেগ অহেতুক । সুখী হয়েছিল ইসাবেলা। প্রাচ্য 
রমণীর মত সুখী নয়, পশ্চিমের মেয়েরা যা চায় কার্যত তার সবই পেয়েছিল। 
পরিপূর্ণ তৃপ্তি পেয়েছিল, জাগতিক কোন সুখই তার নাগালের বাইরে ছিল না। 
ক'বছর আগে (১৯৫৯) মায়ের দেশ বেড়াতে এসে সানন্দে জানিয়ে গেছেন 
তিনি, মা আমার সুখী ছিলেন। হারেম সম্পর্কে তোমরা যা শুনে আসছ সবই তা 
ভুল, ভুল! 

হয়ত। ূ 

হঠাৎ একদিন মাঝরাত্রিতে নিজের ঘর থেকে বেরিয়ে পড়লেন সম্্রাট। সম্রাট 
শাজাহান। পর পর চারজন বাদীর ঘরের দরজায় টোকা পড়ল। ঘরে ঢুকে সম্ত্রাট 
প্রশ্ন করলেন_ বলতে পার ভোর হতে কত দেরি? মেয়েটি চোখ রগড়াতে রগড়াতে 
বলল-_দেরি আছে জীহাপনা, আমার মুখে যে এখনো পানের স্বাদ লেগে আছে! 
দ্বিতীয় জনও একই উত্তর দিল।__কী করে বুঝলে? প্রশ্ন করলেন সম্রাট। মেয়েটি 
আঙুল দিয়ে ঘরের মোমবাতিটি দেখালো,__ভোরে কখনও এমন উজ্জ্বল দেখায় 
না মোমের আলো। তৃতীয় মেয়েটি বুঝিয়ে বলল-_ভোর হলে আমার হাতের বালায় 
বসানো মুক্তোগুলো ঠাণ্ডা লাগত, হাত দিয়ে দেখুন, মুক্তো এখনও শীতল হয়নি। 
চতুর্থ মেয়েটি কাশ্মীরী। ওরা নাকি চিরকাল ঠোটকাটা। বলল-_ভোর হলে আমার 
স্নানের ঘরে যেতে ইচ্ছে করত-_কই, তেমন তো কিছু মনে হচ্ছে না! 

চারজনের উত্তরেই সম্রাট তুষ্ট। পরদিন বাদশাহ হুকুম দিলেন_ নতুন পদে 
বহাল করা হল এই চার বাঁদীকে। একজন হবে তাম্বুল বিভাগের অধিকর্তা, 
দ্বিতীয়__আলো বিভাগের, তৃতীয়-_গহনা বিভাগের, চতুর্থ-_স্নানঘরের। ভাগ্য 
প্রসন্ন থাকলে সিঁড়ি সেখানেই শেষ হয়ে যাবে না হয়ত। হারেম স্বর্গ । সত্যই সেখানে 
কোন সুখই নাগালের বাইরে নয়। 

হারেম স্বর্গ । সুখের স্বর্গ । দেশে দুর্ভিক্ষ হত, কিন্তু হারেমে চর্ব-চোষ্য-লেহ্য- 
পেয়র অভাব ঘটত না কোনদিন। তুর্কী হারেমে বড় বড় রসুইখানা ছিল দশখানা। 
তারপরও অসংখ্য মাঝারি ও ছোট রান্নাঘর। বিশাল রসুইখানাগুলোতে সু-শিক্ষিত, 
সু-অভিজ্ঞ পাচক ছিল দেড়শ”। তাছাড়া জল, জ্বালানি, মশলা, বরফ ইত্যাদি জুগিয়ে 
যাওয়ার জন্য ছিল অসংখ্য ভূত্য। প্রধান পাচকের নাম “আস্জি বাসি’। তার অধীনে 
ছিল পঞ্চাশজন সহকারী। মিঠাই কারিগরদের প্রধানের পদবী ছিল-_“হেল্বাজি 
বাসি”। তার সহকারী ছিল তিরিশ জন। প্রধান খাদ্য-পরীক্ষকের পদবী-_“চাস্নিজি 
বাসি'। তার অধীনে খাদ্য চেখে দেখবার জন্য আছে আরও একশ'জন। জ্বালানির 
দায়িত্ব একশ’ “আজিম ওগলানের” ওপর। প্রতিদিন দু'শ গাড়ি জ্বালানি লাগত 
হারেমের উনুনগুলোর জন্য। 
সবচেয়ে বেশি যত্ন, বেশি সতর্কতা স্বভাবতই সুলতানের খাদ্য সম্পর্কে। অন্যান্য 
খাদ্য তো আছেই, তার জন্য মিশর থেকে আসত খেজুর, রুমানিয়া হাঙ্গেরি থেকে 
আসত মধু, তেল আসত কানড়িয়া থেকে, মাখন- _কৃষ্ণসাগরের ওপারে মলডেভিয়া 
থেকে । সুলতানের রসুইখানাটি আর সকলের রসুইখানার থেকে স্বতন্ত্। স্বয়ং 
'আস্জি বাসি’ রান্না করেন তার জন্য। খাদ্যে যাতে ধোয়ার গন্ধ না লাগতে পারে 
সেজন্য অন্য ধরনের উনুনে রান্না। রান্নার অর্ধেক হয়ে যাওয়ার পরেই বিশেষ পাত্রে 
করে সে খাদ্য বহন করে নিয়ে যাওয়া হত প্রাসাদে । বাকি রান্নার কাজটুকু সেখানেই 
হবে। সবশেষে, সুলতান খাওয়ার টেবিলে বসার আগে খাদ্যে মেশানো হবে বিশেষ 
বিশেষ মসলা । খুশবু এবং স্বাদ যাতে ঠিক থাকে তা-ই এসব নিয়ম। 
সুলতান একা খেতেন। খেত বেগম বাঁদীরাও । যার যা ইচ্ছে তা-ই খেত। হারেমে 
খাদ্যাভাব নেই। দেশে লক্ষ লক্ষ প্রজা হয়ত নিরন্ন। কিন্তু হারেমে প্রাচুর্য। অঢেল 
খাদ্য এখানে,__যদৃচ্ছ। অপচয়ও যথেষ্ট। তা হোক। হারেম সাধারণ গৃহস্থের ঘর 
নয়, সুলতানের আপন অন্দর। স্তুপীকৃত মাংস সংগ্রহ করে রাখা হত এখানে 
শরৎকালে। ঈঙ্গিতমাত্র বসফরাসের জলে শত ডিঙ্গি ভাসত মাছ ধরার জন্য। 
তারপরও তুরস্কের সুলতানের দৈনিক ফর্দে ছিল: 
কচি ভেড়া__-২০০ 
ভেড়া--১০০ 
বাছুর-_৪ 
রাজহাস-_৪ জোড়া 
মোরগ--১০০ জোড়া 
মুরগী--১০০ জোড়া 
পায়রা-_-১০০ জোড়া 
এছাড়া ছিল পোলাও, মিঠাই, সরবত, বরফ। হারেমে সুখ ছিল বই কি! সোনার 
দণ্ডে স্থাপিত চীনে-মাটির পাত্রে খাদ্য সরবরাহ করা হত মুঘল হারেমে। বাদশাহের 

মত বেগমরাও খেতেন সোনার পাত্রে । মুঘল হারেমে রান্নাঘর চালু রাখতে দৈনিক 
খরচ হাজার টাকা। 

কেবল খাদ্য নয়, খাদ্য আর পানীয়ের মতই অন্য আয়োজনও। সর্বাঙ্গে গহনা, 
কত কী নাম তার।_ ডান হাতের বুড়ো আঙুলে মুক্তোবসানো আংটিটিতে ছোট্ট 
একটি আয়না । গরবিনী বেগম থেকে থেকেই সেদিকে তাকায়, এত রূপ ছিল তার, 
এখানে না এলে কোন দিনই সে-খবর তাও জানা হত না।. 

আতর-গন্ধে আমোদিত মহল। মেহেদি রঞ্জিত লঘু দুটি পা ফেলে তারই মধ্যে 
যেন পরীর মত উড়ে যাচ্ছে সোনার বরন কন্যা । চোখে সুরমা, মুখে ওড়না । ওরা 
বলত- লাচক। হাওয়া বুনে তৈরি হয়েছে যেন তার বসন। দুই তিন প্রস্থ পোশাক, 
কোনটিরই ওজন নাকি এক আউন্সের বেশি নয়। এক একটার দাম সেকালেও চল্লিশ 
থেকে পঞ্চাশ টাকা। কিন্তু বেগমরা কেউ নাকি তা এক রাত্তিরের বেশি পরে না, 
একই পোশাকে দ্বিতীয় বার সুলতান বাদশাহের সামনে আসতে মানা। 

সাজসজ্জার বহর বোঝা যাবে প্রাসাদের কারখানাগুলোর দিকে তাকালে। 
তুরস্কের সুলতানের প্রাসাদে নানা ধরনের কারিগর ছিল ৫৮০ জন। তাদের মধ্যে 
স্বর্ণকার-_৫৮ জন, এনপ্রেভার-_-৯ জন, গহনার পাথর বসাত-_৪ জন, রুপোর 
তার বানাত-__৪8 জন। এছাড়াও দরজি ছিল ১৬ জন, চার জন নিপুণ তাতী রেশম 
বুনত। 

তুর্কী সুন্দরীর পোশাকে কিঞ্চিৎ জটিলতা ছিল। মাত্র দু’তিন প্রস্থে খুশি থাকত 
না নাকি ওরা। নানা ধরনের পোশাক ওদের। তার মধ্যে বিশেষ কয়েকটি : 
(ক) “গোমলেক” বা পশম আর সৃতী মিশিয়ে তৈরি সেমিজ। কোমর অবধি খোলা 
থাকত সেটা, বুক দেখা যেত। ক্রমে সংস্কার করা হল। গলার কাছে হীরের পিন্‌ 
বসল, নীচের দিকেও বোতামের বদলে ব্যবহার শুরু হল জড়োয়া বন্ধনীর। 
(খ) “দিজলিক” নিন্নাঙ্গের আবরণ এটি । এক ধরনের পাজামা বলা যায় একে, এটিই 
নাকি শালোয়ারের আদি। গে) “শালোয়ার’ একটু অন্য ধরনের পাজামা। 
(ঘ) ইলেক'__ওয়েস্টকোট। আটোসাটো করে মেয়েরা পরত সেটি কোন কোন 
মরশুমে । () “এন্ত্রাই_গাউন। এই বিশেষ ধরনের গাউনের পেছনে দিকটা এঁটে 
বসত পিঠে । অনেকে বলেন তুকাঁ মেয়েরা বক্ষাবরণী ব্যবহার করত নাঁ, তার কাজ 
চালাত এই “এন্ত্রাই আর “ইলেক"। চে) কুসাক’, এটি নিম্বাঙ্গের শাল। মেয়েরা 
হালকা ভাবে কোমরে জড়িয়ে রাখত। ঝাদীরা এটি ব্যবহার করত কার্যত কোমর- 
বন্ধ হিসাবে । এর ভাজেই লুকিয়ে রাখত পয়সা, চিঠিপত্র কিংবা ছুরি। এর পরও 
টুকিটাকি পোশাক আছে আরও অনেক। যথা-_ইয়াসমাক' বা ঘোমটা । মসলিনের 
দুটি টুকরো । প্রথম টুকরোটি চোখ ঢাকত না, নাকের উপর দিয়ে টেনে নিয়ে পিছনে 
বেঁধে দেওয়া হত, নেমে আসত বুক অবধি। দ্বিতীয় টুকরোটি জড়ানো হত মাথায়, 
সেটিও ভুরু বরাবর এসেই থেমে যেত। দুই ইয়াসমাকের মাঝখানে জেগে থাকত 

দুটি আয়ত চোখ। তাতে কি কেবলই অতৃপ্ত কামনার কথা? সে চোখে শান্তিও ছিল 
নিশ্চয়। তৃপ্তি ছিল। 

সুখের শেষ নেই হারেমে। বাইরের পৃথিবীতে পনের আনা মানুষের ঠিকানা 
কুটির। ওরা প্রাসাদবাসিনী। ওদের জন্য তৈরি হয়েছে ক্রীড়াকক্ষ,_-ভুল-ভুলাইয়া” 
‘শিশমহল’। ওদের জন্যেই এইসব ফোয়ারা, বাগান, হুদ, বেমারখানা ; ওদের 
মনোরঞ্জনের জন্যই ব্যস্ত সুলতান বাদশাহের দিনপঞ্জীতে ঠাই পেয়েছে রাশি রাশি 
উৎসব নওরোজ, খুশরোজ, মীনাবাজার। 

মীনাবাজার বসত মুঘল প্রাসাদ-অঙ্গনে, নওরোজ উপলক্ষে । আটদিন ধরে চলত 
সে অভিনব খেলা। আকবর প্রবর্তন করেছিলেন উপভোগ্য এই কৌতুকের। 
শাজাহানের আমলেও জমজমাট সে রুপের হাট। একমাত্র রূপসী নারীরই 
প্রবেশাধিকার ছিল সেখানে, আর কারও নয়। সমগ্র হারেম ভেঙে পড়ত এই মেলায়। 
বেগম বাঁদীরা নিজেরা পসরা নিয়ে বসত। দোকান সাজিয়ে অপেক্ষা করত বাইরের 
সুন্দরীরাও। 

হারেমের মতই এখানেও একমাত্র পুরুষ, বাদশাহ। তাতার রমণীর দল আসনে 
বসিয়ে তাকে বয়ে নিয়ে আসত মেলা প্রাঙ্গণে । চারপাশে ঘিরে থাকত প্রহরিণীর দল। 
কেনাকাটার ছলে আপন বাসনার ইঙ্গিত দিতেন বাদশাহ । সে রাত্তিরেই হয়ত সুরূপা 
দোকানীর নামে আমন্ত্রণ আসবে বাদশাহের শয়নকক্ষ থেকে । কেউ হয়ত আঁচলে 
মোহর বেঁধে পরদিন ভোরেই বেরিয়ে যাবে প্রাসাদ ছেড়ে, ভাগ্যবতীরা স্থায়িভাবে 
থেকে যাবে হারেমেই। নন্দনলোকে প্রতিযোগিতা বাড়বে। 

তাতে কিছু আসে যায় না। জীবন কোথায় শ্রতিযোগিতাশুন্য ? সুতরাং, মিছিমিছি 
ওসব ভেবে মন খারাপ করার অর্থ হয় না। তার চেয়ে ঢের ভাল মীনাবাজারের এই 
উদ্দাম হাসিতে গা ভাসিয়ে দেওয়া। তিরিশ হাজার রমণী সমবেত এখানে । তিরিশ 
হাজার মানবীর কাকলি। নিশ্চয় দেওয়ালের বাইরে দাড়িয়ে আপসোস করছে লক্ষ 
লক্ষ বঞ্চিত। এ মেলায় যোগ দেওয়া, আর এভাবে যদৃচ্ছ ঘুরে বেড়াবার 
স্বাধীনতা__সে কি কম গর্বের কথা! তাই যদি না হবে তবে মীনাবাজারে হাজির 
থাকার জন্য কেন রাজধানীর রুপসীদের মনে এই ব্যাকুলতা? 

মীনাবাজারে বদলে তুর্কী হারেমে ছিল-_টিউলিপ উৎসব। ফুলের উৎসব। প্রতি 
বছর এপ্রিলে ফুলের মেলা বসত প্রাসাদ অঙ্গনে । মেয়েরা আপন হাতে সুলতানের 
জন্য উপহার তৈরি করত বছর ভর, উৎসব-দিনে ডালি হাতে হাজির হত প্রাঙ্গণে। 
আলোয় আলোয় রাত সেখানে দিনের মত। মেলা প্রাঙ্গণের কেন্দ্রে সুলতানের 
পর্যবেক্ষণ মঞ্চ । যার যা আবিষ্কার, উদ্ভাবন, উপহার, সব সাজানো হয়েছে সেখানে । 
সুলতানকে খুশি করার জন্য সকলেই যোগ দিয়েছে প্রতিযোগিতায়। সব আয়োজন 
যখন শেষ তখন এসে হাজির হতেন সুলতান। সংগোপনে আসতেন তিনি। তার 
উপস্থিতি টের পাওয়া মাত্র চারদিক থেকে মেয়েরা ছুটে এসে ঘিরে ধরত তাকে। 

যেন ফুলের সন্ধান পেয়েছে মৌমাছির ঝাক-_লিখেছেন একজন প্রত্যক্ষদর্শী | 
প্রত্যেকেই আর সবাইকে ছাপিয়ে সুলতানের নজরে পড়তে চায়। সকলেই 
সুলতানের মুখে তার বুদ্ধির তারিফ শুনতে চায়। না দেখলে বিশ্বাস হয় না, পুরুষের 
দৃষ্টিকে আকর্ষণ করার কত কৌশলই না জানে ওরা! 

প্রদর্শনী পর্ব শেষে শুরু হয় নৃত্যগীত, কথকতা, প্রহসন ইত্যাদি। পুরোপুরি 
মেয়েদের অনুষ্ঠান। একমাত্র দর্শক সুলতান। একটি সোফায় গা এলিয়ে দিয়ে বসে 
আছেন তিনি। পাশে আর একটি আসন। সেটি শূন্য! চোখ তার নেচে বেড়াচ্ছে মুখ 
থেকে মুখে। হঠাৎ তালি বাজাতে দেখা গেল তাকে । অনুচ্চ, অর্থপূর্ণ তালি। নিমেষে 
“কিস্লার আগা’ হাজির হল তার সামনে । সুলতান তার কানে কানে কী যেন 
বললেন। তারপর হাতের রেশমী বুমালটি তুলে দিলেন তার হাতে কিছুক্ষণ পরেই 
পিছনের দরজা দিয়ে সামনে এসে দাড়াল বিজয়িনী। আজকের মত নায়িকা সে, শ্রেষ্ঠ 
পুরস্কার তার হাতে । অভিবাদন করে মেয়েটি সুলতানের পাশের আসনে বসে পড়ল। 
তার আগেই পর্দায় ঢেকে দেওয়া হয়েছে সুলতানের আসন। চিকের আড়ালে শূন্য 
আসনে কে বসল তা ভেবে অন্যরা হয়রান। অনুষ্ঠান শেষ না হওয়া পর্যন্ত পাকা 
খবরের জন্য অপেক্ষা করতে হবে সবাইকে। অবশ্য আড়াল-আবডাল থেকে যারা 
সব দেখেছে তাদের কথা স্বতন্তর। 

অনুষ্ঠান শেষ হওয়া মাত্র আবার সরে যাবে পর্দা। সম্রাটের পাশে দেখা যাবে 
মনোনীত টিউলিপটিকে। একজন করে যুগলমূর্তির সামনে দিয়ে অভিবাদন জানাতে 
জানাতে নিজেদের কক্ষে ফিরে যাবে অভিনেত্রীরা । সুলতান প্রত্যেকের হাতে তুলে 
দেবেন আজ কিছু না কিছু উপহার । সবাই বিদায় নিয়ে চলে যাবার পর আসন ছেড়ে 
উঠবেন সুলতান। হাত ধরে তুলবেন রাত্রির নায়িকাকে । তার আজ ছুটি নেই। 

মীনাবাজার, খুশরোজ, কিংবা টিউলিপ-উৎসব একমাত্র আমোদ নয় ৷ মাঝে মাঝে 
অন্য ধরনের প্রমোদ-আসরও বসত হারেমে। কক্ষে কক্ষে সেদিনও সমান চাঞ্চল্য, 
দেওয়ালের আড়ালে একই উদ্দামতা। কখনও বা উঁকি দেওয়ার সুযোগ আসত 
বাইরেও । শুধু শ্মশানে সহমরণে নয়, যুদ্ধক্ষেত্রেও নয়,_প্রমোদ-যাত্রারও সৌভাগ্য 
সুলতান। দূরে আরও একাধিক প্রাসাদ ছিল তার। কখনও বা অবসর যাপন করতে 
সঙ্গিনীদের নিয়ে যাত্রা করতেন তিনি তারই কোন একটির দিকে। দর্শনীয় সে 
শোভাযাত্রা মুঘল বাদশাহরা গ্রীঘ্মে যাত্রা করতেন কাশ্মীর । আউরঙ্গজেবের হারেম- 
সহ এই কাশ্মীর যাত্রার সুন্দর একটি বিবরণ রেখে গেছেন বার্নিয়ার : 

কেউ কেউ বাদশার মতই বসে আছে দোলায়। খোজারা বয়ে নিয়ে চলেছে 
তাঁদের! দোলাগুলো অপূর্ব। রঙীন, গিল্টিকরা এবং নানরঙের রেশম জালে ঘেরা। 
পর্দার তলার দিকে নক্সীকাটা.ঝালর। 

এই নারী বাহিনীর আগে আগে রোশন আরা। হারেমে তিনিই তখন সবচেয়ে 

সম্মানিত মহিলা । তিনি বসে আছেন হাতির পিঠে, মনোহর হাওদার নীচে। তার 
পিছনে আরও পাঁচ-ছয়টি হাতি । তাদের পিঠে বাদশাজাদীর প্রিয় খোজা, বীদী এবং 
সহচরীর দল। দুই ধারে ঘোড়ার পিঠে চলেছে খোজা, তাতার এবং কাশ্মীরী 
প্রহরীদল। প্রত্যেকের অঙ্গে বর্ণাঢ্য পৌশাক।..... 

বেগম সাহেবার বাহিনীর পরে হারেমের অন্য মান্য মহিলারা এবং তাদের 
দলবল। প্রত্যেকের সঙ্গে চলেছে তীর মর্যাদার মাপ অনুযায়ী গোলাম, বাদী, 
পরিচারিকা, প্রতিহারিণী। একে একে পনের ষোল জন চলে গেলেন সামনে দিয়ে । 
দীর্ঘ মিছিল। শোভাযাত্রায় হাতিই আছে কমপক্ষে পঞ্চাশটি। এমন জমকালো দৃশ্য 
জীবনে আর কখনও দেখিনি-_-লিখেছেন বার্নিয়ার। 

দর্শক কি তিনি একাই? উদ্ধত প্রহরীরা কাউকে কাছে ঘেঁষতে দিত না। স্থানীয় 
লোকেরা যথাসাধ্য দূরে দূরে থাকত চলমান হারেমের যাত্রাপথ থেকে। কেননা, 
উকিঝুঁকি দিলে গর্দান যাওয়ার সম্ভাবনা । বার্নিয়ার নিজেও নাকি বিপাকে পড়েছিলেন 
কাছাকাছি থেকে রূপের এই শোভাযাত্রা দেখতে গিয়ে । ভাগ্যিস তেজী ঘোড়ার পিঠে 
ছিলেন তিনি, তা-ই প্রহরীদের সঙ্গে লড়াই করতে করতে কোনমতে পালিয়ে 
বেঁচেছিলেন! তিনি লিখেছেন-_পারস্যে হলে এবারে ছাড়া পাওয়ার কোন সম্ভাবনা 
ছিল না আমার। সেখানে পর্দা আরও ভারি, রীতিনীতিতেও বড্ড কড়াকড়ি ; হারেম 
থেকে আধ লীগ দূরে কাউকে দেখা গেলেও ধরে এনে প্রাণদণ্ড দেওয়া হত তাকে। 
হারেম প্রমোদ-যাত্রা শুরু করার আগেই পারসিক সুলতানের নির্দেশে যাত্রাপথ 
দর্শকশূন্য করা হত। গ্রামের লোকেদের গ্রাম ছেড়ে আশ্রয় নিতে হত অন্যত্র । তারই 
মধ্যে পিপিংটম" কিছু কিছু থেকে যেত নিশ্চয় । তারা নিরাপদ আড়াল থেকে দু'চোখ 
ভরে বেগম বীদীদের রূপসুধা পান করত। আকণ্ঠ রূপ আর রঙ পান করতেন 
বেগমের দলও ৷ দেখবার বস্তু কি শুধু পুরুষই? এই নীল আকাশ, বন পাহাড়, নদী 
নালা, ফসলের ক্ষেত পাখির ঝাক- চার দেওয়ালের বন্ধনীতে জীবন কাটে যাদের, 
তাদের কাছে উপভোগ্য সবই । ঘোড়সওয়ার ফিরিঙ্গীর এই যে পলায়ন, তাও নিশ্চয় 
হাসতে হাসতে উপভোগ করেছে হাওদার ছায়ায় বসা সুন্দরীর দল! 

আরাম ছিল হারেমের জীবনে । আমোদ ছিল। ফর্দ এখনও ফুরোয়নি। নানা 
ধরনের ক্রীড়ার ব্যবস্থা ছিল সেই অন্তঃপুরে। শুধু দাবাখেলা, তাস-পাশা আর পাঁচাশী 
নয়, মুঘল হারেমে মেয়েরা পোলো অবধি খেলত। বাইরের পৃথিবীতে জীবনের পথ 
বড়ই রুক্ষ, সেখানে শুধু কাজ, কাজ আর কাজ । হারেমে অফুরন্ত অবসর। 
দেওয়ালের ওপারে বিশ্বময় অশিক্ষার অন্ধকার। হারেমে কিন্তু অশিক্ষিতের ঠাই 
নেই৷ শুধু পেশাগত বিদ্যা নয়, নির্দিষ্ট সময়ে রীতিমত ছাত্রী-জীবন কাটাতে হত 
সেখানে নবাগত প্রতিটি মেয়েকে। 

‘সুলতানা ভালিদ'-এর নিয়ন্ত্রণাধীনে বিদ্যালয় ছিল। মেয়েরা সেখানে অন্যান্য 
বিদ্যায় দক্ষতা অর্জনের সঙ্গে সঙ্গে লেখাপড়া শিখত। চিকিৎসক, ধাত্রী, হিসাবরক্ষক, 

পত্রলেখিকা ওরাই। হুমায়ুন-কন্যা গুলবদন লেখিকা ছিলেন। বিদুষী ছিলেন 
শাহাজাহানের দুই কন্যা- জহানারা আর রোশন আরা। কিন্তু সাধারণ বেগম 
বাদীরাও কেউ পুরোপুরি অশিক্ষিত ছিল না। “ওয়াকিয়া নবিশ’ আর “খুকিয়া নবিশেদর 
দল রাজ্যের দিনের খবর পেশ করত বাদশাহ বরাবরে, পত্রাকারে। প্রতি রাত্রে ন'টার 
সময় বাঁদীরাই নাকি সে-সব সংবাদপত্র পড়ে শোনাত বাদশাহকে। বেগমরা পড়তেন 
কোরাণ। অন্য সময় গুলিস্তান, বোস্তান, কিংবা অন্য কোন প্রেমোপাখ্যান। বাঁদীরা 
মুখে মুখে কিস্সা বলত ওদের কাছে। তত্বকথা কম, নিছক হাসির গল্প কিংবা প্রণয়- 
কাহিনী । দুঃখকে দূরে সরিয়ে রাখতে চাইত ওরা । সুলতান দূরে সরিয়ে রাখতে চাইত 
ব্যাধিকেও। বাইরের দুনিয়ায় বিনা চিকিৎসায় মারা যেত লক্ষ লক্ষ মানুষ৷ কালের 
সেরা দাওয়াই মজুত থাকত হারেমের হাসপাতালে । বিদেশিনী চিকিৎসক মোতায়েন 
করেছিলেন আকবর তার হারেমে। হারেমে বিনা চিকিৎসায় মরে না কেউ। অসুস্থ 
হলেই বেমারখানা। অসুস্থ শয্যাসঙ্গিনী দীর্ঘকাল শয্যাগত থাকলে অবশ্য সুলতান 
কিংবা বাদশাহ প্রতিদিন দেখতে যেতেন না তাকে ; বেমারখানা অতি না-পছন্দ তার। 
তাতে দুঃখ করে লাভ নেই। মরার পর কারুকার্যখচিত স্মৃতি-সৌধ, শ্বেতপাথরের 
বিস্ময় তাজমহল- সেও কি তুচ্ছ প্রাপ্তি? 

অতএব অনেকেই সায় দেবে শ্রীমতী মুসা হাইদরের কথায়, মিথ্যা বলেননি 
তিনি। হারেম সম্পর্কে আমরা যা জানি অনেকখানিই তার__ভুল, ভুল, ভুল। 

কাল-_এই শতক স্থান_-সৌদি আরবের শেখের প্রাসাদ নয়, মরক্কোর সুলতানের 
হারেমও নয় ; মক্কার আমীরের প্রাসাদ । মুসা হাইদরের বিবরণ অনুযায়ী মেয়ে- 
পুরুষে মিলিয়ে সাকুল্যে সেখানে মাত্র ষাট জন মানুষের বাস। সুতরাং মুসা হাইদর 
হয়ত অসত্য বলেননি, সত্যই হয়ত সুখী হয়েছিলেন তার জননী-_ইসাবেলা ডান। 
কিন্তু ইতিহাস বলবে__তার জবানবন্দী হারেমের একমাত্র কাহিনী নয়। খলিফা 
আলমুতাওয়াক্কিলের প্রাসাদে রূপসী ছিল চার হাজার, মহম্মদ তুঘলকের সৌখিন 
পৌত্র মকবুলের ছিল দু'হাজার। এমন যে মহানুভব বাদশাহ আকবর, আবুল ফজল 
বলে গেছেন, তার হারেমে বীঁদী বেগম মিলিয়ে ছিল পাঁচ হাজার নারী। জাহাঙ্গীর 
আরও বিলাসী সম্রাট, হারেম বাবদে দৈনিক খরচ তার নাকি তিরিশ হাজার টাকা। 
শাজাহান বিশ্বখ্যাত বিলাসী । তার কাহিনী ক্রমশ প্রকাশ্য। আউরঙ্গজেব তত ভোগী 
ছিলেন না নাকি, ম্যানুসি বলেন, তার হারেমে বিবি বাঁদী ছিল দু'হাজার। আর তুকী 
হারেম? অত্যন্ত ব্যস্ত বিব্রত এবং ক্লান্ত যে সুলতান তুরস্কের, তার শয্যাসঙ্গিনীও 
কমপক্ষে তিনশ’ জন। সত্যিকারের সৌখিনেরা তাতে তৃপ্ত হতেন না,_তাদের 
কারও কারও হারেমে বিবির সংখ্যা- বারোশ"। সুতরাং, সব মক্কার আমীরের ঘর 
নয়, পরিস্থিতি অন্যত্র অন্য রকম হওয়াও সম্ভব। 

কোথা থেকে আসত ওরা? আসত নানা পথে, দশ দিক থেকে । দারিদ্র্য, দুর্ভিক্ষ, 
যুদ্ধ, মা€স্যন্যায়,__সেদিনের পৃথিবী করুণাহীন, অস্থির। সেখানে পেটের জ্বালায় 
মা কোলের মেয়ে বেচে দেয়, দস্যু মোহরের লোভে মানুষ লুঠ করে, দরবারী.চরেরা 
এখানে ওখানে ওত পাতে, জাল ফেলে শিকার ধরে। উপহার হিসাবেও আসত 
অনেক। আবার কেউ কেউ আসত স্বেচ্ছায়। 

লাহোরে, ইরাবতী তীরে আনারকলি বাজ।র। তার অদূরে ইরাবতীর বাঁ তীরে 

আট দেওয়ালে ঘেরা আশ্চর্য বিষপ্ন স্মৃতিসৌধ । শ্বেতপাথরের গায়ে আরবী হরফে 
লেখা দুটো ছত্র__“আর একবার যদি প্রিয়তমার মুখটি দেখতে পেতাম, তাহলে হে 
আমার সৃষ্টিকর্তা, মৃত্যুদিন অবধি তোমার প্রশংসা করতাম আমি।” নীচে নায়কের 
নাম__“প্রেমকাতর সেলিম,_আকবর-তনয়।” সম্রাট আকবরের আদেশে জীবিত 
অবস্থায় কবর দেওয়া হয়েছিল মেয়েটিকে । বেচারা সন্ত্রাটকে ফাকি দিয়ে 
ভালবেসেছিল নাকি যুবরাজ সেলিমকে। কেউ বলেন সে রূপসীর আসল নাম 
সরিফুন্নিসা। তিনি আফগান সুলতানদের ঘরের কন্যা। বাদশাহ আকবর একবার 
সেখানে বেড়াতে গিয়েছিলেন। সঙ্গে ছিলেন পুত্র সেলিম! সরিফুন্নিসার রূপলাবণ্যে 
মুগ্ধ হয়ে তিনি পাণিপ্রার্থী হলেন। বাদশাহ অমত করলেন না। সুতরাং সানন্দে সম্মতি 
দিলেন। কাবুলেই ঘটা করে বিয়ে হয়ে গেল ওদের । সেলিম নববধূকে নিয়ে লাহোরে 
ফিরলেন। সরিফুন্নিসার যৌবন কবি করে তুলল তাকে। পত্নীর নাম দিলেন তিনি 
আনারকলি,__ডালিম ঝুঁড়ি। কিন্তু নূরজাহানের মত পরিপূর্ণভাবে বিকশিত হতে 
পারল না সে কলি, অকালে ঝরে গেল সে। যুবরাজ অঝোরে কাদলেন, তারপর 
গড়ে তুললেন এই স্মৃতিসৌধ | 

কেউ কেউ বলেন- কাহিনীটি সত্য, কিন্তু শাহজাদীর পরিচয়টি নয়। তারা 
বলেন_ লাহোরে যে সুন্দরীর মরদেহ ধারণ করছে এই আশ্চর্য সৌধ, তিনি আফগান 
দেশের কন্যা নন। তার নাম__সাহিব-ই-জামাল। তিনি আগ্রারই কোন 
অমাত্যদুহিতা। শাহজাদা সেলিমের হৃদয় কেড়ে নিয়েছিল মেয়েটি কোন 
মীনাবাজারে। সে আনন্দমেলা সাঙ্গ হওয়ার সঙ্গে সঙ্গেই ছুটেছিলেন তিনি 
অমাত্যদুহিতার পিতার কাছে। ওমরাহ হয়ে বাদশাহ-তনয়ের শ্রার্থনাকে নাকচ করে 
দেওয়ার স্পর্ধা ছিল না তার; কিন্তু জানা ছিল, সম্রাটের সম্মতি আদায় সহজ হবে 
না। গোপনেই তাই মেয়েকে তুলে দিয়েছিলেন তিনি যুবরাজের হাতে । সেই তরুণীই 
শায়িত এই কবরের তলায় । নাম তার আনারকলি নয়,__মালকা-ই-অলিয়া- _সাহিব- 
ই-জামাল। - 

কিন্ত সমসাময়িক দর্শক বিদেশী পর্যটক উইলিয়াম ফিঙ্ক বলেন-_এসব কথা সত্য 
নয়। এই কবর যারা গড়েছিল সেই শ্রমিক দলের মুখেই আমি শুনেছিলাম মেয়েটির 
সত্য পরিচয় । আনারকলি ছিল আফগানিস্থানের গরীব ঘরের মেয়ে। নাম ছিল তার 
নাদিরা। সে আফগান প্রাসাদে সামান্য একজন ক্রীতদাসী ছিল। দরবারে নাচত। 
বেড়াতে এসে প্রৌঢ় আকবরের দৃষ্টিতে পড়ে গেল মেয়েটি । বাদশাহ তার নাচের 
তারিফ করলেন। রূপেরও। পাশেই বসেছিলেন আফগানিস্থানের শাসনকর্তা, 
নাদিরার প্রভু । হিন্দুস্থানের বাদশাহের মুগ্ধ, লুন্ধ চোখ দুটি তার নজর এড়াল না। 
ফিরে আসার দিনে আকবর সবিস্ময়ে দেখলেন, সামন্তের উপঢৌকনের ডালিতে 
আরও অনেক বহুমূল্য উপহারের সঙ্গে রয়েছে একটি বাঁদী। সেই নর্তকী । দেশে 
ফিরে সম্রাট সোহাগ করে নাম রেখেছিলেন তার আনারকলি। বর্ষীয়ান বাদশাহের 

জীবনে এই নর্তকী একমাত্র বাসনা। সে নাচে, গায়, হিন্দুস্থানের বাদশাহের ক্লান্তি 
দূর হয়, রাজত্ব পরিচালনায় কখনও তার উৎসাহের অভাব ঘটে না। 

সেই শান্ত জীবনছন্দে হঠাৎ তালভঙ্গ হল। আনারকলির জীবনে আবির্ভূত হল 
দ্বিতীয় নায়ক। তিনি যুবরাজ সেলিম, হিন্দুস্থানের পরবর্তী বাদশা। বাদশার কক্ষে 
নৃত্যসভা শেষে, ফেরার পথে পায়ের ঘুঙুর খুলে হাতে তুলে নেয় নর্তকী। তারপর 
নিঃশব্দে নেমে আসে মর্তে, বাগানের নির্জন কোণটিতে ৷ তরুপল্লব সেখানেই 
সবচেয়ে ঘন। কুঞ্জে তার জন্য অপেক্ষা করে থাকেন যুবরাজ সেলিম। ক্রীতদাসী 
আর যুবরাজ সেখানে যেন আদিম মানব-মানবী। 

ক্ৰমে জানাজানি হয়ে গেল সব কাহিনী । অবশেষে একদিন ছলনাময়ী ধরাও পড়ে 
গেল বাদশার কাছে। শিশমহলের দেওয়ালে স্পষ্ট দেখলেন আকবর-_থেকে থেকে 
কামনার আগুন জ্বলে উঠছে ব্যভিচারিণী নর্তকীর চোখে । আবেগে মৃদু মৃদু কাপছে 
তার ঠোট। বাদশাহ প্রতিবিশ্বিত আরও একটি মূর্তির দিকে তাকালেন । স্মিত হাসিতে 
উজ্জ্বল সেলিমের মুখমণ্ডল,__আগুন তার চোখের কোণেও। সম্রাট যৌবনকে 
জানেন। তিনি জানেন এসব কিসের লক্ষণ! 

তারপর আরও নানা ঘটনা। মহামতি আকবর ক্ষমা করতে পারেনি এই 
প্রতারিকাকে। হুকুম হয়েছিল-_জীবন্ত অবস্থায় কবর দেওয়া হোক ওকে! আট 
দেওয়ালের নিরন্ধ সৌধ গড়ে উঠেছিল একটি অসহায় তরুণীকে ঘিরে। উপহার 
হয়ে এসেছিল সে হিন্দুস্থানের হারেমে। 

আনারকলি এসেছিল উপঢৌকন হিসাবে। অন্যভাবেও আসত কেউ কেউ। 
যথা-_লখনউয়ের বেগম মুগাদ্দারি আউলিয়া। তার হারেমে আসার কাহিনীটিও 
শোনার মত। 

বেগম আউলিয়া হিন্দুস্থানী নয়, ইংরেজ মেয়ে। আসল নাম ছিল তার মিস 
ওয়াল্টারস্‌। জর্জ হপকিনস্‌ ওয়াল্টারস্‌ নামে এক ইংরাজ সৈনিকের কন্যা সে। মা 
ছিলেন- লখনউয়ের জনৈক ইংরেজ ব্যবসায়ীর বিধবা। তিনিও জাতে ইংরেজ। 
দুইটি কন্যাসহ তিনি উঠে এসেছিলেন নতুন স্বামী ওয়াল্টারস্-এর ঘরে । আউলিয়া 
ওদের ছোট মেয়ে। 

স্বামীর মৃত্যুর পর দুই মেয়েকে নিয়ে মিসেস ওয়াল্টারস্‌ আস্তানা পাতলেন 
কানপুরে । অভাবের সংসার ভরসা একমাত্র দুটি মেয়ে। মেয়ে দুটি সুন্দরী। সুতরাং 
অনেকেই এগিয়ে এল সাহায্য করতে । সেই সূত্রেই ঘরে ঢুকল নিষ্ঠুর ঝড়ো হাওয়া; 
পুরানো নৈতিকতার নিশানগুলো উড়ে গেল দিথিদিকে। মিসেস ওয়াল্টারস্-এর 
দুহিতাদের ঘরে তখন গোটা কানপুরের অবাধ নিমন্ত্রণ। অন্ধকার এড়াতে পারলেন 
না মা নিজেও! জনৈক রকশ আলি নিজের হাতে মুঠোয় তুলে নিল তাকে । বকশ 
আলির বিচিত্র পরিচয়। একদা সে ছিল পরিচারক, তারপর- শাঙ্গাওয়ালা। এখন 
সাময়িকভাবে বাঈজীর দলে তবলা বাজাচ্ছে। তা হোক, মিসেস ওয়াল্টারস্‌-এর মনে 

বিন্দুমাত্র সন্দেহ নেই যে, লোকটা তাকে ভালবাসে, তার পরিবারের মঙ্গল চায়। 
'ওরই পরামর্শ মত মেয়েদের নিয়ে তিনি একদিন যাত্রা করলেন লখনউ। 

কৌশলে বকশ আলি ফিরিঙ্গী তরুণী দুটিকে হাজির করল নবাবের সামনে । 
ব্যাপারী যেভাবে নিজের সওদা দেখায়, অনেকটা সেইভাবে। লখনউয়ের তখ্তে 
তখন গদীয়ান নাসিরউদ্দীন। তিনি রুচিবান.নবাব। বললেন-_বড় মেয়েটিকে আমি 
চাই। বকশ আলি তাই চেয়েছিল। ১৮২৭ সনে ঘটা করে নাসিরউদ্দীনের সঙ্গে বিয়ে 
হয়ে গেল মিস ওয়াল্টারস্-এর। নবাব নাম দিলেন তার মুগাদ্দারি আউলিয়া। 
নবাবকে সে ইংরাজী শেখায়, নবাব তাকে শেখাতে চান হিন্দুস্থানী। আউলিয়া 
হিন্দুস্থানীতেই জবাব দেয়__ আমি তা জানি, এমন কি পারসিক ভাষাও 
জানি, শুনবে? নাসিরউদ্দীন স্বভাবতই অতিশয় প্রীত এই বিবিকে পেয়ে। তিনি 
শুধু আউলিয়াকেই নয়, তার মাকেও সুখে রাখতে চাইলেন। নবাবের আদেশে মিসেস 
ওয়াল্টারস্-এর জন্য নতুন বাড়ি হল। তার সংসারের যাবতীয় খরচ নবাবের। সে 
সংসারে, বলা নিষ্প্রয়োজন, বকশ আলিও আছে। তা থাকুক, শাশুড়ীর নৈতিক মান 
নিয়ে নবাব মোটেই ভাবিত নন। তার একমাত্র বক্তব্য-_বকশ আলিকে বিয়ে করলেই 
তো সব গোল চুকে যায়! 

১৮২৯ সালে নবাব শতকরা বার্ষিক পাঁচ টাকা সুদে ইংরেজদের ষাট লক্ষ চল্লিশ 
হাজার টাকা ধার দিলেন। শর্ত : সুদের টাকাটা চারজন বেগমের মধ্যে ভাগ করে 
দিতে হবে। তাদের একজন আউলিয়া বেগম। নবাবের নির্দেশ-_ শুধু আউলিয়া নয়, 
তার উত্তরাধিকারীদেরও অধিকার থাকবে এই অর্থে। সব ব্যবস্থা পাকা করে 
নাসিরউদ্দীন চোখ বুজলেন। সেটা ১৮৩৯ সনের কথা। 

হারেম থেকে বেরিয়ে এলেন বেগম আউলিয়া। অনেক ধনসম্পদ তার সঙ্গে। 
স্থির করলেন মায়ের কাছাকাছি থাকবেন। কিন্তু সে বছরই মারা গেলেন মিসেস 
ওয়াল্টারস্। সুতরাং, আবার অন্ধকারে । এবার আর অভাবের তাড়নায় নয়, 
স্বভাববশতই বোধহয় নাসিরউদ্দীনের ভূতপূর্ব পত্নী আবার প্রমোদ-কন্যা। ঘোর 
যখন কাটল আউলিয়া তখন আবিষ্কার করলেন- বারো বছরের বিবাহিত জীবনে 
যা ঘটেনি,_-ঘটলে ক্ষতি ছিল না, বরং লাভ ছিল অনেক,_-এবার তা-ই ঘটতে 
চলেছে, তিনি মা হতে যাচ্ছেন। সে ওর কাছে অশোভন ঠেকল। সুতরাং, তলব হল 
হেকিমের। এবং চিকিৎসার জের হিসাবেই নাকি বিদায় নিলেন আউলিয়া। মাত্র 
আগের বছর তিনি বের হয়ে এসেছিলেন নাসিরউদ্দীনের হারেম থেকে। 

তার পরের কাহিনী সংক্ষিপ্ত। আউলিয়া কি একটা উইল রেখে গিয়েছিলেন। 
ব্রিটিশ রেসিডেন্ট তা নেড়েচেড়ে দেখে বললেন-_ জাল উইল। ওরা তার 
উত্তরাধিকারী সাব্যস্ত করলেন মৃত বেগমের বোন দ্বিতীয় ওয়াল্টারস্কে। তিনি তখন 
KEES নিসা নি LL Mo did ds 
এল বকশ আলির হাতে। 

প্রশ্ন উঠলে__কে ঠেলে পাঠিয়েছিল মিস ওয়াল্টারস্কে নাসিরউদ্দীনের 
হারেমে? দায়ী কি ওর মা, বকশ আলি, না, সে নিজেই? ? সবই সম্ভব। শুধু 
দাসব্যবসায়ীদের পসরা হয়ে নয়, অনেকে এসেছিল নিজে নিজেই । এসেছিল কোন 
একজন মানুষের প্রতি আকর্ষণবশত নয়, হারেম নামে একটি চুন্বকই টেনে এনেছে 
তাদের। গোলাম হোসেন কৃত “সেইর মুতআকুয়েরিণ-এ (Seir Mutaquerin) 
একটি হিন্দু তরুণীর উপাখ্যান আছে। সৈন্যরা ঘুম থেকে উঠে দেখল শিবিরের 
দুয়ারে সুরূপা একটি বালিকা ঘুমিয়ে আছে। অনাহারের ছাপ তার মুখে । ওরা তাকে 
জাগাল, যত্ন করে খেতে দিল। তারপর একজন প্রস্তাব দিল-_যাবে আমাদের 
সঙ্গে? মেয়েটি হেসে বলল-_অবশ্য। এমন সময় এসে হাজির ওর মা। 
বলল-_কোথায় নিয়ে চলেছ তোমরা আমার মেয়েকে? ওরা বলল-- আমরা নিয়ে 
যাচ্ছি কি? যাচ্ছে তোমার মেয়ে নিজেই। অনেক কান্নাকাটি করলেন জননী, 
মেয়েটিকে তবু ফেরানো গেল না। 

শুধু ক্ষুধার্ত বালিকার কাছে নয়, উচ্চাভিলাষী বুদ্ধিমতীর কাছেও হারেম বেহস্ত। 
এখানে অন্নাভাব নেই। অতর্কিতে লুঠ হয়ে যাওয়ার সম্ভাবনা নেই। হারেম এক 
আশ্চর্য স্বর্গলোক। এখানে অফুরন্ত বিলাস, অনন্ত সুযোগ । 

অবশ্য অন্য কারণেও আসত কেউ কেউ। বার্নিয়ার লিখেছেন- হিন্দুস্থানের 
মুসলমানরা কাশ্মীরী মেয়েদের খুব পছন্দ করে। এর পিছনে অন্যতম মতলব নাকি 
ফরসা উত্তরপুরুষ সংগ্রহ। কাশ্মীরের সীমান্ত অঞ্চলে কোন কোন সম্প্রদায়ের মধ্যে 
তার চেয়েও নাকি বেশি আগ্রহ মুঘল পুরুষের জন্য। ওরা দেহবর্ণ নিয়ে ভাবিত 
নয়,__ওরা চায় নিজেদের মধ্যে উচ্চবংশের রক্ত আমদানি করতে। বার্নিয়ার একজন 
মুঘল বড়মানুষের কথা উল্লেখ করেছেন। তিনি নাকি তাকে বলেছেন__সে এক 
অদ্ভুত অভিজ্ঞতা। সেবার জাহাঙ্গীরের সঙ্গে কাশ্মীর গিয়েছি। যদৃচ্ছ ঘুরছি। এক 
জায়গায় উপজাতিরা এসে ঘিরে দীড়াল। প্রত্যেকের সঙ্গে রূপবতী কন্যা।_কী 
ব্যাপার ? না, ওরা আপাতত মেয়েদের আমার শিবিরে রেখে যেতে চায়। কারণ ওরা 
নিজেদের ধমনীতে উচ্চবংশের রক্ত চায়। পরদিন অন্য আর একদল এসে হাজির। 
তারা সঙ্গে নিয়ে এসেছে নিজ নিজ স্ত্রীকে। ওরা বলল-_তোমাকে যারা কন্যাদান 
করে গেছে তারা নির্বোধ। এসব মেয়ের অধিকাংশেরই হয় বিয়ে হয়ে গেছে, অথবা 
অচিরেই হবে। সুতরাং, এতে নিজের ঘরের কী উপকার? আমরা তাই সঙ্গে নিয়ে 
এসেছি আমাদের স্ত্রীদের ।-_হুজুর, প্রার্থনা পূরণ করতে হবে। 

কারণ কখনও রাজনৈতিক, কখনও আর্থিক; আগন্তক কখনও অসহায় বন্দী মাত্র, 
কখনও বা স্বেচ্ছায় অভিযাত্রিনী। কী পেত ওরা? 

রোজেলানা সব পেয়েছিল। যা চেয়েছিল সব। রাশিয়ার কোন এক সাধারণ ঘরের 
মেয়ে সে। দাস-ব্যবসায়ীরা ধরে এনে বিক্রী করে দিয়েছিল কনস্টানটিনোপল-এর 
হাটে। সেখান থেকে হাত ফিরি হতে হতে একদিন এসে পৌঁছল সে সুলতান 

সুলেমানের হাতে ৷ প্রথম দর্শনেই সুলেমান গোলাম হয়ে গেলেন ওর | পরম সমাদরে 
রোজেলানাকে ঠাই দিলেন তিনি প্রাসাদ থেকে দূরে, একটি সুলতানী প্রমোদভবনে। 
যদিও রক্ষিতা মাত্র, কিন্তু রোজেলানা কার্যত সুলতানের দ্বিতীয় “খাদিন”। সুলতান- 
জননী এবং এক নম্বর “খাদিন” খাসমহলকে বাদ দিলে সে আর সকলের উপরে । 
হারেম এবং প্রজামহলে তাকে নিয়ে নানা শুর্জন। 

সেখানেই কিন্তু থামল না রোজেলানা। কোন এক দুর্বল মুহূর্তে সে আর্জি পেশ 
করল সুলতানের কাছে__সুলতান যদি সত্যিই ভালবাসতেন আমাকে তাহলে কি 
আর ফেলে রাখতেন দূরের এই বাগান-বাড়িতে। কথাটা প্রাণে লাগল সুলেমানের । 
১৫৪১ সনের কথা । ক্রীতদাসীকে তিনি তুলে আনলেন আপন হারেমে। রোজেলানা 
এবার অনন্যা হতে চাইল। শুধু সুলতানের ভালবাসা নয়, সে ক্ষমতাও চায়। যদি 
অসম্ভব না হয়, তবে সে “সুলতানা ভালিদ” হবে একদিন। হারেমে সবাই জানে 
ক্ষমতায় তার সঙ্গে অন্য কারও তুলনা নেই। 

অপেক্ষায় রইল রোজেলানা। অন্য নামও আছে একটা। সুলতান ওকে 
ডাকতেন-_খুরেম। কিন্তু আর সকলে বলে-_রোজেলানা। সবাই ক্ষণে ক্ষণে 
জানিয়ে দিতে চায়-_তার পরিচয় জানতে কারও বাকি নেই। তাতে কিছু আসে যায় 
না। রোজেলানা দেখাবে সে নতুন পরিচয়ও অর্জন করতে জানে । সুলতানা ভালিদ 
একদিন শেষ নিঃশ্বাস ফেললেন। পথে অতঃপর কাটা রইল মাত্র দু'জন। একজন 
সুলেমানের প্রধানা বেগম বসফর সুলতানা, আর অন্য জন উজীর ইব্রাহিম। প্রথা 
অনুযায়ী বসফর সুলতানারই এবার “সুলতানা ভালিদ’ হওয়ার কথা, তার পুত্রসস্তানও 
আছে একটি। তা থাক। নিপুণ হাতে ষড়যন্ত্রের জাল বুনে চলল রুশ ক্রীতদাসী। 
সুলেমান যখন তার হাতে তখন কার সাধ্য তাকে ঠেকিয়ে রাখে। যথাসময়ে নির্বাসিত 
হলেন বসফর সুলতানা একদিন দেখা গেল কে বা কারা খুন করে গেছে তার 
পুত্রটিকেও। তারপর আরও অবিশ্বাস্য সংবাদ। বিনা অপরাধেই সুলতান মৃত্যুদণ্ডে 
দণ্ডিত করলেন আপন উজীরকে! কারও সন্দেহ রইল না সবই রুশ ক্রীতদাসীর 
কীর্তি। 

তারপরেও নানা ঘটনা। সুলেমান আইন অনুযায়ী বিয়ে করলেন প্রিয় 
ক্রীতদাসীকে। পাকাপাকি আইনের বিয়ে। বিগত দুশ’ বছরের মধ্যে কোন সুলতান 
এভাবে আনুষ্ঠানিক বিয়ের পিঁড়িতে বসেননি। যা চাইত সবই পেত বেগমরা। কিন্ত 
বিয়ের প্রস্তাব তুলত না কেউ। রোজেলানা নতুন ইতিহাস সৃষ্টি করল হারেমে। সে 
আর ‘ইকবাল’ বা সুলতানের শয্যাসঙ্গিনী মাত্র নয়, তার বিবাহিত পত্নী। বিবাহিত 
পত্নীর মর্যাদা পেত সাধারণ “খাদিন'রাও। কিন্তু রোজেলানার সম্মান অন্য ধরনের; 
যা অনেক কাল কেউ হয়নি তা-ই হয়েছে সে, _রোজেলানা ধর্মপত্নী। 

আরও অবাক কাণ্ড। অচিরেই দেখা গেল হারেমে সে-ই একমাত্র “খাদিন”। 
সুলতান ছুটি দিয়ে দিচ্ছেন অন্য “খাদিন*দের। যার যেখানে ইচ্ছে যেতে পারে তারা। 

যদি কেউ চায় সুলতান তাদের বিয়ের বন্দোবস্ত করে দিতেও রাজী! 

বরের অভাব হল না। সুলতানী হারেমের ফুলের তোড়া, বাসী হলেও আপত্তি 
নেই কারও । মান্যরা হন্যে. হয়ে ছুটে এলেন। হাতে হাতে কনে তুলে দিলেন 
সুলেমান। কে বলবে, এই রূপবতীরা সবাই ছিল সুলতানের নিজের হাতে চয়ন করা! 

এমন ঘটনাও ঘটে। টানা সতের বছর তুর্কী সাম্রাজ্যের অধিশ্বরী ছিল রুশ 
ক্রীতদাসী রোজেলানা। মৃত্যুর দিন পর্যন্ত (১৫৫৮) সুলতান সমেত সমগ্র দরবার 
তার বান্দা। শুধু তাই নয়, সে-ই যেন পথ দেখাল। পরবর্তী দেড়শ’ বছর ধরে 
তুরস্কের ইতিহাস-_মহিলা জমানা। ওরা বলত-_-খাদিনলার সুলতানতি’। হারেমের 
মেয়েরাই তখন সাম্রাজ্যের ঈশ্বরী। সে কাহিনী পরে। 

রোজেলানা একা নয়। হারেমের ইতিকথায় থেকে থেকেই দেখা মেলে এজাতীয় 
সফল নায়িকার। যথা-হিন্দুস্থানী নায়িকা লাল কনওয়ার। সে নাকি ছিল প্রখ্যাত 
গায়ক তানসেনের বংশের কন্যা । দিল্ীশ্বর জাহান্দার শাহের পত্রী ছিল না এই 
মেয়েটি, সহচরী ছিল মাত্র। কিন্তু সে-ই ছিল নাকি নূরজাহানের মত বিশাল মুঘল 
সাম্রাজ্যের আসল পরিচালিকা। জাহান্দার শাহ বান্দা ছিলেন তার। 

'পোশাক-আশাক এবং গহনাপত্রের কথা অবান্তর । প্রেমিকার মহলের বাবদে 
বাদশাহ খরচ করতেন নাকি বছরে প্রায় দু'কোটি টাকা । লাল কনওয়ার হাতির পিঠে 
চলাফেরা করত, মাথার ওপর. থাকত তার ঝালরওয়ালা রাজছত্র, যেন সেই-ই 
হিন্দুস্থানের অধিশ্বরী। বাদশাহ নাম দিয়েছিলেন তাকে ইমতিয়াজমহল। 
ইমতিয়াজমহল বলতে তিনি উন্মাদ । দু'জনে গরুর গাড়ি চড়ে দিল্লীর বাজারে সওদা 
করতে যেতেন নাকি মাঝে মধ্যে । প্রজারা দেখে হেসে আকুল। কখনও মাতাল হয়ে 
প্রেমিক-প্রেমিকা ঘুরে বেড়াতেন পথে পথে। শুধু তা নয়, বাদশাহ-প্রণয়িণীর 
বান্ধবীদের বিলক্ষণ খাতির ছিল শ্রাসাদে। গোলাম হোসেন__জোরা নামে চকের 
একটি মেয়ের কাহিনী বলেছেন। সে ছিল লাল কনওয়ারের বান্ধবী । প্রথম জীবনে 
ছিল নাকি সবজিওয়ালী। হাতির পিঠে চড়ে সেও আসা-যাওয়া করত বাদশাহের 
মহলে । তাই নিয়ে আমীর ওমরাহদের মধ্যে কানাকানি। একবার অপমানিতও 
হয়েছিল মেয়েটি। কিন্তু কখনো অপমানিত বোধ করতেন না বাদশাহ। লাল 
কনওয়ারকে অমান্য করেন তার এমন সাধ্য নেই। 

একদিন বায়না ধরল সখি__শুনেছি চিরাগ-ই-দিল্লীতে শেখ নাসিরউদ্দীন 
আউধি'র দরগায় গিয়ে স্নান করে এলে মেয়েরা পুত্রকতী হয়, সম্রাট চলুন না একদিন 
আমাকে সঙ্গে নিয়ে সেখানে! 

তথাস্ত। তৎক্ষণাৎ আদেশ দেওয়া হল গাড়ি সাজাবার জন্য । জাহান্দার শাহ লাল 
কনওয়ারকে নিয়ে গেলেন চিরাগ-ই-দিল্লী। সেখানে নগ্ন দেহে স্নান করল কনওয়ার। 
' তার একান্ত বাসনা__ভবিষ্যতের কোন বাদশার জননী হয় সে। 
একদিন নয়, পর পর চল্লিশ রবিবার প্রেমিকাকে চিরাগ-ই-দিল্লীতে স্নান করাতে 

নিয়ে গিয়েছিলেন জাহান্দার শাহ। সে পুত্রবতী হয়েছিলেন কি না শেষ পর্যন্ত সে 
খবর আমরা জানি না। কিন্তু নিজে যে সন্রাজ্ঞীর আসন দখল করেছিল আনুষ্ঠানিক 
ঘোষণা ছাড়াই, এসব কাহিনীই তার প্রমাণ। শোনা যায় জাহাঙ্গীরের ঢঙে জাহান্দার 

শাহ মুদ্রা প্রচলন করেছিলেন আপন প্রেমিকার নামে । জাহাঙ্গীরের মুদ্রায় নাম থাকত 
নুরজাহানের জাহান্দারের মুদ্রায় ইমতিয়াজমহলের, অর্থাৎ লাল কনওয়ারের। সে 
মুদ্রা অবশ্য একালের কেউ চোখে দেখেননি, কিন্তু শত শত বছর ধরে লক্ষ লক্ষ 
কোটি কোটি মানুষ কানে যা শুনেছে সে খবরও নিশ্চয় উড়িয়ে দেওয়ার মত নয়। 
হারেমের কোন কাহিনীই বোধহয় পুরোপুরি অবিশ্বাস্য নয়। 

উত্থান কাহিনী এখানে অনেক। অবিশ্বাস্য কাহিনী সব। ষোড়শ শতকের শেষ 
দিককার কথা। সুলেমানের পর তুরস্কের সিংহাসনে বস্বেছেন তৃতীয় মুরাদ । সুলতান- 
জননী নূরবানু তখন ‘সুলতানা ভালিদ’। মুরাদ অপদার্থ। তার হয়ে কার্যত রাজ্য 
পরিচালনা করেন তার মা। বার্ধক্যে তিনি ক্ষমতার মোহে উন্মাদিনী-প্রায়। ছেলের 
হাতে তিনি ক্ষমতা ছাড়তে রাজী নন। কিন্তু অবশিষ্ট হারেমের সাধ অন্যরকম। 
সেখানে তীব্র প্রতিদ্বন্দিতা শুরু হয়ে গেছে তরুণ সুলতানের প্রথমা “খাদিন' পদটির 
জন্য। ‘খাসমহল’ যে হবে তার কাছে কিঞ্চিৎ নম্র থাকতেই হবে “সুলতানা 
ভালিদ'কে। একটি মেয়ে রূপে গুণে তামাম হারেমের চোখ ধাঁধিয়ে দিয়ে এগিয়ে 
এল সুলতানের দিকে। নাম তার সফি। দেখেশুনে মনে হল, সে যেন সদ্যবিগতা 
রোজেলানারই মন্ত্রশিষ্যা। রোজেলানার মতই ক্রীতদাসী সে। ভেনিসের মেয়ে। 
বাল্যে অতর্কিতে তুকাঁ দাস-ব্যবসায়ীদের হাতে পড়ে গিয়েছিল । অনেকদিন মনে মনে 
আফসোস করেছে নিজের দুর্ভাগ্যের জন্য । এখন আর তা করে না। ভাগ্যবতী সে, 
সৌভাগ্য তার হাতের নাগালে । এবার আর সে মায়াবিনীকে হাতছাড়া করতে রাজী 
নয় সফি। সে জাল বুনতে বসল । ষড়যন্ত্র জাল। বিচক্ষণা “সুলতানা ভালিদ'-এর পক্ষে 
ক্রীতদাসীর মনের কথাটি বুঝতে দেরী হল না। তিনি সতর্ক হলেন। 

সুলতান-জননী গোপনে বার্তা পাঠালেন হাটে হাটে, সেখানে যত রূপসী আছে, 
আমার চাই । দামের জন্য কোন ভাবনা নেই। ব্যবসায়ীরা উৎসাহী হয়ে উঠল। লাফে 
লাফে দর উঠতে লাগল উপরের দিকে। দু'হাত ভরে “সুলতানা ভালিদ' কিনে নিলেন 
তাদের । তার উদ্যোগে দেখতে দেখতে রূপসীর ভিড় জমে গেল হারেমে। সে ভিড়ে 
সফি নিষ্প্ৰভ । 

সুলতানা ভালিদ-এর চাল ব্যর্থ হয়নি । সফিকে ঠেলে একপাশে সরিয়ে দিয়ে সেই 

নবাগত রূপবতীদের ভিড়ে নিমেষে হারিয়ে গেল মুরাদ। সফি তাতে বিন্দুমাত্র 
দুঃখিত নয়। মুরাদকে যতটুকু পাওয়ার সে তা পেয়েছে। সে এখন 'খাদিন-এর 
আসল প্রাপ্যটুকু চায়, ‘সুলতানা ভালিদ'-এর ক্ষমতার অবসান চায়, কার সঙ্গে রাত 
কাটাচ্ছেন সুলতান তা নিয়ে তার কোন মাথাব্যথা নেই। যদি পারে, সফি বরং ঠেলে 
দেবে মুরাদকে পঙ্ককুণ্ডের আরও গভীরে । “সুলতানা ভালিদ'-এর সঙ্গেই হাত 
মেলাল সে। জননী এবং জায়া দু'জনের সমবেত চেষ্টায় মুরাদ তলিয়ে গেল 
হারেমের রাপসাগরে। ক্লান্ত, অবসন্ন সুলতান যখন ফুলে ফুলে মধু সন্ধান করে 
ফিরছেন, সফি তখন গোপনে চিঠি লিখছে ক্যাথারিন ডি ম্যাডিসির কাছে। কিছুতেই 
আপন মুলুক ভেনিস আক্রমণ করতে দেবে না সে তুকীঁদের। সিরাজী নামে একটি 
মেয়ে হীরে জহরত বেচতে আসত হারেমে, তার মাধ্যমে সফি যোগাযোগ স্থাপন 
করল তুর্কী রাজধানীতে বহাল ভেনিসীয় দূতের সঙ্গেও। তার হুকুমেই তুকী সাম্রাজ্য 
চলে এখন। কোথায় “সুলতানা ভালিদ', কোথায়ই বা সুলতান, সফির নির্দেশে 
হয়। 

মুরাদকে না জানিয়েই প্রথম স্বপ্ন পূর্ণ করল সফি। এবার পূরণ করতে হবে দ্বিতীয় 
সাধটিও ৷ সেই স্বপ্নের মত রাতগুলোতে মুরাদ ওকে শুধু কয়েকটি রমালই উপহার 
দেয়নি, একটি পুত্রসন্তানও কোলে পেয়েছিল সফি। এবার লক্ষ্য স্থির করল 
সফি- পুত্রকে সিংহাসনে বসাতে হবে। তার গর্ভের সন্তান হবে সুলতান, সে নিজে 
হবে সুলতানা ভালিদ'। চলতি কানুন অনুযায়ী সেটা সম্ভব নয়। কারণ মুরাদের প্রথমা 
শয্যাসহচরী হলেও “সুলতানা ভালিদ?-এর চক্রান্তে প্রথমা 'খাদিন হতে পারেনি 
সফি। তার প্রয়োজন নেই আর। পথের সন্ধান পেয়ে গেছে সফি, এখন নির্ভয়ে 
এগিয়ে যেতে হবে তাকে । তবে সতর্কতার সঙ্গে । 

১৫৯৫ সন। বিলাসে রিক্ত, ব্যাধিজর্জরিত মুরাদ অকালে মারা গেলেন। 
সিংহাসনের দাবিদার সাজলেন তীর ভ্রাতৃবর্গ, সুলতানা ভালিদ'-এর অন্য পুত্রেরা, 
এবং আরও আরও অনেকে । সফি একে একে উনিশ জনকে সরাল পথ থেকে। 
উনিশজন সুলতান-তনয় প্রাণ হারালেন ভেনিসীয় ক্রীতদাসীর চক্রান্তে। সিংহাসনে 
বসল-_সফির আপন পুত্র। বেনামীতে রাজত্ব চালাতে লাগল সফি নিজেই। এখন 
সে শাশুড়ী তথা ভূতপূর্বা “সুলতানা ভালিদ'-এর নিষ্ঠাবতী মন্ত্রশিষ্যা যেন। 

ভূতপূর্বা ‘সুলতানা ভালিদ'-এর মতই অদ্ভুত ক্ষমতার নেশা পেয়ে বসেছে 
সফিকে। পুত্র সাবালক। কিন্তু সফি তবু হারেমের চারিটি কক্ষ নিয়ে পড়ে থাকতে 
রাজী নয়। তরুণ সুলতানকে সেও ঠেলে দিল বিলাসের সমুদ্রে। নবীন সুলতান যখন 
সেখানে ভাসমান তখন তার নামে রাজত্ব চালায় তার মা। ‘সুলতানা ভালিদ’ সফি। 
রোজেলানার এতিহ্য বহন করে এগিয়ে চলল সে সগৌরবে সামনের দিকে। 

অবশেষে তার গল্পও একদিন ফুরোলো। একদিন ভোরে ঘরে ঢুকে বাঁদী দেখল 

আপন শয্যায় লুটিয়ে আছে “সুলতানা ভালিদ'-এর মৃতদেহ। দেহের কোথাও 
অস্ত্রাঘীতের চিহ্ন নেই, শয্যা তেমনই ধবধবে । আতঙ্কে চীৎকার করে উঠেছিল বীদী। 
কিন্ত দ্বিতীয় চীৎকারের অবসর পায়নি সে। ওরা এসে জোর করে ধরে সরিয়ে নিয়ে 
গিয়েছিল ওকে। বীদী পরে শুনেছিল-_ক্রীতদাসী থেকে সম্রাজ্ঞী হয়েছিল যে 
ভাগ্যবতী, দুষমন তাকে হত্যা করেছিল গলা টিপে। 

এজাতীয় উত্থান এবং পতনের গল্প হিন্দুস্থানের হারেমগ্ডলোতেও অনেক। 
সিরাজউদ্দৌলার বেগম লুৎফাও ক্রীতদাসী ছিল। সে সিরাজ-জননীর বাদী ছিল। 
নাম ছিল তার রাজ কনওয়ার। সিরাজ নাম দিয়েছিলেন তাকে লুৎফাউনিসা। 
সিরাজের বিবাহিত পত্নীও ছিল। মহম্মদ ইজরি খানের কন্যা উমদাতউন্নিসাকে 
মহাসমারোহে বিয়ে করে ঘরে এনেছিলেন তিনি। কিন্তু ইতিহাসে চাপা পড়ে আছে 
উমদাতউন্নিসা। সুখে দুঃখে নবাবের সত্যিকারের জীবনসঙ্গিনী লুৎফা। 

লুৎফা কোন বাঁকা সিঁড়ি ধরে এগোননি ; স্বাভাবিক তার কাহিনী, সিরাজকেই 
তমাল-তরু বলে আশ্রয় করেছিলেন এই মাধবীলতা। নবাবের ভাগ্যের সঙ্গে 
পুরোপুরি জড়িয়ে নিয়েছিলেন নিজেকে । হারেমে সেটা কদাচিৎ স্বাভাবিক পন্থা! 
সেখানে ক্ষমতা-সাধিকার কাছে কোন পথই অধর্মের নয়। 

স্থান__-লখনউ। কাল- নাসিরউদ্দীনের আমল। রূপবতী নারী সম্পর্কে দুর্বলতা 
ছিল নাসিরউদ্দীনের। তার হারেমে ফিরিঙ্গী বিবি ওয়াল্টারস্-এর কথা আগেই বলা 
হয়েছে। নবাবের খাসমহলে ছিলেন- সম্রাট শাহ আলমের দৌহিত্রী। তিনি মুঘল 
হারেমের মেয়ে_ সর্বগুণসম্পন্না, সুশিক্ষিতা। খেয়ালী নবাব নাসিরউদ্দীনকে মোটে 
বরদাত্ত করতে পারতেন না এই গর্বিতা শাহজাদী। তিনি আপন মহলে নির্বাসিতের 
জীবন যাপন করেন। নাসিরউদ্দীনের প্রতি বিন্দুমাত্র আকর্ষণ নেই তার। তাতে যে 
নবাবের মনে বড় দুঃখ এমন নয় । তার হারেমে তিল ধারণের ঠাই নেই, খোপে খোপে 
নানা জাতের তরুণী বোঝাই। তাদের মধ্যে থেকেই একজনকে তখনকার মত 
সঙ্গিনী করে নিলেন তিনি। নাম তার__আফজল-মহল। 

১৮২৫ সনের কথা। সমগ্র লখনউ শুনল আফজলমহল পুত্রবতী হয়েছেন। নবাব 
ছেলের নাম রেখেছেন_ মুন্নাজান। শিশু মুন্নাজানকে বুকের দুধে পালন করার জন্য 
স্বাস্থ্যবতী নারী চাই। নবাবজাদারা সাধারণত মায়ের দুধ পেতেন না হারেমে। ও 
কাজের দায়িত্বও দাসী-বীদীদেরই ওপর । খবর শুনে ভিড় জমে গেল প্রাসাদের 
দুয়ারে । শত শত গরীব মা এসে দাঁড়িয়েছেন প্রার্থী হয়ে। নবাবের হেকিম দেখেশুনে 
বেছে নিলেন একজনকে । মেয়েটির নাম দুলারী। 

দুলারী হিন্দুর মেয়ে। মা বাবা তার খুবই গরীব। ফতে মুরাদ নামে এক 
প্রতিবেশীর কাছ থেকে ওর বাবা একবার ষাটটি টাকা ধার করেছিল। টাকাটা শোধ 
দেওয়ার আগেই বেচারা মারা যায়। খণের দায়ে কয়েদ হল মা আর মেয়ে। 
দুলারীকে জমা রেখে মা বের হল টাকার সন্ধানে। কোথায় পাবে হতভাগী টাকা? 

সে দুয়ারে দুয়ারে ঘুরছে। এদিকে ফতে মুরাদের এক বোন হঠাৎ একদিন মেয়েটিকে 
দেখে মহাখুশি। ছোট্ট মেয়ে দুলারী দেখতে বেশ, তাছাড়া খুব চটপটে। সে কয়েদ 
থেকে তাকে ছাড়িয়ে নিজের ঘরে নিয়ে এল। দুলারী সেখানে দিনে দিনে বেড়ে 
উঠল। রূপবতী তরুণী । বন্য হরিণীর মত শরীর, হরিণীর মতই চঞ্চল। তার প্রতিটি 
ভঙ্গিতে তরঙ্গ। বাড়িতে রুস্তম নামে একটি তরুণ ছিল। সে দুলারীর প্রেমে পড়ে 
গেল। ফতে মুরাদ জানতে পেরে দু'জনকে বিয়ে দিয়ে দিলেন। কিছুদিন পরেই মারা 
গেল প্রভূ । রুস্তম দুলারীকে নিয়ে নেমে এল পথে। 

ঘুরতে ঘুরতে ওরা ঠেকল এসে লখনউয়ে। রুত্তম সহিসের কাজ করে। নগরের 
হাওয়া লেগেছে দুলারীর মনে, নিজের অজান্তেই ধীরে ধীরে সে নাগরী হয়ে উঠেছে। 
সহিসের বউয়ের ঘরে নানা লোকের আনাগোনা । প্রধানত রুত্তমেরই ইয়ার-দোস্ত 
ওরা। সুতরাং, রুস্তম পড়শীর কথা বিশেষ গায়ে মাখায় না। ইতিমধ্যেই একটি 
পুত্রসন্তান এসেছিল দুলারীর কোলে । এবার এল একটি কন্যা। কেউ বলে বাপ ওর 
রুস্তমই, কেউ বলে-_তা নয়, দুলারীর আসল সোয়ামি এখন বস্তির ওই মাহুত ; 
অন্যরা এই কন্যার পিতৃত্বের গৌরব দিতে চায় পল্লীর এক কামারকে। 

বহুভোগ্যা সেই দুলারীই এল নবাবের হারেমের মুন্নাজানকে লালন করতে। 
হারেমে জাত নিয়ে কোন দুর্ভাবনা নেই। লখনউয়েরই এক নবাব বিয়ে করেছিলেন 
চকের এক ফুলওয়ালীকে। শোনা যায়, আমজাদ আলি শাহ তা করেছিলেন 
প্রতিহিংসায়। তার একটি প্রিয় বাদীর ফুলের মত মুখটিকে জ্বলন্ত অঙ্গারে পুড়িয়ে 
দিয়েছিলেন জনাব আউলিয়া বেগম, নবাবের খাসমহল। সে মেয়েটিও নবাব-জাদার 
তদারকির জন্যই এসেছিল হারেমে। আমজাদ আলি তাকে কাছে ডাকলেন। 
খাসমহল খবর শুনে উদ্দিগ্র। তিনি শুনলেন_ বাদী হয়েও বেগমের মত আচরণ 
করছে মেয়েটি । অন্য বাঁদীরা ফিস-ফিস করে এটাও জানাতে ভূলল না__ওর পেটে 
নবাবের সন্তান, অচিরেই মা হবে ফুলওয়ালী। 

শুনে রাগে ঠোট কামড়ালেন আউলিয়া বেগম। তারপর সর্পিণী সুযোগ বুঝে 
একদিন ছোবল দিলেন। বাদী আপন মনে ঘুমিয়ে ছিল নিজের ঘরে, খাসমহলের 
ইঙ্গিতে কেউ এসে জ্বলন্ত অঙ্গার ঢেলে দিয়ে গেল তার মুখে । চিরকালের মত রূপ 
হারাল গরবিনী। আমজাদ আলি তারই প্রতিশোধ নিয়েছিলেন নাকি কদিন পরেই 
এক ফুলওয়ালীকে বিয়ে করে। আউলিয়া বেগম সেদিনও ক্রোধ গোপন করতে 
পারেননি। দাসদাসীদের সামনেই ধিকৃত হয়েছিলেন নবাব__এই আপনার রুচি! 
শেষে কিনা চকের এক ফুলওয়ালীকে তুলে আনলেন ঘরে! এই বাঁদী-বান্দার দল 
কালও ফুল কিনেছে ওর কাছ থেকে। কী বলবে ওরা আজ? বলবে__ওই দেখ, 
ফুলওয়ালীর স্বামী যাচ্ছে। অপমানে লজ্জায় থরথর করে কাপতে লাগলেন আমজাদ 
আলি। জবাবে তিনি নাকি ধীর স্বরে বলেছিলেন আমি কোরাণ শরিফ অমান্য 
করিনি। এখনও ইচ্ছে করলে আরও দু'একটি বিয়ে করার অধিকার আমার আছে! 

বিবেচ্য ছিল একমাত্র সেটাই,__শান্ত্রকে অমান্য করা না হলেই হল। অনাচারী 
হওয়ার প্রয়োজন নেই, পথ তো সামনে খোলাই আছে। স্থির করতে হবে শুধু কী 
ধরনের বিয়ে করতে চান সুলতান কিংবা নবাব। ‘নিকা’ অথবা “মুতা'”_ আইনসন্মত 
বিয়ে অথবা বী হাতের ব্যাপার-__কোন্টায় আগ্রহী তিনি। ‘নিকা’ চারটের বেশি চলে 
না, কিন্তু "মুতা” যত খুশি। তাছাড়া, বিয়ে করতেই হবে তারই বা কী কথা আছে! 

সুতরাং, শাস্ত্র নিয়ে ভাববার কিছু নেই। ভাবনা নেই জাতি নিয়েও। হারেম এক 
অদ্ভুত রাজ্য, এখানে একমাত্র ছাড়পত্র রূপ আর যৌবন। পশ্চিম এশিয়া তো বটেই, 
মিশর, ইতালি, গ্রীস, রাশিয়া_ বিশ্বের নানা দেশের নারী ছিল দিল্লীর মুঘল হারেমে। 
বিখ্যাত উদিপুরী বেগম জর্জিয়ার মেয়ে। হারেমে আসার পর বাদশাহের কাছে 
সকলেরই ধর্ম ইসলাম। আকবর উদার সম্রাট তিনি বেগমদের ধর্মান্তরিত করার জন্য 
ব্যক্ত ছিলেন না। তার হারেমে হিন্দু মেয়ে শিবপুজো করত। অতএব জাতি বা ধর্ম 
হারেমে ততখানি গুরুতর প্রশ্ন নয়, আসল প্রশ্ন কার দেয় কী আছে। হিন্দুর শাস্ত্র 
যদি বলে নদী, নারী আর কুলের উৎস খুঁজতে নেই, তাহলে বাদশাহী ন্যায় 
বলে- আর সব বাহ্য, আগে কহ-_ | শাজাহান অতি সুন্দর করে বুঝিয়ে বলেছিলেন 
তামাম হারেম অধিপতিদের মনের কথা । তার আমলে দিল্লীতে কাঞ্চনী নামে এক 
নর্তকী সম্প্রদায় ছিল। সপ্তাহে দু'দিন তারা প্রাসাদে এসে নাচত। প্রত্যেকেই ওরা 
সুশিক্ষিতা, সুন্দরী। সুতরাং, দরবার ছাড়া আর কোথাও তাদের পা না পড়লেও, 
তাদের ঘরে পা পড়ত নিশ্চয় রাজধানীর বিলাসী পুরুষদের ৷ সামাজিক দৃষ্টিতে ওদের 
স্থান তাই মোটেই উঁচু ছিল না। পীচজনে রূপোপজীবিনী হিসেবেই গণ্য করত 
ওদের হঠাৎ এই কাঞ্চনবালাদেরই একজনের প্রেমে পড়ে গেলেন সম্রাট শাজাহান । 
আমীর ওমরাহরা মনে মনে বললেন__-তোবা! তোবা! শেষে কিনা কাঞ্চনবালা! 
তাদের মনের কথা বুঝতে পেরেই বোধ হয় একটা বয়েৎ আওড়েছিলেন সুরসিক 
সম্রাট_“মিঠাই নেক্‌ হর দোকান কিস্‌ বাসাদ!” যে দোকান থেকেই কিনে আনো 
না কেন, মিঠাই সমানই মিষ্টি! 

সুতরাং নাসিরউদ্দীন যেদিন দুলারীকে দেখে থমকে দীড়িয়েছিলেন সেদিন তার 
রুচিবিকার ঘটেছিল এমন বলা যায় না। সমসাময়িকরা স্বীকার করেছেন-_দুলারীর 
রূপ ছিল। পিতা গাজীউদ্দীন তখনও বেঁচে। নাসিরউদ্দীন তাকে ধরে 
পড়লেন- আমি দুলারীকে সাদি করতে চাই। গাজীউদ্দীন অমত করতে পারলেন 
না। পথের মেয়ে দুলারী বেগম হয়ে গেল। অবশ্য নাসিরউদ্দীন তখন যুবরাজ । এসব 
১৮২৬ সনের কাহিনী। 

পরের বছরই লখনউয়ের সিংহাসনে বসলেন নাসিরউদ্দীন। দুলারীর নাম হয়ে 
গেল মালিকা জামানি, কালের রানী। নতুন বেগম এবার বসল নিজের সংসার 
গোছাতে । ছেলেমেয়ে দুটিকে সে সঙ্গে করেই নিয়ে এসেছিল হারেমে। ছেলের 
নাম__কৈয়ান। সে এখন বড় হয়েছে। দুলারী তার সঙ্গে বিয়ে দিল গাজীউদ্দীনের 

এক ভাইঝির। কন্যার বিয়ে হল__নবাব পরিবারেরই এক তরুণের সঙ্গে। 

অতঃপর এখানেই থেমে থাকার কোন অর্থ হয় না। দুলারী নবাবের কাছে হাত 
পাতল। বলল- আমার বুঝি মাসোহারা চাইনে নবাব! বার্ষিক ছয় লক্ষ টাকা মঞ্জুর 
হয়ে গেল নবাবের প্রিয় বেগমের জন্য। পর দিনই দুলারীর নতুন আবদার-_আরও 
একটি নিবেদন ছিল নবাব, কৈয়ানকে কি কিছুতেই ভবিষ্যতের নবাব বলে ঘোষণা 
করা যায় না? নাসিরউদ্দীন তখন দুলারীর দাস। তিনি বললেন- বেশ, তাই হবে। 
লখনউয়ের বৃটিশ রেসিডেন্ট চিঠি পেলেন নবাবের কাছ থেকে। নবাব ঘোষণা 
করেছেন- কৈয়ান তার পুত্র, এবং সিংহাসনের একমাত্র উত্তরাধিকারী। 

রেসিডেন্ট আমতা আমতা করে জবাব দিলেন_ নবাবের বক্তব্যকে অস্বীকার 
করছি না আমরা। তবে মুশকিল এই, গোটা লখনউ জানে কৈয়ান যখন তার মা'র 
সঙ্গে হারেমে আসে তখন সে তিন বছরের বালক। এমতাবস্থায় । 

রাগে ফেটে পড়লেন নবাব-_-কে আমার পুত্র সেটা কি পথের মানুষের কাছে 
জেনে নিতে হবে? তিনি অভিযোগ পেশ করলেন খোদ গভর্নর-জেনারেলের কাছে। 
শুধু তাই নয়, গভর্নর-জেনারেল লখনউ এসেছিলেন বেড়াতে । নবাবের তরফ থেকে 
তাকে অভ্যর্থনার দায়িত্ব দেওয়া হল কৈয়ানের ওপর। 

কাণ্ড দেখে রেসিডেন্ট ভ্রম্ভিত। নাসিরউদ্দীনকে তিনি মনে করিয়ে 
দিলেন- কৈয়ান নয়, তার পুত্র আসলে মুন্নাজান। মৃত গাজীউদ্দীন মুন্নাজানের 
জন্মক্ষণেই সে আনন্দবার্তা জানিয়ে রেখে গেছেন রেসিডেন্টকে। ইচ্ছে করলে নবাব 
সে চিঠি দেখতে পারেন। নাসিরউদ্দীন বললেন-_ আমি মিথ্যে বলেছিলাম। নির্লজ্জ 
নবাব সেখানেই থামলেন না। তিনি জানতে চাইলেন-__তোমরাই বল, কী করে 
মুননাজানের জনক হলাম আমি, অন্দরে সবাই জানে আমি কোনদিন ওর মায়ের সঙ্গে 
রাত কাটাইনি। বাধ্য হয়েই রেসিডেন্টকে মেনে নিতে হল নবাবের বক্তব্য। 

এ অবধি দুলারী বিজয়িনী । কিন্তু তার সৌভাগ্য-সূর্যও অপরাহ পড়ল একদিন। 
কেননা, হারেমে নতুন সরবরাহ অব্যাহত। সন__১৮৩২। নতুন করে চিঠি লিখতে 
বসলেন নাসিরউদ্দীন। এবার আরও চমকপ্রদ বক্তব্য তার। রেসিডেন্টকে তিনি 
জানালেন- মুন্নাজান যে আমার পুত্র নয় সে কথা আগেই তোমাকে বলেছি। এবার 
বলছি__কৈয়ানও আমার পুত্র নয়। ঘটনার চাপে মিথ্যে বলতে হয়েছিল আমাকে। 
দয়া করে আমার আগের বক্তব্য শুধরে নাও। আমি ঘোষণা করছি, আমার নিজের 
কোন পুত্রসন্তান নেই। 

মন্ত্রী আগা মীর সাক্ষ্য দিলেন নবাবের সমর্থনে । মুন্নাজানের জন্মের দু'বছর আগে 
থেকে আফজলমহলের সঙ্গে নবাবের মুখ দেখাদেখি বন্ধ। সুতরাং, মুন্নাজান নবাবের 
সন্তান এমন কথা বলা চলে না। আর কৈয়ান? তার কাহিনী তো সবাই জানে। 

৭ জুলাই, ১৮৩৭। নাসিরউদ্দীন মারা গেলেন। সন্দেহাতুর মানুষ ছিলেন তিনি। 
সব সময় ভয় তার-__এই বুঝি কেউ বিষপ্রয়োগ করল। নবাবের দুই বোন ছিল 

হারেমে। তাদের বাদ দিলে শেষ বয়সে আর কাউকে বিশ্বাস করতেন না নবাব। 
রাত্রির অন্ধকারে প্রাসাদের একটি কুয়ো থেকে তারা জল এনে দিত ভাইকে । শোবার 
ঘরের একটি আলমারিতে জলের কুঁজোটাকে নিজের হাতে তালা দিয়ে রাখতেন 
নবাব। চাবিটা ঝোলানো থাকত তার গলায় । রটে গেল, ওই বোনেরাই বিষ খাইয়েছে 
নবাবকে। রেসিডেন্ট সাহেবের পক্ষে সে খবর তত গুরুতর নয়, তার চেয়েও জরুরী 
বিষয়__নাসিরউদ্দীন বেঁচে নেই। রাত শেষ হওয়ার আগেই সমগ্র ভারতকে 
জানাতে হবে_ লখনউয়ের নবাব কে! 

ওরা নবাব-গড়ার কাজে নামবার আগেই আসরে অবতীর্ণ হল দুলারী। কৈয়ানকে 
সিংহাসনে বসাতে সে বদ্ধপরিকর । ওদিকে হারেমের অন্য মহলেও ব্যাপক প্রস্তুতি । 
মৃত নবাবের জননী, “পাদশাহী বেগম, মুন্নাজানের পক্ষ নিয়েছেন। তিনিও আপন 
সংকল্প কার্যে পরিণত করতে বদ্ধপরিকর প্রাসাদে প্রবল উত্তেজনা । উত্তেজনা গোটা 
শহরে। দাঙ্গা লাগে-লাগে। রেসিডেন্ট তথা ইংরাজরা আগেই মনস্থির করে 
রেখেছিলেন। তাদের সিদ্ধান্ত_এই দুই দাবিদারের কেউ নয়, নবাব হবেন 
নাসিরউদ্দীনের এক খুল্পতাত নাসিরউদ্দৌলা। কৈয়ানের দাবি তারা বহুকাল আগেই 
নাকচ করে দিয়েছিলেন। নাসিরউদ্দীনের চিঠির পরে নাকচ হয়ে গেছে মুন্নাজানের 
দাবিও । তর্কের মীমাংসা হিসাবে খুঁজে বের করা হয়েছে তৃতীয় একজনকে । গোপনে 
তার অভিষেক হল। কামান-গর্জনের মধ্যে সিংহাসনে বসলেন নাসিরউদ্দৌলা। তার 
দরবারী নাম হল- মহম্মদ আলি শাহ্‌। কৈয়ান হারিয়ে গেল। চিরকালের মত 
হারিয়ে গেল দুলারীও | হারেমে কিছুই নিশ্চিত ও নিশ্চিন্ত নয়। 

জানে না। তুকী হারেমের আর একটি উচ্চাভিলাষী রমণীর কথা। নাম 
তার__কিউসেম। আমরা বলব- কুসুম । কেননা, প্রস্ফুটিত ফুলের মতই ছিল নাকি 
তার রূপ। সফি বিদায় নেওয়ার কিছুকাল পরের কথা। অটোমান সাম্রাজ্যে তখনও 
জেনানা-রাজ চলেছে। প্রথমে এলেন সুলতান আহামদ। তিনি পুরোপুরি হারেমের 
মেয়েদের হাতের পুতুল ছিলেন। তারপর এলেন প্রথম মুস্তাফা। তিনি উন্মাদ। 
তারপর দ্বিতীয় ওসমান। তিনি রাজ্য পরিচালনায় উৎসাহ দেখানো মাত্র নিহত হলেন 
প্রাসাদরক্ষীদের হাতে । পর পর এই তিন সুলতানের আমলে সাম্রাজ্যের অধিশ্বরী 
ছিলেন আসলে কুসুম। তিনি চতুর্থ মুরাদ আর কুখ্যাত ইব্রাহিমের মা! মুরাদ 
সিংহাসনে বসলেন ১৬২৩ সনে। বেশি দিন রাজ্য পরিচালনা করতে হয়নি তাকে। 
জীবনের প্রথম সূর্যগ্রহণ দেখে তিনি নাকি উন্মাদ হয়ে গিয়েছিলেন, দিন-রাত্তির মুখ- 
গোমড়া করে বসে থাকতেন মদের পেয়ালা হাতে । ফলে, মাত্র আটাশ বছর বয়সে 
বিদায় নিতে হল তাকে। তার মৃতদেহ নিয়েই 'কাফেস”এর দরজায় এসে 
দাঁড়িয়েছিল প্রাসাদের রক্ষীদল। বলেছিল-_ঘাতক ঘৃত, আমরা ইব্রাহিমকে 
চাই! ইব্রাহিমকে। 

ইব্রাহিমকে মুরাদই নিক্ষেপ করেছিলেন কারাগারে । মৃত্যুর আগে তিনি হুকুম 
দিয়েছিলেন-_-ওকে হত্যা করা হোক। সুলতান-জননী কুসুমের নির্দেশে ঘাতকেরা 
ফিরে এসে মিথ্যে সংবাদ জানিয়েছিল সুলতানকে__আপনার আদেশ পালিত 
হয়েছে। 

বিস্ময়ে হতবাক্‌ সেই ইব্রাহিম এসে বসলেন এবার তুরস্কের সিংহাসনে । তার 
মত অপদার্থ, বিকৃত মনের মানুষ সম্ভবত আর কোনদিন তুরস্কের সিংহাসনে 

বসেননি। উজীর কারা মুস্তাফা চেয়েছিলেন সুলতানকে সংযত করতে। কিন্তু নিজেই 
পড়ে গেলেন বিপাকে । হারেমের একটি মেয়ের সঙ্গে জড়িয়ে পড়লেন তিনি। 
উজীরের পক্ষে সেটা চরম অপরাধ । সুলতানের আদেশে হত্যা করা হল তীাকে। 
পরবর্তী উজীর সুলতানের পুরোপুরি সমর্থক। তার যাবতীয় ব্যভিচার, অনাচারে 
তিনি অন্যতম উৎসাহদাতা। ফলে দেখতে দেখতে সুলতানের বিলাস-কাহিনী প্রবাদে 
পরিণত হল। সুলতান-জননী কুসুম নিঃশব্দে দেখে চললেন সব। 

সেবার এক কাণ্ড হল। সুলতানের প্রধান খোজা একটি রূপবতী মেয়ে কিনে নিয়ে 
এল হাট থেকে। ইব্রাহিমের জন্য নয় নিজের জন্য। যদিও খোজা, তবু অনেক 
“কিস্লার আগা’ সুলতানী ঢঙে হারেম সাজাতো। আর কোন কারণে নয়, শুধু 
নিজেদের ক্ষমতা এবং এশ্বর্য দেখাবার জন্য। এবার মেয়েটিকে কিনেছে সে 
পারসিকদের কাছ থেকে । কিনেছিল বটে কুমারী মেয়ে, কিন্তু কিছুদিন পরেই খোজা 
শুনলে যে মেয়েটি গর্ভবতী । শুনে খোজা রেগে আগুন। কিন্তু মেয়েটিকে হত্যা করল 
না সে। হত্যা করল না শিশুটিকেও। 

প্রায় একই সময়ে ইব্রাহিমও জনক হয়েছেন। তার অসংখ্য ক্রীড়া-সঙ্গিনীদের 
একজন একটি পুত্রসন্তান উপহার দিয়েছে সুলতানকে। আনন্দিত সুলতান ছেলের 
নাম রাখলেন- মাহমুদ । মাহমুদকে প্রতিপালন করার জন্য “কিস্লার আগার বাদী 
নিযুক্ত হল হারেমে । অনেকটা দুলারীর কাহিনী যেন। মেয়েটি নিজের পুত্রকে কোলে 
নিয়েই এল প্রাসাদে । ইব্রাহিম দাসীর ছেলেকে দেখে নিজের ছেলেকে ভূলে গেলেন। 
তিনি বললেন--কে বলে এ দাসীপুত্র £ দাসীপুত্র আসলে আমার ছেলেই ।-_আমি 
দত্তক নেব একে! মাহমুদের মা ব্যঙ্গ করে বললেন- তুরস্কের সুলতানের পক্ষে 
সেটাই তো হবে সঙ্গত কাজ। বেগমের কথা শুনে দপ করে জ্বলে উঠলেন ইব্রাহিম। 
একটি জলাধারে। ছেলেটি জলে ডুবে মারা গেল না বটে, কিন্তু আমরণ একটি কাটা 
দাগ ছিল তার কপালে! পিতৃক্রোধের স্মারক। 

“কিস্লার আগা’ সুলতানের কাণ্ডকারখানা দেখে বিবাগী হয়ে উঠল। সে স্থির 
করল মক্কা যাবে। তারপর সেখান থেকে চলে যাবে মিশরে, সেখানেই জীবনের 
অবশিষ্ট দিনগুলো কাটাবে। নিজের হারেম এবং সঞ্চিত যাবতীয় ধনসম্পদ নিয়ে 
মক্কা যাত্রা করল “কিস্লার আগা!” পথে রোডস্‌ দ্বীপে মাল্টার নৌবাহিনী এসে 
আক্রমণ করল তাকে । বীরের মত মৃত্যুবরণ করল আগা । তার সমুদয় সম্পত্তি লুঠিত 
হল। সেই লুটের মালে ওরা একটি কিশোরকে পেয়ে গেল। চারদিকে রটে গেল 
তুরস্কের সুলতান-পুত্র বন্দী হয়েছেন, আগার সঙ্গে বেচারা আলেকজান্দ্রিয়া যাচ্ছিল 
পড়াশুনা করতে! সমগ্র ইউরোপের দৃষ্টি সে বালকের উপর নিবদ্ধ। সকলেই তাকে 
রক্ষা করার জন্য উদ্‌গ্রীব। শেষ পর্যন্ত ছেলেটি বেঁচে ছিল অবশ্য খ্রীস্টান সন্ন্যাসী 
হয়ে! তার নাম হয়েছিল- ফাদার অটোমান। কার পুত্র ছিলেন তিনি? 

ইব্রাহিম সব শুনে ভ্তম্ভিত। তিনি তক্ষুণি যুদ্ধ ঘোষণা করলেন মাল্টিজদের 
বিরুদ্ধে। কুড়ি বছর ধরে চলেছিল সেই যুদ্ধ। সে অন্য কাহিনী । এখানে তা অবান্তর । 
'ইব্রাহিম এবং তার জননী কুসুমের কথাই আপাতত বেশি গুরুতর । যুদ্ধ ঘোষণা করার 
উৎসাহ থাকলেও যুদ্ধ পরিচালনার যোগ্যতা ছিল না ইব্রাহিমের । হারেমই ছিল তার 
জীবনে একমাত্র আকর্ষণ, একমাত্র নেশা । রাজত্ব চালাতেন “সুলতানা ভালিদ’ কুসুম । 
সেজন্য মায়ের প্রতি বিন্দুমাত্র শ্রদ্ধা নেই ইব্রাহিমের । তার হাতে “সুলতানা ভালিদ'ও 
নিগৃহীত। কুসুম স্থির করলেন_ দৌরাত্ম্য আর বেশি দিন চলতে দেওয়া যায় না। 
গোপনে তিনি দরবারের বিশিষ্ট কর্মচারীদের সঙ্গে পরামর্শ করলেন। সৈন্যদলের 
তরফ থেকেও কয়জন প্রতিনিধি এসে দেখা করল তার সঙ্গে। প্রথমেই তিনি পুত্রকে 
টেনে নামাতে রাজী হলেন না। কিন্তু ওরা অন্য কোন মীমাংসা প্রস্তাবই শুনবে না। 
বাধ্য হয়েই জনতার দাবি মেনে নিতে হল কুসুমকে। ইব্রাহিম আবার নিক্ষিপ্ত হল 
কারাগারে। 

সিংহাসনে এসে বসল তরুণ সুলতান মহম্মদ । তারও মা আছে। অর্থাৎ আর 
একজন “সুলতানা ভালিদ’। এবার দুই রমণীর লড়াই। বয়স হয়েছে কুসুমের দ্বিতীয় 
“সুলতানা ভালিদ” তুরকান অপেক্ষাকৃত নবীনা। তারুণ্যের কাছে হার মানল 
অভিজ্ঞতা। ইত্রাহিমকে অনেক চেষ্টায় কারাগারে বাঁচিয়ে রেখেছিলেন কুসুম। এবার 
আর পারা গেল না। তৃরকানের ইঙ্গিতে হত্যা করা হল তাকে। 

সঙ্গে সঙ্গে দিন ফুরলো কুসুমেরও । তার হাতে আপনজন বলতে আর এমন কেউ 
নেই যাকে সিংহাসনে বসানো যেতে পারে। কিন্তু তবু ক্ষমতার লালসা! আবার 
ষড়যন্ত্রে মেতে উঠলেন কুসুম । এবার পরামর্শ করলেন তিনি প্রাসাদরক্ষীদের প্রধানের 
সঙ্গে। এর আগে সাফল্যের সঙ্গে অনেকবার ওদের কাজে লাগিয়েছেন কুসুম। 
এবারও প্রথম দিকে সব ভালোয় ভালোয়ই চলল । কিন্তু বাদ সাধলেন গ্রান্ড উজীর। 
সঙ্গে আছি বলেও তিনি প্রতারণা করলেন কুসুমকে । তার নায়কত্বে আর একদল সৈন্য 
বিদ্রোহ ঘোষণা করল কুসুমের বিরুদ্ধে। তাদের প্রতিজ্ঞা-_আমরা জান দিয়ে রক্ষা 
করব নতুন সুলতানকে। মুফতি রায় দিলেন-__যড়যন্ত্রকারী কুসুমের একমাত্র প্রাপ্য 
প্রাণদণ্ড। স্পষ্টতই বিজয়িনী এখন তৃরকান। তার সমর্থকরা হানা দিল কুসুমের ঘরে। 
কিন্তু ঘর শূন্য, কুসুম সেখানে নেই। অবশেষে তাকে খুঁজে পাওয়া গেল পোশাকের 
একটি পেটির পিছনে। সেখান থেকে টেনে বাইরে আনা হল তুর্কী সাম্রাজ্যের 
এককালের অধীশ্বরীকে। তাকে বিবস্ত্র করা হল। তারপর প্রকাশ্য দিবালোকে 
হারেমের তোরণে নিষ্টুরভাবে হত্যা করা হল তাকে। অথচ এই কুসুমই ছিলেন পর 
পর সুলতানের আমলে তুর্কী সাম্রাজ্যের সত্যিকারের পরিচালিকা। সম্মানের তুলনা 
ছিল না তার সেদিন, ক্ষমতায়ও তিনি ছিলেন সকলের উপরে । 

কুসুম অনেক উঁচুতে উঠেছিলেন। অনেক দূর এগিয়েছিল সফি, দুলারী এবং 
আরও কেউ কেউ। বাঁদী থেকে বেগম, সাধারণ নর্তকী থেকে সুলতানা,_হারেমে 

এমন ঘটনা অজ্ঞাত নয়। কিন্তু সেটা চাদের এক পিঠের খবর মাত্র। 
এসেছিল অনেকেই, কিন্তু ক'জনের সাধ পূর্ণ হয়েছিল শেষ পর্যন্ত? ভাগ্যবতীর 
দলটিতে। 

তুর্কী হারেমের সে দুঃখের কাহিনী জানে বসফরাস-এর নীল জল। বিদেশী 
পৃথিবীর জন্য খুঁজে পেয়েছিল এক হৃদয়-বিদারক কাহিনী। স্বচ্ছ জলের তলায় 
এখানে-ওখানে পড়ে আছে অজস্র শব। একদা রূপবতী নারী ছিল ওরা, এখন 
পৃতিগন্ধময় অবশেষ মাত্র। নৃপুরের বদলে পায়ে প্রত্যেকের পাষাণভার। আতঙ্কে 
কাপতে কাপতে আপন জাহাজে ফিরে এসেছিল নাবিক। পৃথিবী শুনে কেঁদেছিল। 
কেউ কেউ মনে মনে ভেবেছিল-_আরও একটি নাবিকের গল্প। অর্থাৎ, নেহাতই 
গল্প । 

পরে জানা গিয়েছিল, ঘটনা সত্য। তুর্কী হারেমে হামেশাই এমনটি ঘটে থাকে। 
কোন ষড়যন্ত্রের গন্ধ পেলেই নির্দয় হাতে অপরাধীকে ছুঁড়ে দেওয়া হয় বসফরাস- 
এর জলে। বিচার করেন সুলতান স্বয়ং। “কিস্লার আগা’ মেয়েটিকে অতঃপর তুলে 
দেবে ঘাতকের হাতে। তাকে বলা হত “বোসতান জী-বাস্ই”। সঙ্গে একজন 
খোজাকে নিয়ে রাত্রির অন্ধকারে জলে ডিঙ্গি ভাসাত সে। ডিঙ্গির সঙ্গে দড়ি দিয়ে 
বাধা থাকত আর একটি ভিঙ্গি। তাতে মেয়েটির শব, পায়ে তার বিশাল পাথর বাঁধা । 
মাঝখানে গিয়ে দড়ি কেটে দিয়ে অদ্ভুত কৌশলে ডুবিয়ে দেওয়া হত দ্বিতীয় ডিঙ্গি 
টি। তারপর “বোসতান জী-বাস্ই” ফিরে আসত প্রাসাদের ঘাটে । অনেক সময় জীবিত 
মেয়েদেরও ছুঁড়ে ফেলে দেওয়া হত। 

একজন কি দু'জন মেয়েকে বিসর্জন দেওয়া নাকি কিছুই নয়। তুকীঁ হারেমের 
কাহিনীতে এমন ঘটনাও আছে যখন একসঙ্গে তিনশো মেয়েকে ডুবিয়ে মারা হয়েছে। 
অপরাধ-_ড়যন্ত্র। আপন আপন ভাগ্যকে মেনে নিতে রাজী হয়নি ওরা, অতৃপ্ত 
মেয়েরা আরও কিছু চেয়েছিল । সেই স্বপ্নেরই দাম দিতে হল জীবন দিয়ে। এ অপরাধ 
এবং শাস্তি দুই-ই তবুও অনুমান করা যায়, কিন্তু কোন সামান্যা নারীকে ডুবিয়ে 
মারবার আগে সত্যিই কি কোন অপরাধের ছুতো দরকার হত অটোমান সাম্রাজ্যের 
প্রবল শক্তিমান সুলতানের ? মনে হয় না। সুলতান ইব্রাহিম গোটা হারেম বসফরাস- 
এর জলে বিসর্জন দিয়েছিলেন শুধু মজা করার জন্য। ক্ষতি কিছু নেই, অথচ আমুদে 
সুলতানের লাভ অনেক-_নতুন করে আবার একটি হারেম সাজানো যাবে, নব নব 
হুরীর পদসঞ্চারে আবার জমজমাট হয়ে উঠবে বেহস্ত! 

‘আরব্য উপন্যাসের” এক স্বনামধন্য নায়ক সুলতান শাহরিয়র-এরও কোন 
কৈফিয়ত দরকার হত না। প্রতিদিন সন্ধ্যায় মনোনীতা তিলোত্তমাকে নিয়ে শয়নকক্ষে 
প্রবেশ করতেন তিনি। প্রসঙ্গত উল্লেখ্য, এশিয়ার হারেম সমূহে সেটাই ছিল চলতি 

রীতি। নায়িকাকেই ভীরু কপোতীর মত এগিয়ে যেতে হত সুলতান বাদশাহের 
বিলাস-শয্যার দিকে, নায়ক তার ঘরে পা দিতেন দৈবাৎ। সেটা রীতি নয়, নিতান্তই, 
ব্যতিক্রম, ব্যক্তিগত আচার। কামাতুর শাহরিয়র প্রবল আগ্রহে দু'হাত বাড়িয়ে গ্রহণ 
করতেন অভিসারিকা নায়িকাকে ।তীর তুল্য প্রেমিক যে-কোন নারীর গৌরব, সানন্দে 
নিজেকে সমর্পণ করত হারেম-কন্যা । তখনও সে জানে না, এই প্রথম মিলনরাত্রিটিই 
তার জীবনের শেষ রাত। রাত-ভোরে আপন হাতে তাকে হত্যা করতেন শাহরিয়র। 
এক রমণী দু'বার তার সঙ্গিনী হতে পারেনি কোন দিন। সে যাতে আর কোন পুরুষে 
আসক্তি দেখাতে না পারে তার জন্যই এই ঘৃণ্য বিধান। 

ঈর্ষায় শাহরিয়র হারেম-প্রভুদের প্রতীক মাত্র। সিরিয়ার কুখ্যাত নায়ক দাজির 
পাশা একই ব্যাধিতে পীড়িত, হীন খুনী। একটি হারেম-কন্যা কোন ক্রীতদাসকে 
ভালবেসেছিল। সে অপরাধে যাবতীয় “মেমলুক'কে হত্যা করা হল। 'মেমলুক' 
শ্বেতাঙ্গ ক্রীতদাস। তার চেয়েও কুটিল দাজির পাশার মন। একালের শাহরিয়র সে। 
তুলে নিল হাতে। তৃপ্ত আনন্দিত, অবসন্ন মেয়েটি তখনও ঘুমোচ্ছে। দাজির নিঃশব্দে 
স্থুরিটি বসিয়ে দিল তার বুকে। একটি তীব্র আর্তনাদ । তারপরই সব চুপচাপ। মেয়েটি 
জেনে যেতে পারল না- হত্যাকারী সেই পুরুষটিই, কিছুক্ষণ আগে য়ে অত্যন্ত 
অন্তরঙ্গ ঘনিষ্ঠ, প্রিয়তম আপনজন । 

নারীকে বিশ্বাস নেই, হারেমের অধিপতিদের মনে মনে নিয়ত এই গুঞ্জন। 
হারেমের পরিকল্পনার পেছনেও কার্যত এই ধারণারই প্রকাশ। আরবের লোকেরা 
নাকি বলে- মুল্যবান মণি-মুক্তা তালা দিয়ে গোপনে রাখাই ভাল। এখানে-ওখানে 
ফেলে রাখা ঠিক নয়। যে কেউ চুপিসারে হাতে তুলে নিতে পারে! রূপোপজীবনী 
আপন সৌন্দর্য দেখিয়ে বেড়ায়, ধর্মশীলা নারী তা গোপনে রাখে। একজন আরব 
বলেন- ইয়োরোপের লোকেরা নিজেদের স্ত্রীকে মঞ্চে স্থাপন করেছে। ফলে অন্যরা 
তাদের নিয়ে যায়। তাজ্জব ব্যাপার এই, দোষ হয় তখন লুব্ধ প্রেমিকের, উদাসীন 
স্বামীর নয়! মধ্য এবং পশ্চিম এশিয়ার আর একটি চলতি কথা ছিল-_“ঘরের 
কেননা পবিত্র ডুমুরের ফুলও খুঁজে পাওয়া যায়, খুঁজে পাওয়া যাবে সাদা কাক 
এবং মাছের পায়ের ছাপও, কিন্তু রমণীর মনের খবর কেউ কোন দিন খুঁজে পাবে 
না!’ 

এই পটভূমিতেই হারেম। ফলে এখানে সন্দেহ আর ঈর্ষা সতত সাপের মত 
কিলবিল করে ; বাদশাহের অলস মুহূর্তগুলো নানা দুঃস্বপ্মে ভরিয়ে তোলে, অক্ষম 
পৌরুষ নানা নারকীয় লীলায় তৃপ্তি খোজে। কত অসহায় নারীকে যে আত্মদান 
নিলা A তার হিসেব নেই দূরের কিছু ঘটনা 
আমরা শুনেছি। হিন্দুস্থানেও এ জাতীয় হৃদয়বিদারক উপাখ্যান অনেক। 

শ্রীষ্মের আজমীড়। প্রকাশ্য স্থানে বুক অবধি মাটিতে পুঁতে রাখা হয়েছে একটি 
সুদর্শনা মেয়েকে। শুধু হাত দুটি তার মুক্ত। কি ব্যাপার? শোনা গেল মেয়েটি 
হারেমের বীদী। একটি খোজাকে ভালবেসেছিল সে। ওরা একদিন হাতে-নাতে ধরা 
পড়ে গেল। অন্য খোজারাই ধরিয়ে দিল। হুকুম হল-_খোজাকে হাতির পায়ের 
তলায় পিষে মারা হোক, আর মেয়েটিকে জীবিত অবস্থায়ই পুঁতে রাখা হোক । তিন 
দিন দু-রাত্তির এভাবে থাকতে হবে তাকে। হিন্দুস্থানে তখন সম্রাট জাহাঙ্গীরের 
রাজত্ব। বাঁদীর মালিক স্বয়ং নূরজাহান। কাহিনীটা শুনিয়েছেন__টমাস রো, 
জাহাঙ্গীরের দরবারের ইংরেজ দূত। 

আনারকলি, ফৈজি ইত্যাদির কাহিনী সুখ্যাত। সুখ্যাত শাজাহানের নিষ্ঠুর হাতে 
জাহানারার প্রেমিক-যুগলের ভাগ্য বিপর্যয়ের কাহিনীও। বার্নিয়া-এর বিবরণ 
অনুযায়ী তাদের একজনকে শাজাহান হত্যা করেছিলেন আপন কন্যার সামনেই, গরম 
জলে সেদ্ধ করে। পিতার আগমন সংবাদ শুনে জাহানারা একটি ডেকচিতে লুকিয়ে 
রেখেছিল তাকে। শাজাহান আদেশ দিলেন এই পাত্রেই জল গরম করা হোক, 
তোমার স্নান করা উচিত। অসহায় জাহানারাকে সায় দিতে হল। নিঃশব্দে প্রাণ দিল 
প্রেমিক। দ্বিতীয় তরুণটির নাম ছিল নাকি__নজর খাঁ। সুদর্শন সন্ত্ান্ত। আদর করে 
শাজাহান একটি পান তুলে দিলেন তার হাতে। পানটি মুখে পুরে আনন্দিত তরুণ 
গিয়ে বসল আপন তাঞ্জামে। তাঞ্জাম যখন ঘরে পৌঁছেছে নজর খাঁ তখন মৃত। 

ম্যানুসি অবশ্য বলেছেন__এসব কাহিনী সত্য নয়। একালের এঁতিহাসিকেরাও 
এগুলোকে বাতিল করে দিয়েছেন গুজব বলে। কিন্তু নিষ্ঠুরতা যে সেদিন অজ্ঞাত ' 
ছিল না হারেমে হারেমে, এ বিষয়ে ইতিহাসের মনে কোন সন্দেহ নেই। সন্দেহ নেই, 
আতরের মত বিষেরও চল ছিল মুঘল হারেমে 
বাগিচায়। কেউ বলেন দিল্লীতে । আরও অনেক আবিষ্কারের মতই এটা আকস্মিক 
ঘটনা। আদি তার গোলাপ জল! মুঘল হারেমে বিষের চর্চা শুরু করিয়েছিলেন নাকি 
আকবর। শিকার করতে গিয়ে একটি সাপ হত্যা করলেন সম্রাট। তারপর সেই 
তীরটিই নিক্ষেপ করলেন একটি হরিণকে লক্ষ্য করে। হরিণটি তৎক্ষণাৎ মরে গেল। 
পরীক্ষা করে দেখা গেল তার মাংস অতি দ্রুত পচে যাচ্ছে। বাদশার মনে প্রশ্ন জাগল। 
সঙ্গীদের তিনি বললেন- ব্যাপারটার মীমাংসা চাই। ওরা সব শুনে সাপটিকে পরীক্ষা 
করল। বলল-_জীহাপনা, এই সাপ দুর্লভ জাতের বিষধর । এর নিশ্বীসেও বিষ। 
আকবর হুকুম দিলেন- প্রাসাদে নিয়ে চল। সেখানে একটি কাচপাত্রে আরকে ডুবিয়ে 
রাখা হল সাপটিকে, তৈরি হল মারাত্মক বিষ। ম্যানুসি লিখেছেন- মুঘলদের প্রাসাদে 
বিষ নিয়ে নানারকম পরীক্ষা চলত। বিষের ব্যবহারও ছিল ব্যাপক। আংটির তলায় 
বিষ, পানে বিষ-_বিষ যেন হাতে হাতে ফেরে। অপ্রিয় অমাত্যকে সম্মানের ছলে 
তাকে যখন পাগড়ি কিংবা চোগা উপহার দেওয়া হত, অনেক সময় তাতেও বিষ 

মাখানো থাকত নাকি। 

ম্যানুসি লিখেছেন__তিনি যখন হেকিম সেজেছেন তখন প্রায়শই নানা তরফ 
থেকে তার কাছে অনুরোধ আসত বিষের জন্য। চাইতে আসতেন এমন কি আপন 
স্ত্রীর জন্যও | ম্যানুসি এমন একজন স্বামীর কথাও উল্লেখ করেছেন। তিনি সুলতান 
মইজ্জুদীন। নিজের.পত্বীকে আপন হাতে বিষ প্রয়োগ করেছিলেন তরুণ শাহজাদা। 
বিদেশী চিকিৎসকের চেষ্টায় পর পর তিনবার মৃত্যুকে এড়াতে পেরেছিল মেয়েটি। 
চতুর্থ বার পারেনি। হেকিম তখন রাজধানী থেকে অনেক দূরে দাক্ষিণাত্যে। 

নিষ্ঠুরতার আরও নানা কাহিনী ইতিহাসের পাতায় পাতায়। অযোধ্যার নবাব 
ওয়াজিদ আলি সাহেবের জননী জনাব আউলিয়া বেগমের মহানুভবতার নানা 
কাহিনী শুনিয়েছে বাদী ইলুজান নাইটন সাহেবকে। ফাকে ফাকে নানা নিষ্ঠুরতার 
ইতিবৃত্তও আছে। একটির কথা আগে উল্লেখ করা হয়েছে। ঘুমন্ত রূপসীর মুখ থেকে 
চিরকালের মত রূপ মুছে গিয়েছিল তার নিপুণ, কুটিল হাতের স্পর্শে। শোনা যায়, 
তার আমলেই লখনউয়ের কোন এক প্রাসাদের দেওয়ালে জীবন্ত কবরস্থ হয়েছিল 
আরও তিনটি মেয়ে। ওরা নাকি ব্যভিচারিণী ছিল। পরবর্তীকালে বৃদ্ধা বেগমের 
রাত্রির ঘুম কেড়ে নিয়েছিল ওরা । প্রাসাদে তিনি কঙ্কালের পদধ্বনি শুনতেন, নিশুতি 
রাতে দেওয়ালের আড়াল থেকে বিভীষিকার মত নাকি নেমে আসত ওরা, তার 
কাছাকাছি ঘুরে বেড়াত। 

তস্য পুত্র স্বনামধন্য ওয়াজিদ আলি সাহেব যা করেছেন তাও প্রসঙ্গত 
উল্লেখযোগ্য । ওয়াজিদ আলি তার মায়ের এক প্রিয় বাদীকে কাছে টানতে চাইলেন। 
নবাব জননী পুত্রের লালসা থেকে প্রিয় দাসীকে বীচাতে চাইলেন। তিনি বললেন, 
এ-মেয়ে অলক্ষুণে, এর মাথায় সর্প-চক্র আঁকা আছে। নবাব দেখেশুনে 
বললেন-_ তাই তো। হারেমের অন্য মেয়েদের তলব করা হল। বেগমরা সার বেঁধে 
দাড়ালেন। নবাব একে একে সকলের মাথা পরীক্ষা করলেন। মোল্লা এলেন, পণ্ডিত 
এলেন। আটজনের মাথায় এই “সাম্পুন” বা সর্পচক্র পাওয়া গেল। পণ্ডিতেরা বিধান 
দিলেন তপ্ত লোহায় মস্তক শোধন আবশ্যক। যদি কেউ তাতে রাজী না হয় তবে 
তাকে পরিত্যাগ করাই সঙ্গত। ছ'জন প্রাসাদ ছেড়ে পথে নেমে এসেছিলেন। তাদের 
মধ্যে একজন আজ ইতিহাসের নায়িকা । তিনি বেগম হজরতমহল। ১৮৫৭ সনের 
মহাবিদ্রোহে লখনউয়ে তিনি ছিলেন ইংরাজের ত্রাস। 

বাকি দু'জনকে সত্যিই আগুনে শুদ্ধ করা হয়েছিল। 

হারেম যেন কান্নার আর এক নাম। 

হারেমের কক্ষে কক্ষে যদি মৌন হাহাকার, হাহাকার তবে কক্ষের বাইরেও। 
অঙ্গনে, অলিন্দে, হামাম থেকে শুরু করে সুলতানের শয়নকক্ষ, সর্বত্র ছায়ার মত 
ঘুরে বেড়াচ্ছে রাশি রাশি মানুষ । কিন্তু তারা সম্পূর্ণ মানুষ নয়, ‘খোজা’ নামে এক 
আশ্চর্য, অদ্ভুত, বিকৃত অস্তিত্ব মাত্র। শতকের পর শতক ধরে হারেমে হারেমে 
অবিশ্বাস্য অলঙ্কার এই খোজার দল। মধ্যপ্রাচ্য সম্প্রদায় হিসাবে সম্ভবত বরাবর তারা 
ছিল না। কারণ- পুরানো পৃথিবীতে আলো তখন কম ছিল সত্য, সভ্যতার চেহারাও 
ছিল অনুজ্জ্বল, কিন্তু সে পৃথিবীতে হারেম ছিল না। হারেমের আদি-_এশর্য, বল, 
আর শান্তি । এর মধ্যে অত্যন্ত গুরুতর শর্ত শান্তি। যতক্ষণ না স্থির হয়ে বসতে পারছেন 
যোদ্ধা, ততদিন জীবনে তার ভোগের অবসর নেই। শান্তির দিন যখন এল, প্রতিষ্ঠিত 
হল আপন প্রভূত্ব, তখনই শুরু হল মনের কোণে রকমারি বাসনার আনাগোনা । এল 
প্রকাণ্ড প্রকাণ্ড অট্টালিকা, এল হাজার রূপসী। এল হারেম, এবং তারই জের টেনে 
অবশেষে এল খোজা । 

এঁতিহাসিকেরা বলেন- মানুষের হাতে গড়া ক্লীব মানুষ খোজা প্রথম আবির্ভূত 
হয়েছিল মেসোপোটামিয়ার। উপকথা বলে-__পুরুষকে প্রথম বিকলাঙ্গ করেছিলেন 
যিনি, তিনি একজন নারী। নাম তার সেমিরামিস। কেবলই উপকথার নায়িকা নন 
তিনি, খুঁজতে খুঁজতে হদিশ মিলেছে আসল মানুষটিরও; শ্বীস্টপূর্ব ৮১১ থেকে ৮০৮ 
অব্দে আসিরিয়ার রাণীমাতা ছিলেন এই নিষ্ঠুর রমণী | আসল নাম তার- সামুরামাত। 

“ওল্ড টেস্টামেন্ট'-এও উল্লেখ আছে খোজার। ধর্মীয় কারণে স্বেচ্ছায় আপন 
পুরুষত্ব বিসর্জন দেওয়ার রীতি প্রাচীন পৃথিবীতে অনেক সম্প্রদায়ের মধ্যেই চল 
ছিল। একজন শ্বীস্টান যাজক ঘোষণা করেছিলেন- একমাত্র কামনাশূন্য খোজার 
সামনেই স্বর্গের দুয়ার খোলা । সর্ব কামনা-বাসনামুক্ত সাধকের জন্য অনেক স্বনামধন্য 


পতরতক 

যাজক সওয়াল করে গিয়েছেন। ঈশ্বরের কাছাকাছি পৌঁছবার তীব্র বাসনায় ওরিজেন 
নিজে আপন পুরুষত্ব বিসর্জন দিয়েছিলেন! 

ম্যাথুর প্রবচনেও শ্বীষ্টীয় খোজাদের উল্লেখ আছে। তিনি বলেছেন__একদল 
পুরুষত্বহীন মানুষ আছে, যারা মাতৃগর্ভ থেকে অসম্পূর্ণ অবস্থাতেই ভূমিষ্ঠ হয়েছে। 
আর একদল আছে, যাদের অন্য মানুষ খোজায় পরিণত করেছে। তৃতীয় দলের 
খোজা যারা, তারা স্বর্গের কামনায় স্বেচ্ছায় পুরুষত্বহীন। ১৭৭২ সনে রাশিয়ায় একটি 
গোপন ধর্মীয় গোষ্ঠীর অস্তিত্ব লোকগোচরে এসেছিল, তাদের অনেকেই নাকি 
স্বেচ্ছায় খোজা সেজেছিল। কারণ তাদের বিশ্বাস নিষিদ্ধ ফল কেটে জুড়ে দেওয়া 
হয়েছিল তাদের দেহে,_মানুষ জনক অথবা জননী হওয়ার যোগ্যতা লাভ 
করেছিল। এই সম্প্রদায়ের সাধকেরা তাই বিকৃত অবস্থার পরিবর্তন ঘটাতে চায়। 
পুরুষেরা অনেকেই খোজা হত, নারীরা আপন হাতে নিজেদের বুক কেটে ফেলে 
দিত। 

খ্রীস্টান জগতে খোজার সমাদর বৃদ্ধির পিছনে আর একটি কারণ-__তাদের 
কণ্ঠস্বর। একমাত্র খোজার কণ্ঠস্বরই নাকি বরাবর সমান তেজী, সমান গভীর, সমান 
নিখাদ। সিসটাইন চ্যাপেলে প্রার্থনা গীত গাইবার জন্য স্বয়ং পোপ নিয়মিতভাবে 
নিযুক্ত করতেন তাদের। যদিও চতুর্দশ বেনেডিক্ট আপত্তি তুলেছিলেন, তবু এই 
প্রথা চালু ছিল ত্রয়োদশ লিও অবধি, অর্থাৎ ১৮৭৮ সন পর্যস্ত। ইতালির অনেক 
বিখ্যাত গায়ক-_নিকোলিনি গ্রিমাল্ডি, সেনেসিনো, ফারিনেলি-__ এবং আরও 
অনেকই ছিলেন খোজা! 
মেসোপোটামিয়া থেকে সিরিয়া, সিরিয়া থেকে এশিয়া মাইনর, এশিয়া মাইনর থেকে 
ইউরোপ যদি ধর্মীয় খোজার ক্রমব্যাপ্তির পথ হয়, তবে তুকাঁ হারেমে খোজা এসেছে 
অন্য পথে। আসিরিয়া থেকে তারা প্রথমে আবির্ভূত হয়েছিল পারস্যে। পৃথিবীর এই 
তল্লাটে পারসিকরাই নাকি বন্দীদের প্রথম খোজা করেছিল হারেমে প্রহরী হিসেবে 
নিয়োগ করার জন্য। সাইরাস স্বীস্টপূর্ব ৫৩৮ অব্দে ব্যাবিলন দখল করার পর 
আবিষ্কার করলেন, খোজার মত এমন নির্ভরযোগ্য পুরুষ আর হয় না। তার যুক্তি: 
প্রথমত, খোজার নিজের সংসার বলে কিছু নেই। সুতরাং তাকে যে প্রতিপালন 
করবে, তার সুখে-দুঃখে যে পাশে থাকবে, সে চিরকাল তার কাছে অনুগত থাকবে। 
দ্বিতীয়ত, খোজাদের অন্যান্য স্বাভাবিক মানুষ ঘৃণা করে, ব্যঙ্গ করে, সুতরাং প্রভুর 
ভালবাসার মূল্য তার কাছে অপরিসীম। তৃতীয়ত, পুরুষত্ব নেই বলেই খোজারা 
দুর্বল, এমন নয়। ঘোড়াকে অস্ত্রোপচারের পর তার দৈহিক শক্তি অক্ষুণ্ন থাকে ; ষাঁড়, 
কুকুর ইত্যাদির বেলায়ও একই পরিণতি লক্ষ্য করা যায়। পরস্ত ওরা স্বভাবে কিঞ্চিৎ 
নম্র থাকে। ইত্যাদি । 

সাইরাস অতএব তাদের দুয়ারে দুয়ারে দাড় করিয়ে দিলেন। হেরোডোটাস 
লিখেছেন-_পারসিকরা আইওনিয়ানদের ধরে তাদের পুরুষত্ব কেড়ে নিতে লাগল। 
তারপর সুন্দরী মেয়েদের মতই এদের নিয়ে চলল নিজেদের রাজার কাছে। 

সৌখিনতা সংক্রমিত হল গ্রিস এবং রোমেও | গিবন লিখেছেন-__ডেমিসিয়ান 
এবং নার্ভের নির্দেশে এবং কনস্টেনটাইনের সতর্কতার ফলে যে ব্যাধি এক সময়ে 
বন্দী ছিল তা-ই মুক্তি পেল পরবর্তীকালে, প্রাসাদে প্রাসাদে খোজার সংখ্যা বেড়েই 
চলল। কবি ক্লাউডিয়ান দীর্ঘ কবিতা লিখেছিলেন খোজা ইউট্রোপিয়াসকে আক্রমণ 
করে। সে ধীরে ধীরে সম্রাট আর্কেডিয়াসের মনের প্রভু হয়ে উঠেছিল। কবি 
লিখছেন- পিতা হওয়ার যোগ্যতা নেই যার, স্বামী পরিচয় কোন দিন পাবে না যে, 
সে-ই কিনা এমন গর্বিত, এমন উদ্ধত। 

প্রতিবাদ এবং প্রতিরোধের মধ্যেই ধীরে ধীরে পাকা হয়ে এল বন্দোবস্ত। 
লেভেন্ট-এ অনেক খোজা। তুর্কীরা অতএব অনায়াসেই হাত বাড়িয়ে মুঠো মুঠো 
খোজা পেয়ে গেল বাইজেনটাইন থেকে। তুকাঁ সুলতানরা বরাবর এই আশ্চর্য 
প্রাণীটির ব্যবহার জানতেন না। প্রাসাদে তারা খোজা আমদানি করেন প্রথম নাকি 
শ্বীস্টায় পঞ্চদশ শতকের মাঝামাঝি সময়ে । শিক্ষক বাইজেনটাইন শাসকেরা। তবে 
অচিরেই গুরু হয়ে দাড়ালেন তুর্কী সুলতানরা। তাদের ইতিহাসে তখন গৌরবের 
যুগ চলেছে। বুলগেরিয়া, ক্রোয়াসিয়া, গ্রিস, এশিয়া মাইনর, সিরিয়া, মিশর, 
পারস্য- সর্বত্র তুর্কী বাহিনীর বিজয়-নিশান উড়ছে। রাজধানীতে আসছে অজত্র 
বন্দী। সুলতান প্রথম মাহমুদ এবং দ্বিতীয় মুরাদ তাদের কাজে লাগালেন। কিছু কিছু 
হতভাগ্য খোজা হয়ে নিযুক্ত হল প্রাসাদে। 

এরা শ্বেতাঙ্গ খোজা । তুরস্কে নাম ছিল তাদের “কাপু আগাসি’। হারেমে ছাড়পত্র 
ছিল না তাদের । কাজ ছিল প্রাসাদের অন্যান্য বিভাগে । “কাপি আগা’ বা প্রধান শ্বেতাঙ্গ 
খোজার দায়িত্ব ছিল- প্রাসাদের অভ্যন্তরীণ বিধি-বন্দোবস্ত চালু রাখা। প্রাসাদের 
বিদ্যালয়টিও তার অধীন। শুধু তা-ই নয়, সমগ্র প্রাসাদ-রক্ষীবাহিনীর শীর্ষে সে। 
সুলতানের কাছে কোন বার্তা, কোন দরখাস্ত বা প্রস্তাব পেশ করতে হলে তার 
মাধ্যমেই তা করতে হয়। এককথায় সে অত্যন্ত দায়িত্বশীল ব্যক্তি, অনেক ক্ষমতা 
তার। দ্বিতীয় শ্বেতাঙ্গ খোজাকে বলা হত-_হাজিনেদার বাসি--সে ছিল 
রাজকোষের অধিপতি প্রাসাদের হিসাবপত্র রাখা তার অন্যতম কাজ। তার কাছ 
থেকেই মাইনে নিতে হত প্রাসাদের গোলাম বাঁদীদের। তৃতীয় জনকে বলা 
হত-_“কিলারজী বাসি'। তার কাজ ছিল সুলতানের হেঁসেলের তন্বাবধান। 
রান্নাঘরের সমুদুয় কর্মীরা তার অধীন। সুলতানকে কবে কী খাদ্য দেওয়া হবে তার 
নির্দেশ আসত তারই কাছ থেকে । হয়ত বা সে-ই ছিল সুলতানের খাদ্যের পরীক্ষক। 
বিষপ্রয়োগে প্রাণনাশের, আশঙ্কা পদে পদে। ফলে কোন বাদশাহই পরখ না করিয়ে 
কোন খাদ্য মুখে তুলতেন না। কারও কারও রীতিমত নিশ্ছিদ্র ব্যবস্থা ছিল এজন্য । 

লখনউয়ের এক নবাব একাজে নিযুক্ত করেছিলেন একজন ইউরোপিয়ানকে। 
“কিলারজী বাসি’ নিজে খাদ্য-পরীক্ষক না হলেও, খাদ্য সম্পর্কে চুড়ান্ত দায়িত্ব যে 
তারই ছিল এ বিষয়ে সন্দেহ নেই। চতুর্থ শ্বেত-খোজার পদবী-_“সেরাই আগা”। 
সুলতানের অনুপস্থিতি কালে প্রাসাদের দৈনন্দিন জীবনকে চালু রাখা তার কাজ। 
তাছাড়া সে প্রাসাদের বিদ্যালয়টিরও পরিচালক । এছাড়াও সুলতানের ব্যক্তিগত 
কাজকর্ম করবার জন্য নিযুক্ত হত একজন শ্বেতাঙ্গ খোজা। তার কাছেই থাকত 
সুলতানের শীলমোহরযুক্ত তিন আংটির একটি। প্রাসাদের মুল্যবান জিনিসপত্র 
যথাস্থানে আটকে রেখে শীলমোহরাঙ্কিত করা ছিল তার অন্যতম কাজ। সুলতানের 
টুকিটাকি ফরমাশও সে-ই পালন করত। তাকে বলা হত-_হিস-ওদা-বাসি"। 
বাদবাকী সব শ্বেতাঙ্গ খোজারা এই পঞ্চ খোজার অধীন, তাদের সহকারী কিংবা 
সাধারণ গোলাম মাত্র। কেউ কেউ তাদের রীতিমত পরিশ্রমের কাজ করত। 
সুলতান্রে দোলা-বাহকরাও বর্ণে শ্বেতাঙ্গ, পরিচয়ে খোজা। | 
প্রথম দিকে শ্বেতাঙ্গ খোজার সরবরাহে কোন গোলমাল ছিল না। আগেই বলা 
হয়েছে অটোমান সাম্রাজ্য তখন গৌরবের শীর্ষে । হাঙ্গেরিয়ান, স্নাভোনিয়ান, জার্মান 
তরুণ-তরুণী দলে দলে বন্দী করে আনা হত রাজধানীতে । মেয়েরা হারেমে নিক্ষিপ্ত 
হত, পুরুষদের মধ্য থেকে কয়েকজনকে মনোনয়ন করা হত খোজা করার জন্য। 
প্রথম দিকে সংখ্যায় তারা খুব বেশি ছিল না। কারণ, পুরুষের প্রয়োজনীয়তা তখন 
প্রাসাদের চেয়ে রণক্ষেত্রেই বেশি। দ্বিতীয়ত, তুর্কী সুলতানরা তখনও হারেমের 
নেশায় পুরোপুরি ডুবে যাননি, ধর্মীয় বিধিনিষেধ তখনও তাদের কাছে একেবারে 
মর্যাদা হারায়নি। বন্দীদের তখন খোজা করা হত কনস্টানটিনোপল-এর বাইরে ।খাস 
প্রাসাদে অস্ত্রোপচারের ব্যবস্থা চালু হয় নাকি সপ্তদশ শতকের প্রথম দিকে। 
যুদ্ধবন্দী ছাড়াও দাস আসত খোলাবাজার থেকে, দাস-ব্যবসায়ীদের মাধ্যমে। 
ওরা “কীাচামাল' সরবরাহ করত আর্মেনিয়া, জর্জিয়া ইত্যাদি অঞ্চল থেকে৷ নারী এবং 
পুরুষ__দুই পণ্যই ঝীকা ঝাকা আসত। তুর্কী ক্রেতারা হঠাৎ আবিষ্কার 
করলেন-_জর্জিয়ান রমণীর কোন তুলনা নেই! সুতরাং দেখতে দেখতে তার চাহিদা 
এবং সরবরাহ দু-ই বেড়ে গেল, ভাটা পড়ল পুরুষ আমদানিতে । উপস্থিত 
ইস্পাতের চেয়ে গোলাপই যে বেশি দরকারী। 
অবশ্য শ্বেতাঙ্গ খোজার বাজারে এই মন্দার পিছনে আরও কিছু কারণ ছিল। 
এদের বশ মানানো কষ্টকর। দ্বিতীয়ত, দৈহিক এবং মানসিক গড়নে এরা তত সবল 
নয়, অনেকেই অস্ত্রোপচারের ধকল সইতে পারে না। তৃতীয়ত, এদের পুরোপুরি 
নির্ভর করাও যায় না। বিশেষতঃ হারেম রক্ষণাবেক্ষণের ব্যাপারে ৷ সে তুলনায় অনেক 
বেশি নির্ভরযোগ্য নিপ্রোরা। তারা সবল, সস্তা এবং অনুগত । সুতরাং, শুরু হল ব্যাপক 
হারে কৃষ্ণাঙ্গ দাস আমদানি। ব্যবসায়ীদের কল্যাণে আফ্রিকার উপজাতি-নায়কেরা 
অচিরেই জেনে গেলেন- শত্রুকে হত্যা না, তাকে বাচিয়ে রাখতে পারলেই লাভ 

বেশি। দেখতে দেখতে জর্জিয়া এবং সিরকাসিয়ান শ্বেতাঙ্গ দাসের শূন্যস্থান দখল 
করে নিল মধ্য আফ্রিকার কৃষ্ণঙ্গরা। ক্রমে তুরস্কে কৃষ্ণাঙ্গ দাসের বিরাট বাজার গড়ে 
উঠল, হোয়াইট নীল-এর অববাহিকা শূন্য করে কৃষ্ণাঙ্গ দাসের দল চালান দেওয়া 
শুরু হল কনস্টানটিনোপল-এ। যারা এল তাদের মধ্যে সবচেয়ে মূল্যবান সেই 
দাসেরা, যারা-_-খোজা। 

হারেমে যদি কান্নাই ইতিবৃত্ত হয়, তবে খোজারা সেখানে তীব্র আর্তনাদ। 
স্বদেশের কিছু খবর বলি। ১৮৩৬ সনে মুর্শিদাবাদ প্রাসাদে অনুসন্ধান করে জানা 
গিয়েছিল সেখানে খোজা আছে ৬৩ জন। নাসিরউদ্দীনের আমলে (১৮২৭-৩৭) 
লখনউয়ের বেগম-মহলে খোজা ছিল ১৫১ জন। সংখ্যাটা আপাতদৃষ্টিতে তুচ্ছ। 
কিন্তু তার ভয়াবহতা বোঝা যায় একটি খবর শুনলে। মাত্র ক'বছর আগে, ১৯৫৬ 
সনে কার্ভিন্যাল ল্যাভিগেরাই মরক্কো থেকে ইউ এন ও"র সদর দফতরকে 
জানিয়েছিলেন- সুলতানের হারেমের জন্য সরকারী হাসপাতালে সম্প্রতি তিরিশটি 
শিশুকে অস্ত্রোপচার করা হয়েছিল, কেউ তাদের বাঁচেনি। ইরাকের একজন 
চিকিৎসক জানিয়েছিলেন_-খোজা করার জন্য সৌদি আরবের হাসপাতালে 
অস্ত্রোপচার করা হয়েছিল কুড়িটি শিশুকে, তাদের মধ্যে বেঁচে আছে মাত্র দুটি। 

সেকালের পশ্চিম এশিয়ায় বা আফ্রিকায় আজকের মত হাসপাতাল ছিল না; 
যাদুকর, পুরোহিত আর হাতুড়ে ছাড়া চিকিৎসক ছিল না। সুতরাং একটি খোজা. 
গড়তে গিয়ে কতজন মানুষের প্রাণ বিসর্জন দিতে হত, সহজেই তা অনুমান করা 
যায়। আরব দুনিয়ায় ডারকোর-এ একটি জেলার নাম-_-মেসেলাউমিয়া। সেখানে 
ছোট্ট একটি শহর- _দিউয়াউসেস। শব্দটির অর্থ নাকি-_খোজাগিরি। খোজা 
সরবরাহের জন্য খ্যাতি ছিল শহরটির। বছরে প্রায় তিন হাজার খোজা রপ্তানী হত 
সেখান থেকে, তার জন্য নাকি বিসর্জন দিতে হত তিরিশ হাজার বালকের প্রাণ। 

আবিসিনিয়ার কুখ্যাত নরপতি জন-এর আমলে হিকস পাশার ইঙ্গ-মিশরীয় 
সৈন্যবাহিনী থেকে একশ’ সুদানী সৈন্যকে ধরে খোজা বানিয়ে পাঠানো হয়েছিল 
খার্তুমে। উপহারের সঙ্গে ছোট্ট একটি বার্তা,_মিশরের মহামান্য শাসক যদি কিছু 
মনে না করেন, তবে এই সামান্য ডালিটি গ্রহণ করতে পারেন। ওরা যখন ঠিকানায় 
পৌঁছেছে, একশ’ সৈন্যের মধ্যে একজনও তখন জীবিত নেই! খোজা অতএব শুধু 
জীবন্ত হাহাকার নয়, প্রতিটি খোজার পিছনে অসংখ্যের বিলাপ। 

তুর্কী হারেমে কৃষ্ণাঙ্গ খোজা এল। এল একই কান্নার পথ বেয়ে। তাদের মধ্যে 
প্রধান যে, তাকে বলা হয়-_“কিস্লার আগা”। ধীরে ধীরে শ্বেতাঙ্গদের হঠিয়ে অন্দর 
এবং সদর-_দুই তরফেরই প্রধান কর্মকর্তা হয়ে দাড়াল সে। সে শুধু হারেমের 
কুমারী দলের রক্ষীবাহিনীর প্রধান নয়, দরবারের নাজিরও, যাবতীয় ওয়াকফ 
সম্পত্তির তত্বাবধায়ক সে। পদমর্যাদায় সে “পাশা'র সমান। নিজে সে দাস বটে, কিন্ত 
তার অধীনে বিস্তর গোলাম বাঁদী, তার নামে ঘোড়াশালে তিনশ” ঘোড়া । কি দিনে, 

কি রাত্রেযে কোন সময় সুলতানের সামনে গিয়ে দাঁড়াতে পারে সে। কেননা, 
রোজ্যের প্রধান উজির আর সুলতানের মধ্যে গোপন বার্তা আদান-প্রদান করাও তার 
দায়িত্ব। স্বভাবতঃই শুধু হারেম কেন, পুরুষত্বহীন হয়েও সে সমগ্র অটোমান 
সাম্রাজ্যের মধ্যে অন্যতম ক্ষমতাবান পুরুষ । 

“কিস্লার আগা'র পরেই হারেমে দ্বিতীয় ক্ষমতাবান খোজা 'হাজিনেদার আগা’ 
বা প্রাসাদের খাজাঞ্চি। হারেমের যাবতীয় হিসাবপত্র রাখা তার কাজ । পদমর্যাদায় 
সেও একজন “পাশা*র সমান। তৃতীয় মহাশয়-খোজা 'বাস্-মুসাহিব”। তার কাজ 
“কিস্লার আগা” আর সুলতানের মধ্যে যোগাযোগ রক্ষা করা। তার অধীনে আট-. 
দশ জন ‘মুসাহিব’ বা সহকারী আছে। দু'জন করে পালাক্রমে তারা চব্বিশ ঘণ্টা কাজ 
করে ; হারেম-প্রভু আর হারেম-কর্রীর মধ্যে যোগাযোগ রক্ষা করে। 
তারপরে-_পদমর্যাদায় উল্লেখযোগ্য “ওদা লালা” বা কক্ষাদির পর্যবেক্ষক, “বাস্‌- 
কাপি-ওগলান' বা বেগমদের কক্ষের প্রধান দ্বাররক্ষক প্রভৃতি । এদের পরেও ছিল 
অজস্র । কেউ স্নানঘরের তত্বাবধায়ক, কেউ ছোটদের শিক্ষক, কারও দায়িত্ব সরবৎ, 
কারও বা অন্য কিছু। যে খোজা প্রমোদ কেন্দ্রে সুলতানের পার্্চর, তার পদবী 
ছিল-__দারুস সিয়াদেত'। 

গৌরবের দিনে সব মিলিয়ে তুর্কী হারেমে ছয়শ* থেকে আটশ' খোজা। প্রথম 
প্রথম সংখ্যায় তারা এমন বিপুল ছিল না। ষোড়শ শতকে একজন দর্শক অনুমান 
করেছিলেন-_ সংখ্যায় বড় জোর ওরা জনা চল্লিশ। আর একজন 
বলেছিলেন- আরও কম, কিছুতেই এক কুড়ির বেশি নয়। সংখ্যাটা বাড়তে আরম্ভ 
সুলেমানের অন্তঃপুরে বিবি ছিল তিনশ’! কুড়ি জন খোজার সাধ্য কি তাদের তদারক 
করে! তৃতীয় মুরাদের আমলে তিন গুণ বেড়ে গেল অনস্তঃপুরের পরিধি, সেখানে 
তখন নানা বর্ণের, নানা দেশের বারো শ' রূপসীর কাকলি। সুতরাং, সপ্তদশ শতকের 
দর্শক গুনে দেখলেন, এক দরজাতেই মোতায়েন হয়েছে ত্রিশ জন খোজা । অন্য 
একজন হিসাব দাখিল করলেন- হারেমে সংখ্যা তাদের কমপক্ষে দু'শ। পরবর্তী 
ভ্রমণকারীরা মনে করেন সেটা সঠিক সংখ্যা নয়, এত বড় হারেম যথাযথভাবে শাসন 
করতে, হলে অন্ততঃ তিন শ’ থেকে পাঁচ শ’ খোজা চাই নয় কি? 

খোজা আর খোজা । হারেমে গোলাপের ভিড়ে কীটের মত যেন কিলবিল করছে 
খোজা। সর্বত্র ওরা। শুধু গোসলখানার ভেতরে আর শয়নকক্ষের দুয়ারে নয়, 
অঙ্গনে প্রাঙ্গণে, সর্বত্র খোজা। চেহারা সকলের সমান নয়। কেউ সুগঠিত সুপুরুষ, 
কেউ মোটা হয়ে গেছে অতিশয়, কেউ বা কুৎসিত। কিন্তু সকলেরই পরনে বাহারি 
পোশাক, এবং অধিকাংশেরই পকেটে যথেষ্ট পয়সা। তুর্কী হারেমে নাকি হাত খরচ 
দেওয়া হত ওদের দৈনিক ৬০ থেকে ৮০ 'আস্প্রি'। “আস্প্রি” তৎকালের তুর্কী মুদ্রা। 
প্রত্যেককে দুই প্রস্থ করে মূল্যবান রেশমী পোশাকও দেওয়া হত। এসব তুচ্ছ। 

খোজার আসল আয় ছিল-_উপহার। বাদশা বেগম কে যে কখন কী গুজে দেবে 
হাতে তার কোন ঠিক-ঠিকানা নেই। অনেক খোজাই অতএব বলতে গেলে বিত্তবান 
ছিল। 

'কিস্লার আগা’র মত উচ্চপদস্থ যারা তারা বিস্তর ভূ-সম্পত্তিরও মালিক ছিল। 
অবসর জীবন যাপন করার জন্য তারা অনেক সময় রাজধানী থেকে দূরে নিজের 
জন্য প্রাসাদ সাজাত। সুলতান আপত্তি করতেন না। কারণ খোজার কোন 
উত্তরাধিকারী নেই। তাছাড়া সুলতান শুধু আপন দাসের প্রভূ নন, তার সম্পত্তিরও 
মালিক। সাধারণ খোজারা এত সুযোগ পেত না। হারেমে প্রবেশের পর সুলতানের 
বিশেষ অনুমতি ছাড়া তার দেওয়ালের বাইরে পা দেওয়ার কোন অধিকার নেই। 
কোন সাধারণ বেগম পীড়াপীড়ি করলেও তার পক্ষে হাটে-বাজারে ঘুরে বেড়ানো 
মানা। স্বর্গ অথবা নরক- হারেম যা-ই হোক, তা-ই তাদের অতঃপর শেষ ঠিকানা 
গোপনে অনেক অর্থ জমিয়ে ফেললেও স্বাধীনতা শেষ পর্যন্ত তার জীবনে স্বপ্ন হয়েই 
থাকত। 

মনের মত নাম দেওয়া হত এদের । আমাদের দেশের মুঘল হারেমের কয়েকটি 
খোজার নাম- নাদির, দানিয়েল, দৌলত,.-মতলব, মার্জন, ইনায়েত, নেকনাম, 
দা'এম, উলফৎ, মেওয়া-ই-জান। শেষ তিনটি নামের অর্থ__“চিরকালের জন্য? 
‘বন্ধুত্ব’ আর “জীবনের ফল’। তুর্কী হারেমে প্রিয় ছিল নাকি ফুলের নামে নাম। 
নার্সিসাস, গোলাপ, করনেসন, ইত্যাদি ফুলের প্রতি অনুরাগ দেখানো হত বেশি। 
একজন লেখকের বক্তব্য: এর কারণ এরা সবাই মেয়েদের সেবা-যত্রু, রক্ষণাবেক্ষণ 
করে, আর মেয়েরা ফুল ভালবাসে । তাছাড়া নামগুলো সতীত্ব, শুচিতা, সুগন্ধেরও 
প্রতীক। 

একনিষ্ঠ হারেম-কন্যার মত সৎ খোজাও ছিল অবশ্য। ধর্মবান, বিবেকবান 
খোজা। ভারতের ইতিহাসেও তাদের কখনও কখনও দেখা মেলে। অযোধ্যার 
বিচক্ষণতম এবং সবচেয়ে জনপ্রিয় আঞ্চলিক শাসক ছিলেন একজন খোজা । তবে 
স্বাধীন, সুখী খোজার মত বিবেকবান খোজাও সংখ্যায় অগুনতি নয়। এককালে 
এদের মনত্তত্ব নিয়ে কিছু কিছু গবেষণা করা হয়েছিল। পর্যবেক্ষকের 
অভিমত-_অধিকাংশ খোজাই বদমেজাজী, বিষণ্ন, বালসুলভ প্রতিশোধপরায়গ, 
নিষ্ঠুর এবং উদ্ধত। কারও কারও বক্তব্য: কেউ কেউ আবার স্বভাবে ঠিক এর উল্টো। 
স্বভাব কোন্‌ বীক নেবে সেটা অনেকখানি নির্ভর করে কাকে কখন অস্ত্রোপচার করা 
হয়েছে তার উপর। শৈশবে অস্ত্রোপচারের ফল একরকম, সাবালকের ওপর 
অস্ত্রোপচার করলে তার ফল অন্যরকম। 

তার কথা পরে। তার আগে বাহ্যিক পরিবর্তনগুলোও উল্লেখ করার মত। খোজার 
দেহ সম্পূর্ণ নির্লোম। তার কণ্ঠস্বর পুরোপুরি মেয়েলি। সে মেদভারে ক্রমেই আরও 

বিপুলদেহী। বয়স হলে তার চামড়ায় বিশ্রী ভাজ পড়ত নাকি। এছাড়া, সাধারণভাবে 
বলতে গেলে তার স্মৃতিশক্তি কম, দৃষ্টিশক্তি কম, ঘুম কম। অধিকাংশ খোজাই নাকি 
“ঘুম-নেই* রোগে ভূগত। ওরা মদ্যপান করতে ভালবাসে না। মাংসের চেয়েও প্রিয় 
ওদের মিঠাই এবং কেক। ওদের প্রিয় রঙ-_লাল। ওরা বাদ্যগীত ভালবাসে । 
বিশেষত উচ্চ কর্কশ বাদ্য। ওরা পরিচ্ছন্ন থাকে। স্বভাবে ওরা কৃপণ । খোজারা গল্প- 
কাহিনী শুনতেও ভালবাসে, বিশেষত পরীর গল্প । আর ভালবাসে_ শিশুদের! অন্য 
প্রাণীর মধ্যে প্রিয়__গরু, ভেড়া, মুরগী, বাঁদর এবং বিড়াল। অধিকাংশ খোজাই 
নিজের ছোট ঘরটিতে কিছু না কিছু পোষে, আদর করে তাদের স্নান করায়, খেতে 
দেয়, মানুষের ভাষা শেখাবার চেষ্টা করে। 

ওদের নিয়ে ঠাট্টা তামাসা করত বেগম বাঁদীরা । কখনও কখনও খোজা তার ফলে 
রেগে উঠত। মনে একবার নালিশ জাগলে খোজাকে শান্ত করা শক্ত ব্যাপার, বছরের 
পর বছর সে পুষে রাখে তার ক্ষোভ, অভিমান, কিংবা ক্রোধ। তারপর সুযোগ যেদিন 
আসে সেদিন নিষ্ঠুর ভাবে প্রতিশোধ নেয়! 

সম্রাট জারেকজেস-এর প্রিয় খোজা ছিল-_হারমোটিমাস। হেরোডোটাস তার 
কাহিনী শুনিয়ে গেছেন। বাল্যকালে শত্রু এসে ধরে নিয়ে গিয়েছিল তাকে । তারপর 
বিক্রি করে দিয়েছিল এক দাস-ব্যবসায়ীর কাছে। সে ব্যবসায়ীর নাম-_পানিওনিয়াস। 
বালকটিকে খোজা করে সে বেচে দিল হাটে। 

দিন যায়। ভাগ্যের ফেরে হারমোটিমাস ক্রমে জারেকজেস-এর বিশ্বস্ত সহচর। 
প্রভূত ক্ষমতা তার। এমন সময়ই ঘটনাচক্রে একদিন দেখা হয়ে গেল সেই ব্যবসায়ীর 
সঙ্গে। হারমোটিমাসের চোখে আগুন জ্বলে উঠল। কিন্তু সে তা বুঝতে দিল না 
শত্রুকে । বন্ধুভাবে তাকে বলল- স্ত্রী-পুত্র পরিজন নিয়ে চলে আস-না কেন আমাদের 
ওখানে, _সার্ডিসে। সুখে থাকবে। ধনেজনে আরও বেড়ে উঠবে। লোকটা শেষ 
পর্যন্ত রাজী হয়ে গেল। | 

ফাদে পড়েছে শিকার। এবার প্রতিশোধের পালা। সার্ডিসে অন্যতম প্রভাবশালী 
পুরুষ খোজা হারমোটিমাস। তার আদেশ অমান্য করার সাধ্য নেই কারও । একদিন 
পানিওনিয়াসও জানতে পারল তা। কথায় কথায়ই উঠল কথাটা । হারমোটিমাস প্রশ্ন 
করল তাকে_ মনে পড়ে সেই বালকটিকে, যাকে একদিন নিজের হাতে খোজা 
করেছিলে তুমি? তার সর্বস্ব কেড়ে নিয়েছিল! আঁতকে উঠল পানিওনিয়াস।_ হ্যা, 
আমিই সেই বালক। গম্ভীরভাবে আপন বক্তব্য প্রকাশ করল হারমোটিমাস।-_আমার 
আদেশ, আপন হাতে নিজের পুত্রদেরও খোজা করতে হবে তোমাকে। 
হল তাকে। হারমোটিমাস-এর মনের আগুন তখনও নেভেনি। এরপর 
একদিন- _পুত্রদের আদেশ দেওয়া হল,__পিতাকে খোজা করতে হবে! নিষ্ঠুর 
আদেশ। কিন্তু অমান্য করার উপায় নেই। খোজা কারিগর নিজেই এবার খোজা হল। 


৬১ 


হেরোডোটাস লিখেছেন__এভাবেই হারমোটিমাস তৃপ্ত করেছিল তার প্রতিশোধ- 
স্পৃহাকে। 

এ কাহিনী নিষ্ঠুরতার। অন্য কাহিনীও আছে। নিজেদের কামনার বস্তুকে একান্তে 
ভোগ করার জন্য বিলাসী সুলতান বাদশাহ্রা কামনাশূন্য পুরুষবাহিনীকে মোতায়েন 
করেছিলেন নিজেদের অন্দরে। কিন্তু শেষরক্ষা করতে পেরেছিলেন কি তারা? 
হারেম-প্রভু সুলতান আর বাদশাহরা ? বোধহয় না। কান পাতলে শোনা যাবে খোজার 
অস্রহাসিও। 

জাহাঙ্গীরের আমলে খোজা আর বাদীর করুণ প্রেমোপাখ্যানের উল্লেখ করা 
হয়েছে। বার্নিয়ার আর একটি ট্র্যাজেডি শুনিয়েছেন। দিদার খা নামে এক খোজা 
ভালবেসেছিল এক হিন্দু কেরানীর বোনকে। খবরটা ক্রমে পাড়ায় জানাজানি হয়ে 
গেল। বিব্রত কেরানী বোনকে ডেকে একদিন সাবধান করে দিলেন। সাবধান করে 
দিলেন তিনি দুঃসাহসী প্রেমিক দিদারকেও। কিন্তু ভালবাসা কোন বাধাই মানতে চায় 
না। খোজার ভালবাসা আরও অবোধ, আরও বেপরোয়া । দিদার খা তবুও পালিয়ে 
পালিয়ে অভিসারে আসে। একদিন অসময়ে হঠাৎ ঘিরে ফিরে এলেন কেরানী। 
ঢুকেই তিনি বিমুঢ়। একই শয্যায় শুয়ে আছে প্রেমিক-প্রেমিকা, দু'জনেই ঘুমন্ত। দপ 
করে মাথায় আগুন জ্বলে উঠল। কেবল কলম নয়, কেরানীর ঘরে তলোয়ারও থাকত 
তৎকালে। ক্ষুব্ধ কেরানী দেওয়াল থেকে সেটি হাতে তুলে নিলেন, তারপর এক ঘায়ে 
একই সঙ্গে দু'জনের শিরচ্ছেদ করে বসলেন। হত্যাকাণ্ড । সুতরাং কোতোয়াল এসে 
ধরে নিয়ে গেল তাকে বাদশাহের কাছে। আউরঙ্গজেব মনোযোগ সহকারে সব 
শুনলেন। কিন্তু কেরানীকে শাস্তি দিলেন না। বাদশাহ বললেন- ইসলাম ধর্ম গ্রহণ 
করলেই তুমি মুক্ত। 

অনেক দিদার নিশ্চয় প্রাণ দিয়েছে। কিন্তু সফলও হয়েছে অনেকে, কামনা 
সকলেরই অতৃপ্ত থাকেনি চিরকাল। সুলতানদের সতর্কতার অন্ত ছিল না। নানা 
ধরনের ক্লীব তৈরি করেছিলেন তারা। সম্ভাব্য সব প্রক্রিয়াই অবলম্বন করা হয়েছিল 
হারেমের পবিত্রতা রক্ষার জন্য । তারই মধ্যে, ইতিহাস বলে, আপাত অক্ষম খোজা 
ক্ষণে ক্ষণে বিজয়ী পুরুষ, তার তৃপ্ত জীবনের পাশে বাদশাহ এক দুর্বল, অসহায় 
অতিত্ব। 

নানা ধরনের খোজা ছিল-_-কাস্ট্রাটি” “স্পাডোনিস” “থলিবি'। আরব্য উপন্যাসে 
বাটন আরও তিন ধরনের খোজার উল্লেখ করেছেন। তার ধারণা, এত সব করার 
পরও বলা চলে না-_-খোজা পুরুষ হিসাবে পুরোপুরি অক্ষম | তিনি একজন বিবাহিত 
খোজার স্ত্রীর সঙ্গে কথা বলেছিলেন। সে জানিয়েছিল, কিঞ্চিৎ বিকৃত উপায় বটে, 
কিন্তু দম্পতি হিসাবে ওরা তৃপ্ত এবং সুখী)। 

ব্রিটিশ মিউজিয়ামে একটি পাণ্ডুলিপি আছে। রচনাকাল ১৬৯৯-১৭০০ খ্রীঃ। 
লেখক জনৈক জে রিচার্ড। তিনি খোজার যৌন জীবন সম্পর্কে লিখেছেন“ 75 


৬২ 


credibly reported that they have commerce in a manner 
unknown to us, and it is no great matter, may even women 
amongst themselves have ways of supplying the Defect of men 


৪6০৮ অর্থাৎ স্বাভাবিক নরনারীর মত না হলেও খোজার যৌন জীবন ছিল। 

বিশেষজ্ঞরা বলেন-_ অস্বাভাবিক মানুষ গড়তে গিয়ে নিজেদের অজান্তে অনেক 
সময় সত্যিই অস্বাভাবিক মানুষ গড়ে ফেলেছিলেন সেদিনের সুলতান বাদশাহরা। 
রোমান লেখক মারসিয়াল ব্যঙ্গচ্ছলে বন্ধুকে বলেছেন_ পানিকাস, তুমি জানতে চাও 
তোমার সিলিয়া কেন খোজাদের নামে এমন পাগল হয়ে ওঠে? কারণ আর কিছু 
নয়, সিলিয়া বিবাহিত জীবনের ফুল চায়__-ফল নয়! 

আর এক রোমান লেখক জুভেনাল লিখেছেন : অনেক মেয়েই খোজাদের.নরম 
দেহ আর চুম্বনের জন্য পাগল। একটা কারণ-_ওদের গৌফ দাড়ি নেই। দ্বিতীয় 
কারণ-__-খোজার সঙ্গে সহবাস করলে ভ্রুণ হত্যার দুশ্চিন্তা নেই! 

খোজা সম্পর্কে তিনি লিখেছেন_“Made a eunuch by his mistress 
conspicuous from afar. he enters the bath the cynosure of all 


eyes, and vieus with the guardian of our vines and gardens. Let 
him lie with his mistress but Postumus, trust not your 


Bromius...” অস্যার্থ__খোজাকে বিবিরা স্বানঘরেও নিয়ে যেতে পারে, কেউ 
আপত্তি করে না। কিন্তু মনে রেখো, ওদের বিশ্বাস নেই। 

হঠাৎ নাকি জেগে ওঠে ওদের কামনার আগুন। সে খোজা ঝড়ের সমুদ্রের 
মত,__তার মত পুরুষ নাকি আর হয় না। কোন কোন খোজার পিতা হওয়ার 
ক্ষমতাও ছিল। কিন্তু সে-গৌরব অর্জন করতে পারত সে একমাত্র কোন বিকৃত 
উপায়েই। সুতরাং, তার তত চাহিদা ছিল না। সবচেয়ে প্রিয় ছিল আপাত শান্ত, দৃশ্যত 
কুৎসিত, লুকায়িত আগ্নেয়গিরির মত সাধারণ খোজা । সুলতানরা সে আগুনের কোন 
খবরই রাখতেন না এমন নয়। মাঝে মাঝে হারেমের খোজাদের তলব পড়ত 
হেকিমের ঘরে। নতুন করে পরীক্ষা করে দেখা হত ওদের। কখনও কখনও নতুন 
করে অস্ত্রোপচারও করা হত। একজন চৈনিক খোজার কাহিনী আছে হারেমের 
ইতিহাসে । চিয়েন লুঙউ-এর (১৭৩৬-৯৬) আমলে পিকিংয়ের হারেমে ছিল সে। 
বেচারা একদিন ধর্মীয় নেতার কাছে অবাধ্যতা প্রকাশ করেছিল, বলেছিল-_-খোজার 
ওপর কোন পুরোহিতের এক্তিয়ার নেই, সে সব রীতিনীতি বহির্ভূত । ক্ষুব্ধ পুরোহিত 
নালিশ করলেন সম্রাটের কাছে, বললেন__আমার মনে হয় এত উদ্ধত যে নিশ্চয় 
তার পুরুষত্ব আছে। গোপনে গোপনে হয়ত বা সে হারেমের রমণীদেরও উপভোগ 
করছে! সম্রাটের নির্দেশে তৎক্ষণাৎ চিকিৎসক পাঠানো হল। পরীক্ষা করে দেখা 
গেল, সত্যিই তাই, আবার পৌরুষ ফিরে পেয়েছে খোজা । সুতরাং আবার 
অস্ত্রোপচার করা হল ওকে । এবার আর ধকল সইতে পারল না বেচারা । সে মারা 
গেল। 


৬ও 


বেঁচে থাকত যারা, তারা অনেক সময়ই সুখী পুরুষ । যথা ‘আরব্য উপন্যালে*র 
আবিসিনিয়ান খোজা বখিয়েৎ। তার জবানবন্দী শোনার মত : 

আমার বয়স তখন পাঁচ বছর । এক দাস-ব্যবসায়ী আমাকে দূর দেশে নিয়ে চলল। 
সেখানে আমি নিলামে বিক্রি হয়ে গেলাম জনৈক ওমরাহের কাছে। আমার মালিকের 
ঘরে একটিই মাত্র কন্যা। তার বয়স তিন বছর। খুবই সুন্দরী সে। আমরা দু'জন 
একসঙ্গে খেলি, গান গাই, গল্প করি। এমনি করে দিন এগিয়ে চলল। নিজের 
ঘরের কথা ক্রমে আবছা হয়ে এল মনে। দু'জনেই একসঙ্গে বড হয়ে উঠলাম 
আমরা । 

একদিন এমনিতেই আমি তার ঘরে ঢুকেছি, কোন কাজ ছিল না,__মিছিমিছিই 
যাওয়া। ওর কাছাকাছি থাকতে ভাল লাগে আমার। গিয়ে দেখি সে বসে আছে। 
নিঃসঙ্গ, উদাসীন। আমাকে দেখেও মুখে তার কোন কথা নেই। দেখে মনে হলো 
সবে সে হামাম থেকে স্নান করে এসেছে। গা দিয়ে সুগন্ধ বের হচ্ছে, মুখখানা সদ্য 
টাদের মত ঠেকছে। সে ইঙ্গিতে আমাকে কাছে ডাকল। ক্রমে বরাবরের মতই 
হাসাহাসি, হুড়োহুড়িতে মেতে উঠলাম আমরা। হঠাৎ কী যে ঘটে গেল। নতুন খেলা 
শুরু হয়ে গেল। আমি কী করব ভেবে পাচ্ছি না। পাগল হয়ে গেল নাকি মেয়েটি? 
সে প্রশ্ন ভাববার তখন সময় নেই। আমিও. যেন উন্মাদ। 

জ্ঞান যখন ফিরল ভয়ে তখন আমার শরীর হিম। কোনদিকে না তাকিয়ে বাড়ি 
থেকে ছুটে বেরিয়ে গেলাম আমি। পরক্ষণেই ঘরে ঢুকেছিলেন নাকি ওর মা। বুঝতে 
তার কিছুই বাকি ছিল না। তবে বুদ্ধিমতী ছিলেন তিনি, স্বামীকে কিছু বলেননি। 

দু'মাস পরে প্রভূপত্বী লুকিয়ে লুকিয়ে মেয়েকে এক তরুণের সঙ্গে বিয়ে দিয়ে 
দিলেন। স্বামী তখন বাড়ি ছিলেন না। বুদ্ধিমতী রমণী একটি কবুতর কেটে মেয়ের 
শয্যায় রক্ত ছিটিয়ে রাখলেন। ভাবখানা এই স্বামী বাড়ি ফিরে এলে কেঁদে কেঁদে 
এই রক্ত দেখিয়ে তাকে তিনি বোঝাবেন যে, মেয়ে খুন হয়ে গেছে। 

এরপর আমার পালা । আমাকে তিনি জোর করে বেঁধে খোজা করে দিলেন। 
মেয়েটির স্বামীও হাজির ছিল সেই নিষ্ঠুর অনুষ্ঠানে। সে বলল-_ভালই হল, তুমি 
হবে আমার দুলহনের আগা। 

আমি রাজী হয়ে গেলাম। ূ 

আমি এখন ওদের ঘরেই থাকি। স্বামী জানে আমি খোজা । কিন্তু আমরা দু'জনে 
জানি__ আমরা কত সুখী। আসলে আমিই যেন ওর জীবনে সর্বস্ব, ওর সখা, স্বামী, 
আনন্দ । 

ওর মৃত্যুদিন পর্যন্ত কেউ জানতেই পারেনি কী স্বর্গসুখ ভোগ করেছি আমরা। 
হঠাৎ সে বিদায় নিল। এরপর আর এ বাড়িতে থাকার কোন অর্থ হয় না। আমি. 
চলে গেলাম সুলতানের খাজাঞ্চি-খানায়। তারপর সেখান থেকেও একদিন পালিয়ে 
গেলাম আমার ভালবাসার ধন যেখানে গিয়েছে সেখানে,_বেহত্তে। আমরা দু'জনে 


৬৪ 


এখন সেখানেই আছি। ওরা আমাকে খোজা করেছিল বলেই না জীবনে মরণে এত 
সুখ পেলাম আমি! 

সব সময় এ সুখ খোজার আয়ত্তে ছিল না। অথচ মনে তার তীব্র বাসনা । হারানো 
ক্ষমতা ফিরে পাওয়ার জন্য সে খোজা তখন উন্মাদ। লুপ্ত পৌরুষ উদ্ধারের জন্য 
এমন কোন মূল্য নেই যা সে দিতে রাজী নয়। জনৈক চৈনিক খোজাকে কে নাকি 
বলেছিল-_এরও দাওয়াই আছে বইকি, তবে ব্যাপারটা একটু কষ্টসাধ্য। পারবে 
সাতজন মানুষের মগজ খেতে? যদি পার, তবে আবার ফিরে আসবে হারানো বল। 
তাই নাকি করেছিল লোকটি। সাত জন কয়েদীকে খুন করে তাদের মগজ খেয়েছিল। 
তাতে সে বাঞ্ছিত ফল পেয়েছিল কি না সে কথার উল্লেখ নেই ইতিহাসে। 

যে-কোন ভাবেই হোক, অনেক খোজাই লুপ্ত পৌরুষ ফিরে পেত। কিংবা আদৌ 
হারাত না,__নিজের অজ্ঞাতে চাপা পড়ে থাকত মাত্র। একজন গর্বিত খোজার 
জবানবনন্দী : 

ভাগ্যের দাস আমি। নিশ্চয়ই আমি জিন্-এর সন্তান। আমার একমাত্র উপাস্য 
নারী। আল্লা মানুষকে সম্পূর্ণ করে তৈরি করেছেন। তার সমস্ত অঙ্গপ্রত্যঙ্গের পিছনে 
উদ্দেশ্য আছে, সব কিছুরই কোন না কোন ব্যবহার আছে। শয়তান দাস-ব্যবসায়ীদের 
চক্রান্তে আমি রিক্ত, আমি আর সম্পূর্ণ মানুষ নই। কিন্তু তাতে আজ আর আমার 
বিন্দুমাত্র খেদ নেই। আমার কোন সন্তান নেই। কোনোদিনই বলতে পারব না আমি 
কারও পিতা । কিন্তু হাজার রমণী মনে মনে জানে আমি তাদের তৃপ্তি দিয়েছিলাম। 

তুকাঁ হারেমের জনৈক খোজার স্বীকারোক্তি : 

কামনা আমার কোনদিনই লুপ্ত হয়নি। বরং হারেমে এসে তা আরও বেড়ে গেল। 
চারদিকে হাজার ভোগের সামগ্রী। আমাকে ব্যঙ্গ করার জন্যই যেন ওরা দিন-রান্তির 
ঘুরে বেড়ায় আমার সামনে। প্রতি মুহূর্তে আমি অনুভব করি-_আমি রিক্ত । রাত্রে 
সুলতানের শয্যাগৃহে বেগমকে যখন পৌঁছে দিতে যাই, তখন মনে মনে আমি 
কামনার আগুনে পুড়ে মরি। 

অঘটন ঘটল হঠাৎ একদিন। একদিন স্নানের ঘরে এক রূপসীর অঙ্গ মার্জনা 
করতে করতে হঠাৎ যেন কী ঘটে গেল আমার দেহে। আগ্নেয়গিরিতে হঠাৎ 
বিস্ফোরণ, শান্ত সমুদ্রে হঠাৎ ঝড়। আমি জ্ঞান হারিয়ে ফেললাম। একটি নারী আর 
আমি-_এছাড়া এই দুনিয়ায় যেন আর কেউ নেই, কিছু নেই। আর সব যাদুবলে 
অদৃশ্য হয়ে গেছে, উধাও হয়ে গেছে। কোথায় সুলতান, কোথায় বা 'কাপু 
আগাসি' শুধু আমি আর একটি নারী। 

আমি তখন আতঙ্কে কাপছি। মনে মনে নিজেকে বললাম-_পৃথিবীতে তোমার 
দিন ফুরোল। কিন্তু আশ্চর্য, যা ভেবেছিলাম অনিবার্য, তা কিন্তু ঘটল না। মেয়েটি 
সব কথা গোপন রেখেছিল । শুধু বিদায় দেওয়ার সময় হাত ধরে বলেছিল- আবার 
দেখা হবে নিশ্চয়। 


৬৫ 
হারেম_ ৫ 


দেখা হয়েছিল। আরও একবার নয়, অনেক অনেক বার। ওর মুখ বন্ধ রাখার 
জন্য বরাবর ঠোটে ঠোট চেপে রেখেছিলাম আমি। নিজের জীবনকে বিপন্ন করেই 
মাঝে মাঝে খুশী করতে হত ওকে। 

শুধু কি একটি অতৃপ্ত নারীকেই? সম্ভবত নয়। আরব দুনিয়ায় একটি প্রচলিত 
প্রবাদ__মেয়েরা যখন স্নানের ঘরে, শয়তান তখন তার সঙ্গে। হারেমের হামামে 
শয়তান তখন খোজা । 

হারেমের আর এক অভিনব আয়োজন এই হামাম। হামাম মানে স্নানঘর। মুঘল 
হারেমে সুন্দরীদের অবগাহনের জন্য যমুনার টলটলে নীল জল বয়ে আনা হত 
অন্দরে। রূপসীরা সেই স্বচ্ছ জলে মরালীর মত ভাসতেন, ডুব দিতেন, আবার 
ভাসতেন, জল ছিটিয়ে খেলা করতেন। মাঝে মাঝে বাদশাহ নিজেও নাকি যোগ 
দিতেন সে জলকেলিতে। বন্ত্র হরণ অভিনীত হত, কখনও বা নৌকাবিলাস। এ 
ব্যাপারেও কিন্তু মুঘল হারেম হার মানে তুর্কী হারেমের কাছে। বকফরাসের জলে 
লেখা তুরস্ক সম্রাটদের সে বিলাস-কাহিনী। কেউ কোনদিন পুরোপুরি জানবে না; 
মারবেল পাথরের ঘর আর অলঙ্কৃত ফোয়ারাগুলোয় সেদিনের সৌখিনতার 
আভাসটুকুই পাওয়া যেতে পারে মাত্র, তার চেয়ে বেশি কিছু নয়। একজন . 
প্রত্যক্ষদর্শীর চোখে একবার তাকানো যাক সুলতানের স্নানঘরটির দিকে : 

একদিন রাত্রিবেলা হঠাৎ সুযোগ মিলে গেল সুলতানের স্নানঘরে উঁকি দেওয়ার । 
পৃথিবীতে এমন সুন্দর স্নানঘর আর দ্বিতীয়টি নেই! কক্ষের চারদিকে ভৃত্যদের জন্য 
বন্দোবস্ত, মাঝখানে সুলতানের জন্য স্নানের আয়োজন। চারদিকে ফোয়ারা আর 
জলাধার । জলের নলগুলো সব সোনা আর রুপোয় গড়া । পাত্রগুলোও রৌপ্যমণ্ডিত, 
সুবর্ণথচিত। কোন কোন পাত্রে একই সঙ্গে শীতল ও গরম জল আসছে। মেঝে দামী 
পাথরে মোড়া। তার দিকে একবার তাকালে চোখ ফিরিয়ে নেওয়া কষ্টকর । 
দেওয়ালে গোলাপ এবং রকমারি সুগন্ধের উৎস...কক্ষে আলো জ্বলছে। জানালার 
কাচে প্রতিফলিত হয়ে সে আলো আরও উজ্জ্বল। দেওয়ালগুলো শুকনো, বাতাস 
নাতিশীতোষ্্।...পাশেই কাপড় ছাড়ার ঘর। গোটা কক্ষটি উজ্জ্বল মারবেল পাথরে 
টাকা । বসবার আসনগুলো স্বর্ণ এবং রৌপ্যখচিত।... 

প্রাণহীন এশ্বর্যের বিবরণ। এই বিবরণটি লিখেছিলেন ইভলিয়া এফেনদি। 

রচনাকাল ১৬৩৫ সন। তুরস্কের সিংহাসনে তখন অধিষ্ঠিত চতুর্থ মুরাদ। তার 
স্নানঘরের একটি বিবরণ রেখে গেছেন ট্যাভারনিয়ার-ও। তিনিও পাথর, কাচ আর 
ফোয়ারার গোলক-ধাঁধায় হারিয়ে গেছেন যেন। তার দীর্ঘ বিবরণ থেকে যে 
তথ্যগুলো পাওয়া যায় তা হচ্ছে : স্নানের ঘরের সঙ্গেই ছিল ক্ষৌরকারের বসবার 
ঘর। দ্বিতীয়ত, সুলতান ভেতরে ঢুকলে বাইরে থেকে তাকে দেখা যেত না বটে, 
কিন্তু এমন একটি জানালা ছিল যেখানে দীড়ালে তিনি নীচের বাগান এবং দুরের সমুদ্র 
দেখতে পেতেন। | 

কথায়ই বলে_ টার্কিশ বাথ’। স্নানের ব্যাপারে তুর্কী রুচি বিশ্ববিখ্যাত। কিন্ত 
এতিহাসিকেরা বলেন_ এই তুর্কী স্নানঘর আসলে বাইজেনটাইন স্নানঘরেরই ঈষৎ 
' পরিবর্তিত রূপ মাত্র। অবশ্য বাইজেনটাইন সম্রাটরাও এই ক্নানঘরের আবিষ্কর্তা নন, 
তারাও তা পেয়েছেন নাকি প্রিকদের কাছ থেকে । সেদিক থেকে তুর্কী স্নানঘর পূর্ব 


আর পশ্চিমের এক স্মরণীয় সমন্বয়। একজন এঁতিহাসিক বলেন-_ “১০709 was 
indebted to her 90151] as well as to her sword for the conquest 


of the world” রোম এই তুরস্কের কাছ থেকেই পেয়েছিল তার প্রখ্যাত বারোয়ারী 
স্নানঘরের ধারণা, আর পেয়েছিল নতুন ধরনের তলোয়ার। তুরস্ক সেদিক থেকে 
পশ্চিমের শিক্ষকও বটে। অনেক এঁতিহাসিক স্নানঘরের অবশেষ এখনও নাকি খুঁজে 
পাওয়া যায় দেশের এখানে ওখানে । তার একটির সঙ্গে নাকি জড়িয়ে 
আছে হারকিউলিস-এর স্মৃতি, অন্য একটিতে নাকি স্নানার্থী সেজে আসতেন স্বয়ং 
ভেনাস! 

উপকথাকে বিদায় দিয়ে আবার ফিরে আসা যাক সুলতানের শ্রাসাদে। একজন 
গবেষক হিসাব করেছেন, কমপক্ষে ব্রিশটি হামাম ছিল এক সময় তুরস্কের সুলতানের 
অন্দরে । তার জল গরম করা হত তাত্ত্রপাত্রে, কাঠের আগুনে । এসব বন্দোবস্ত থাকত 
মেঝের নীচে একটি কক্ষে । নল বেয়ে ঠাণ্ডা এবং গরম জল আসত স্নানঘরের 
ফোয়ারায় আর কলে। প্রত্যেক স্নানঘরের সঙ্গে সঙ্গে থাকত তিনটি প্রধান কক্ষ। 
ঠাণ্ডিঘর, গরমঘর, বিশ্রামঘর এ ছাড়াও নানা ব্যবহারের জন্য টুকিটাকি আরও ঘর। 
সুলতানের স্নানঘরের উল্টো দিকে সুলতানার স্বানঘর। এই দুই ঘরেই এসে মিলিত 
হতেন 'হারেমলিক' আর “সেলামলিক'-এর বাসিন্দারা । সুলতানের স্নানঘরের নাম 
হুনকর হামানি' | সুলতানার স্নানঘর থেকে একটি রাস্তা চলে গেছে হুনকর সোফাসি' 
বা সুলতানের খাস কামরার দিকে। সুলতানাদের স্নানঘরে উকি দেওয়ার জন্যই কি 
এই সুলতানী বন্দোবস্ত? 

সে প্রশ্নের উত্তর পরে । তার আগে বেগমদের স্নানের ঘরটি একবার দেখে নেওয়া 
যাক। স্থাপত্যের বর্ণনা এখানে অবান্তর । তার চেয়ে সত্যিকারের স্নানের খবর সংগ্রহ 
করতে পারলেই ভাল। সাধ থাকলেও সে সাধ্য কারও নেই। সব দর্শকই, অতএব, 
দুধের স্বাদ ঘোলে মিটিয়েছেন। অর্থাৎ শহরের মেয়েদের স্নানের ঘর দেখেই মনে 

মনে কল্পনা করেছেন হারেমের হামামগুলোকে। সেখানকার খবরও কিছু কিছু দিতে 
পারেন একমাত্র মহিলা অভিযাত্রীরাই। মোটামুটি তারা সবাই একালের দর্শক। 
তাদের একজন তুকী মেয়েদের স্নানঘরের বিবরণ দিচ্ছেন : 

প্রথম সারির আসনগুলো গদিওয়ালা, মূল্যবান কার্পেটে মোড়া। তাতে বসে আছেন 
মান্য মহিলারা। দ্বিতীয় সারিতে তাদের পিছনে উপবিষ্ট ক্রীতদাসীরা। পোশাক 
বা মর্যাদায় বেগম আর বীদীতে, সুলতানা আর দাসীতে কোন পার্থক্য নেই, 
সকলেই আদিম প্রাকৃতিক সঙ্জায় সজ্জিত, সহজ ভাষায় বললে_ সবাই সম্পূর্ণ 
উলঙ্গ! রূপ কিংবা কুরূপ, কারও অঙ্গের কোন অংশই গোপন নেই। তবু ঠোটের 
হাসিতে কিংবা চোখের দৃষ্টিতে কোন বাসনার ইঙ্গিত নেই কারও । মিলটন বর্ণিত 
মাতৃমূর্তির মতই স্বচ্ছন্দে রাজকীয় গরিমায় ঘুরে বেড়াচ্ছেন ওরা। কারও কারও 
দেহের গড়ন শ্রেষ্ঠ শিল্পীদের গড়া প্রতিমার মত সুঠাম। অধিকাংশেরই গায়ের রঙ 
ঝকঝকে সাদা। মাথায় বিনুনি বাঁধা চুল নেমে এসেছে ঘাড়ে, তার অন্তে হীরকখচিত 
ফিতে বাঁধা...এ বিষয়ে আমার বিন্দুমাত্র সন্দেহ নেই, যদি বস্তুমুক্ত থাকাই ফ্যাশান 
হত তাহলে মানুষ কদাচিৎ কোন রূপবতীর মুখের দিকে তাকাতো । শ্রী শুধু মুখে 
নয়, অন্যত্রও আছে। অন্তত এই স্নানঘরে এসে দীড়ালে তা-ই মনে হয়। 

আমি দেখছিলাম, যাদের অঙ্গে এত ঢল ঢল রূপ, এমন সুডৌল যাদের দেহ, 
তাদের অনেকেরই মুখ কিন্তু অনুপাতে তত সুশ্রী নয়। সত্যি কথা বলতে কি, আমার 
মাথায় একটা দুষ্টু বৃদ্ধি খেলছিল। মনে হচ্ছিল, আমাদের আইরিশ চিত্রকর মিঃ 
জারভিস অদৃশ্য হয়ে এখানে একবার এসে হাজির হলে পারতেন। চারদিকে 
এতগুলো রূপবতী, লাবণ্যময়ী, নগ্নদেহী রমণী নানা ভঙ্গিমায় ছড়িয়ে আছে; কেউ 
কথা বলছে, কেউ কাজ করছে, কেউ কফি কিংবা সরবৎ খাচ্ছে, কেউ বা আলস্যভরে 
শরীর এলিয়ে বসে আছে আপন আসনে- শিল্পীর পক্ষে আপন বিদ্যাচর্চার এমন 
সুযোগ বোধহয় কখনই আসে না। বীদীরা পর্যন্ত রীতিমত সুদর্শনা। তারা নানা ছন্দে, 
নানা ঢঙে বিবিদের চুল বাঁধছে। আলোচিত হচ্ছে অন্দর আর সদরের নানা সংবাদ, 
নানা গুজব। হামামে পরচর্চার মত উপাদেয় আর কিছু নেই ৷... 

এই বিবরণটির লেখিকা লেডি মারি ওরটলি মন্টেগু। রচনা কাল-_-১৭১৭ সন। 
তার একশ’ কুড়ি বছর পরে মিস পার্ডো নামে আর একজন পশ্চিমী বিবি তুকী 
হামামের বর্ণনা দিচ্ছেন : 

ঘরে ঢুকেই আমি বিস্ময়বিহুল। গন্ধকের গন্ধপূর্ণ গুমোট আবহাওয়া, দম বন্ধ 
হয়ে আসতে চায় যেন। ক্রীতদাসদের চীৎকার গন্ুজের ছাদে, দেওয়ালে ধ্বনিত 
প্রতিধবনিত। তাতে যেন পাথর পর্যন্ত জেগে উঠতে চায়। তারই মধ্যে খিল খিল 
হাসি, চাপা গলায় কথাবার্তা । প্রায় তিনশ’ রমণী একসঙ্গে স্নান করছে। অধিকাংশের 
অঙ্গেই বস্তু নামমাত্র। সে বস্ত্রথগুটিও অতিশয় সূক্ষ্ম এবং আর ফলে দেহের কোন 
অংশই আর গোপন নেই।...ব্যক্ত ক্রীতদাসীরা ঘুরে বেড়াচ্ছে। কোমরের ওপর থেকে 

তাদের দেহও ব্ত্রভারমুক্ত। মাথায় সুপীকৃত তোয়ালে। সুরূপা, হাস্যময়ী, লাস্যময়ী 
ক্রীতদাসীর দল। কেউ মিষ্টি খাচ্ছে, কেউ সরবৎ পান করছে, কেউ বা গল্প করছে। 
শিশুরা সবকিছু ভুলে আপন মনে খেলা করছে। হঠাৎ সবকিছু 
ছাপিয়ে উদ্দাম কণ্ঠে তুর্কী সঙ্গীত। বিশ্বাস হয় না, আমি এই পৃথিবীরই কোথাও 
আছি। 

স্নানের ঘর থেকে বেরিয়ে অবশেষে এল ওরা বাইরে হল-ঘরে। নিমেষে সোফায় 
সোফায় বসে গেল সুন্দরীর দল। দাসরা শুকনো তোয়ালে খুলে দিচ্ছে তাদের। 
দাসীরা মাথায় গন্ধতৈল মাখিয়ে দিচ্ছে। তারপর মসলিনের রুমালে ঢেকে দিচ্ছে 
ভেজা কেশগুচ্ছ। আতর ছিটানো হচ্ছে সর্বাঙ্গে। তারপর এক-একটি আচ্ছাদনে গা 
ঢেকে তারা এলিয়ে পড়ছে আসনে, কিঞ্চিৎ বিশ্রাম নেওয়া প্রয়োজন। ইতিমধ্যে 
সমস্ত হলটাই যেন একটা মেলায় পরিণত হয়েছে। মিঠাই, সরবত, ফল- বিক্রি 
হচ্ছে। নিগ্রো রমণীরা নতুন বান্ধবী খুঁজে নিচ্ছে, পুরনোদের হালচাল খবর করছে। 
সব মিলিয়ে সে এক অদ্ভুত দৃশ্য। অভিনব, আকর্ষণীয়। তুর্কী হামামের তুলনা 
নেই। 

তুলনা নেই অন্য আয়োজনেও। তুর্কী হামাম কয়েকটি বস্তুর ব্যাপক ব্যবহারের 
জন্য খ্যাত। একটি তাদের উঁচু গোড়ালিওয়ালা কান্ঠপাদুকা। স্নানঘরের গরম, ঠাণ্ডা 
বা নোংরা জল এড়াবার জন্য মেয়েরা তা ব্যবহার করত। 

অনেকে বলেন, তুকাঁরা এই পাদুকা পেয়েছে ভেনিস থেকে । যেখান থেকেই 
আদিতে আমদানি করা হোক না কেন, সপ্তদশ শতকে তুকী হামামে এই পাদুকা 
অবশ্যব্যবহার্ষ। ভারতীয় সনাতন পাদুকার সঙ্গে এর পার্থক্য এই, কাঠের টুকরোটির 
ওপর কাঠ ব্যবহারের বদলে একটা চামড়ার টুকরো জুড়ে দেওয়া হত পাদুকার দুই 
প্রান্তে। আজ এই পাদুকা সর্বজনপরিচিত। পুব, পশ্চিম সর্বত্রই কম-বেশি এর চল। 
কিন্তু কিন্তু তুকী হামামে সেদিন যা ব্যবহার করত রূপসীর দল, সে পাদুকা সত্যই 
বুঝি দর্শনীয়। ওঁরা একে বলতেন-_নালিন”। আবলুস, চন্দন, রোজ উড-- ইত্যাদি 
মূল্যবান কাঠের ওপর জরির নক্সাকাটা চামড়া। কারও কারও পাদুকা আবার 
হীরকখচিত। এই ভারী পাদুকা নিয়েই লঘু পায়ে ঘুরে বেড়াত, স্নান করত বসনমুক্ত 
সুন্দরীর দল। দাসী অথবা সখীরা সাবান মাখাত তাদের গায়ে। এবং তৈলাদি। 

তুর্কী হামামে ও ব্যাপারেও কিঞ্চিৎ নিজস্বতা আছে। স্নানের আগে মালিশ 
সেখানে চাই-ই চাই। পুরুষদের ক্ষেত্রে অবশ্যই। কখনও কখনও মেয়েরাও অঙ্গ 
এলিয়ে দিত সংবাহনের জন্য । এ কাজটুকু সাধারণত খোজা দাসরাই করত। কখনও 
কখনও সখীরাও। ফল- দুই ক্ষেত্রেই অনেক সময় অস্বাভাবিকতার দিকে মোড় 
নিত। বেগমের স্নানসহচর খোজার কাহিনী আগেই বলা হয়েছে। হারেমের হামামে 
এজাতীয় উপাখ্যান আরও অনেক। অগুনতি নারী এবং তাদের মধ্যে অস্বাভাবিক 
সম্পর্কের কাহিনীও। 

তুর্কী হামামে আর একটি নিত্য ব্যবহার্য বস্ত-_“রুসমা' বা এক ধরনের 
লোমনাশক। সিরিয়ায় এই মলমটিকে বলা হত ‘দোয়া’, মিশরে-_-নুরা”। প্রত্যেকটি 
স্নানঘরে ক্ষৌরকর্মের ব্যবস্থা ছিল। বিশেষত মেয়েদের স্নানঘরে। কারণ_ দেহকে 
নির্লোম রাখা তুর্কী রমণীর জীবনের অন্যতম সাধনা। দেহের কোন অংশকেই সে 
অপবিত্র রাখতে চায় না। এই জন্যই “রুসমা"। কেউ একপাশে বসে আপন মনে 
নিজেই তা যত্ন সহকারে ব্যবহার করছে, কারও অঙ্গে ‘রুসমা’ প্রলেপ লাগিয়ে দিচ্ছে 
কোন খোজা কিংবা কোন বান্ধবী । 

হারেমে সদ্যাগত কুমারী মেয়ের স্নানের বিবরণটিও প্রসঙ্গত শোনার মত। লেডি 
মন্টেগ্ড লিখেছেন-__যারা সুলতানের সঙ্গে সহবাস করেছেন, অর্থাৎ যীরা অপেক্ষাকৃত 
অভিজ্ঞ বেগম, তাদের চালচলন স্বভাবতই খুব সহজ । তারা হামামে ঢুকেই মারবেল 
পাথরের&সোফাগুলোতে বসে গেলেন। অন্যদেরও কোন জড়তা নেই। কুমারী 
মেয়েরা চটপট খুলে ফেলল নিজেদের পোশাক। মাথায় ফিতে বাঁধা কালো 
কেশরাশি ছাড়া তাদের অঙ্গে আর কোন আভরণ নেই। কিন্তু যে কুমারী আজ রাত্রে 
সুলতানের শয়নকক্ষে প্রেরিত হবে, তার হাবভাব স্পষ্টতই একটু অন্যরকম । দু'জন 
বর্ষিয়সী রমণী তাকে হাত ধরে নিয়ে এল হামামে। সে সুসজ্জিতা, সালঙ্কৃতা। কিন্ত 
এখন সম্পূর্ণ নগ্ন । দু'জন বাদী রৌপ্যপাত্রে সুগন্ধি তৈলাদি নিয়ে সঙ্গে এল। কুমারীর 
পিছনে দীর্ঘ শোভাযাত্রা । কমপক্ষে ত্রিশ জন বীদী মিলে স্নান করাচ্ছে তাকে। মেয়েটি 
মাথা নীচু করে মেঝের দিকে তাকিয়ে আছে। 

জনৈক জন রিচার্ড এই অনুষ্ঠানের আর একটি বিবরণ রেখে গেছেন। তিনি 
বলেন-_স্নানঘরে সেদিন উৎসব। কারণ সে রাত্রিটিই এই স্নানার্থিনীর জীবনে প্রথম 
মিলন-রাত্রি। সেজন্য বান্ধবীরাও সব মিলিত হয়েছে স্নানঘরে। সযত্বে তার দেহকে 
নির্লোম করা হল এই প্রথম। এবার থেকে নিয়মিতভাবে ওকে তা করতে হবে। 
তুরস্কে বিবাহিত মেয়েদের ক্ষেত্রে তা-ই নিয়ম। স্নান শেষে হামামের বিশ্রামশালায় 
খাওয়া-দাওয়া। তারপর নিঃশব্দে রাত্রির জন্য প্রতীক্ষা। 

মাঝে মাঝে বেগমদের স্নানঘরে সকৌতুকে উকি দিতেন সুলতানও । তুরস্কে 
সেটা খুব চলতি সখ ছিল না। এ ব্যাপারে বিশিষ্ট সৌখিন ছিলেন নাকি প্রথম মুরাদ 
(১৭৩০-৫৪)। বেগমরা সব সেমিজ পরে আসতেন হামামে । অলক্ষ্যে থেকে মুরাদ 
আড়ি পেতে থাকতেন তাদের আসার পথে। 

সেদিনও খল খল খিল খিল হাসতে হাসতে একঝীাক রাজহংসীর মত স্নানের 
ঘরে ঢুকেছেন একদল রূপসী। অঙ্গে তাদের স্নানের পোশাক, হালকা সেমিজ। 
কিছুক্ষণ গল্পগুজব, কানাকানি, ফিসফিস, হঠাৎ অঘটন । বিস্মিত বিমুঢ় রূপসীর দল 
পড়ছে তাদের অঙ্গাবরণ। দেখতে দেখতে সবাই সম্পূর্ণ উলঙ্গ। 

নেপথ্যে রমালে হাসি চাপলেন মুরাদ। এই পরিস্থিতির জন্য দায়ী তিনিই। 

সেলাইয়ের বদলে সেমিজগুলোতে তারই নির্দেশে এক ধরনের বিশেষ আঠা ব্যবহার 
করা হয়েছিল। তাপ এবং বাতাসের জলবিন্দুর সংস্পর্শে এসে সে আঠা গলে গেছে, 
অঙ্গ থেকে খসে পড়ছে বন্ত্র। অঙ্গে বস্তু নেই কারও, কিন্তু মুখে প্রত্যেকের বিভিন্ন 
ভঙ্গি। কেউ বিস্মিত, কেউ বিমূঢ়, কেউ কৌতুকে সহাস্য, কেউ বা ক্রুদ্ধ। দৃশ্যটা 
সৌখিন সুলতানের পক্ষে উপভোগ্য নয় কি? 

হারেমে অতএব আসল দুঃখী বোধ হয় এই নকল-স্বর্গের অধিপতি নিজেই। অনেক 
ক্ষমতা তাদের, অফুরন্ত ধন-দৌলত। বিশ্ব তোলপাড় করে সংগ্রহ করে এনেছিলেন 
অমূল্য রত্বরাজি। হারেমে কোন অলঙ্কারই বাদ ছিল না, আয়োজনে কোন বাসনার 
কথাই ভোলেননি ওরা। কিন্তু, আশ্চর্য নিয়তি! রিক্ততায় হারেম যেন তবু এক ধূ- 
ধু মরুভূমি। সবই ছিল। ভোগের জন্য 'কুবে-ই-খুফি” সেবার জন্য উসিকে-ই- 
খুদমৎই’, সন্তানের জন্য 'কুবিলে-ই তারাবিয়ুৎ’। অর্থাৎ এক এক কাজের জন্য এক 
এক দেশের কন্যা। উনিশ শতকের শেষ দিকে সুদানে ঝড়ের মত আবির্ভূত 
হয়েছিলেন এক নকল-প্রবক্তা__এল-মাহদি। সুদানের প্রতিটি উপজাতির কাছ থেকে 
মুঠো মুঠো নারী নজরানা হিসাবে আদায় করেছিলেন তিনি। প্রতিদিন কণ্ঘণ্টা তাদের 
সঙ্গে রকমারি অস্বাভাবিক আনন্দ-ক্রীড়ায় কাটত তার। নারী সম্পর্কে অদ্ভুত সব 
ধারণা ছিল নাকি মাহ্দির। তার বিশ্বাস ছিল, তুকী মেয়েরা উষ্ণ। একমাত্র 
শীতকালেই তাদের ডাক পড়ত “প্রবক্তা'র শয়নকক্ষে । গ্রীষ্মে তিনি সঙ্গ চাইতেন 
কৃষ্ণাঙ্গ আরব আর নিগ্রো মেয়েদের । অনেক হারেম-প্রভুর মনেই এজাতীয় নানা 
কু-সংস্কার। কারও বা মনে অভিনবত্বের জন্য ব্যাকুলতা। কিন্তু হায়, তার পরেও 
বোধহয় গলা ছেড়ে বলা যারে না, সুখী জীবন যাপন করে গেছেন এই পৃথিবীর 
সুলতান বাদশাহ, রাজা এবং রাজচক্রবর্তীরা। আপন হাতে রচিত হারেমের 
গোলকধীধায় ঘুরতে ঘুরতে সুখের পথটি ভূলে গিয়েছিলেন অনেকেই। 

অনেক নারী হাতে পেয়েছিলেন নাদির শাহ। অসংখ্য নারী । কিন্তু নাদির কাউকে 
হৃদয় সমর্পণের কথা ভেবেছিলেন বলে শোনা যায়নি। শেষকালে নিজের হারেম 
ভুলে এই নিষ্ঠুর পুরুষ নাকি তৃপ্তি খুঁজে পেয়েছিলেন দিল্লীর এক সাধারণ গণিকার 
ঘরে। মেয়েটির নাম ছিল নূর বাঈ। ইচ্ছে করলে অনায়াসে তাকে লুঠিত সম্পত্তির 

ফর্দে জুড়ে দিতে পারতেন নাদির। কিন্তু শোনা যায়, নূর বাঈকে তিনি নগদ সাড়ে 
চার হাজার টাকায় কিনতে পর্যন্ত রাজী হয়েছিলেন। কেননা, এমন রমণী পারস্যরাজ 
নাকি জীবনে আর কখনও দেখেননি । 

নিজের উচ্ছুসিত হারেম থাকতেও চতুর্দশ শতকের দিল্লীর এক সুলতান 
কুতুবুদ্দীন মুবারক নাকি পড়ে থাকতেন শহরের নিন্দিত এলাকায়। তার চাহিদার 
সঙ্গে পাল্লা দিয়ে চড় চড় করে বেড়ে উঠেছিল গণিকাদের বাজার-দর। একজন 
ইংরাজ এতিহাসিক লিখেছেন-_আগে যে সুন্দরীর দাম ছিল দুই পাউন্ড, তখন তাকে 
দু'শ পাউন্ডেও পাওয়া দুক্ধর। 

মোবারক এ ব্যাপারে একাকী নন। এত পেয়েও সম্রাট শাজাহানের নাকি একমাত্র 
তৃপ্তি ছিল পরকীয়া প্রেম। অন্তত দু'জন নায়িকা ছিল তার, হারেমে যাদের স্থায়ী 
ঠিকানা ছিল না। একজন তাদের জাফর খাঁর স্ত্রী। ভদ্রমহিলার নাম ছিল-_ফরজান 
বেগম, ওরফে বিবিজী। সম্পর্কে সে নাকি শাজাহানের শ্যালিকা । শালীর সঙ্গে ক্রমে 
ক্রমে আলাপ যখন উঠল জমে, শাজাহান তখন চাইলেন দু'জনের মধ্যের ব্যবধান 
সম্পূর্ণ ঘুচিয়ে ফেলতে। তিনি স্থির করলেন__জাফর খাঁকে চিরতরে সরিয়ে 
দেওয়াই সবচেয়ে নিরাপদ । মতলব শুনে ফরজান সম্রাটের হাত চেপে ধরল, তার 
কি সত্যই কোন প্রয়োজন আছে? খাঁ সাহেবকে বরং পাঠিয়ে দাও দূরে কোথাও । 
জাফর খাঁ বদলী হয়ে গেলেন পাটনায়। তখন শুধু বিবিজী আর শাজাহান, শাজাহান 
আর বিবিজী। পরবর্তীকালে উজীরের পদ পেয়েছিলেন জাফর খাঁ। হয়ত-বা এবারও 
স্ত্রীর সুপারিশের ফলেই! 

দ্বিতীয় জন ছিল খলিলুল্লা খাঁর স্ত্রী। দিল্লীর পথের মানুষও এই অভিসারিকার 
পালকিটি চিনত। ম্যানুসি লিখেছেন জাফর খাঁর স্ত্রীর পালকি দেখলেই ভিখারিরা 
চারপাশে ঘিরে দীড়াত, চেঁচিয়ে চেচিয়ে বলত-_ওগো বেগমসাহেবা, ওগো 
বাদশাহের প্রাতরাশ, বান্দাদের দোয়া কর, আমাদের কিছু দিয়ে যাও। খলুল্লা খাঁর 
স্ত্রীর নাম দিয়েছিল ওরা বাদশাহের মধ্যাহুভোজ। 
আবুবকরও। নেহাতই বালক সে। তবু বাদশাজাদা রোজ সন্ধ্যায় হারেমের মায়া 
কাটিয়ে যাত্রা করত ফৈজবাজারের একটি বাড়ির দিকে। সেখানে কোন এক গলির 
কোন এক সাধারণ বাড়িতে থাকেন এক অসাধারণ রমণী-_ফারখান্দা জামানি 
বেগম। তিনি নাকি উচ্চবংশের মেয়ে, নসিব খারাপ, তাই বিয়ে হয়েছে একজন 
সাধারণ পুরুষের সঙ্গে। সে বেচারার না আছে অর্থ বিত্ত, না আছে কোন সামাজিক 
সম্মান। সুতরাং, জামানি বেগম নিজেই বেছে নিয়েছেন নিজের পথ। 

জামানির ঘরে নগরের সম্্রান্তদের আনাগোনা । অন্যতম তাদের বাদশাহ-তনয় 
আবুবকর জামানির স্বামী দুয়ারে দাড়িয়ে পাহারা দেয়, আবুবকর শেষরাত্রি অবধি 
তার স্ত্রীকে নিয়ে নানা রঙ্গ করে। সিপাহী বিদ্রোহের মধ্যেও বিরাম নেই তার 

অভিসারে। 

ক'দিনের জন্য লড়াই করতে পাঠানো হয়েছিল শাহজাদাকে। হিন্দোনে 
ফিরিঙ্গীদের দেখে পালিয়ে আবার সে ফিরে এসেছে জামানির ঘরে । সে রাত্তিরে 
আনন্দ-সভা চলল অনেকক্ষণ ধরে। অবশেষে কম্পিত চরণে মত্ত, ক্লান্ত, অবসন্ন 
আবুবকর যখন বেরিয়ে এল পথে তখন দেখা গেল গলির দুয়ার বন্ধ। শহরের এক 
অখ্যাত পল্লীতে বন্দী হয়ে আছে সে। শাহজাদা রাগে থর থর করে কাপতে 
লাগল নিশ্চয় চালাকি করেছে কেউ | নিশ্চয় এটা কোন শত্রুর কাজ, দুষমন তাকে 
বেইজ্জতি করতে চায়। সে কোমরে গুঁজে রাখা পিস্তলটি হাতে তুলে নিল। ঘুমন্ত 
দিল্লীকে কাঁপিয়ে শোনা গেল বাদশাহ-তনয়ের গর্জন__আমি জানতে চাই এসব কার 
কাজ! কোথায় গেল পাহারাওয়ালা ? 

সে দৃশ্য দেখে জামানি হেসেই খুন। বিস্তর রাগারাগি, হাকাহাকি এবং মারামারির 
পর অবশেষে ছাড়া পেল সম্রাট-তনয়। 

পরদিন তার নামে দাঙ্গা-হাঙ্গামার অভিযোগ গেল বাদশাহের কাছে। অভিযোগ 
করেছেন মুফতি ইকরামউদ্দীনের পুত্র আসান-উল-হক। মীর্জা আবুবকর অহেতুক 
দাঙ্গা-হাঙ্গামা করেছেন, তার রক্ষীদের আক্রমণে কয়েকজন পথচারী এবং চৌকিদার 
আহত হয়েছে। ওরা আসান-উল-হকেঞ বাড়ি থেকে কিছু জিনিসপত্তরও কেড়ে 
নিয়ে এসেছে। অভিযোগপত্র পড়ে বৃদ্ধ সুলতান কম্পিত হাতে এক কোণে লিখলেন 
তার নির্দেশে-_এই অনাচারের প্রতিকার হওয়া আবশ্যক। বাদশাহের আদেশ 
প্রতিপালিত হয়েছিল কি না বলা শক্ত। কিন্তু এবিষয়ে কারও সন্দেহ নেই, আর যে 
ক’টি দিন বেঁচে ছিল তরুণ বাদশাজাদা, ফৈজবাজার এড়াতে পারেনি সে। 

প্রাসাদে নৈশভোজের আয়োজনে ঘাটতি ছিল না। তারপরেও নাকি অধিকাংশ 
নবাব বাদশাহ অতৃপ্ত পুরুষ। উচ্ছিষ্টের লোভে তারা ঘুরে বেড়াতেন হারেমেরই 
আনাচে-কানাচে, কিংবা দেওয়ালের বাইরে-__অন্যত্র। নানা বিকৃতি তাদের আচারে 
আচরণে, যৌন জীবনে । 

শিশমহলে উলঙ্গ এক সুলতানের কাহিনী উল্লেখ করা হয়েছে সূচনায়। তিনি 
তুরস্কের ওই কুখ্যাত সুলতান ইব্রাহিম প্রতি শুক্রবার একজন করে কুমারী মেয়ে 
সরবরাহ করতে হত তাকে । যখন যা খেয়াল হত তাই করতেন তিনি। তার নেশা 
ছিল উগ্রগন্ধের আতর। দাড়িতে, পোশাকে তা মেখে এসে ঢুকতেন তিনি হারেমে। 
আর এক নেশা ছিল তার লোমশ পশুর চামড়া সংগ্রহ। গোটা ঘর তাতে মুড়ে, 
নিজেও লোমওয়ালা পোশাক পরে বন্য পশুর মত আচরণ করতে চাইতেন তিনি। 
মেয়েরাও প্রাণভরে হাসি ঠাট্টা করত এই পাগলা-সুলতানকে নিয়ে । ইব্রাহিম ওদের 
যে কোন আবদার রক্ষা করতে পারলে খুশি। ওরা বায়না ধরল-_ আমরা একদিন 
বাজারে যাব।__বেশ, তা-ই হবে, রাজী হয়ে গেলেন ইব্রাহিম। ওরা বলল-_আমরা 
বিনা পয়সায় সওদা করব।-_বেশ, তা-ই হবে। ইব্রাহিম এবারও রাজী। ওরা 

বলল- আমরা বাজার করতে যাব মাঝ রান্তিরে, গোটা রাজধানী যখন ঘুমোবে 
তখন। আদেশ দিলেন সুলতান-_-দোকানীদের আজ সারারাত দোকান খুলে বসে 
থাকা চাই! হারেমের মেয়েরা যা-ই বলে, তাতেই সায় মেলে সুলতানের । একবার 
একটি মেয়ে বলল- _জাহাপনা, কি সুন্দর ঘন কালো দাড়ি আপনার । এতে জড়োয়া 
গয়না ঝুলিয়ে দিলে ভারি চমৎকার দেখাত। ইব্রাহিম সত্যি সত্যিই দাড়িতে হীরে 
মুক্তোখচিত জাল লাগিয়ে হাজির হলেন একদিন-_অন্তঃপুরে নয়, খাস দরবারে। 

এহেন বিকারপ্রস্ত পুরুষ যে কখনও নির্মম ঘাতকের রূপ ধরবেন তাতে আর 
সন্দেহ কি! প্রসঙ্গত উল্লেখযোগ্য, যদিও তার একটি পুত্রসন্তান ছিল, তবু 
সমসাময়িকেরা লিখে রেখে গেছেন-_ইব্রাহিম ক্লীব ছিলেন। 

তুরস্কের সুলতান ইব্রাহিমের তুলনায় ভারতের বাদশাহ জাহাঙ্গীরকে বলা চলে 
রীতিমত সংযত এবং সুসংস্কৃত। পরবর্তী জীবনে সুরা ছাড়া অন্য কিছুতে আকর্ষণ 
ছিল না তার। নূরজাহান কড়াকড়ি নিয়ম করে দিয়েছিলেন, সম্রাট দিনে নয় পেয়ালার 
বেশি সুরা পাবেন না। একদিন রাত্তিরে দশম পেয়ালার জন্য বায়না ধরে বসলেন 
বাদশাহ! নূরজাহান কিছুতেই তা দেবেন না। ক্ষিপ্ত জাহাঙ্গীর হঠাৎ ঝাপিয়ে পড়লেন 
তার উপর। তারপর তিনি নাকি এক বন্য জন্তুর মত। সে জাহাঙ্গীরকে চেনা যায় 
না সহসা। আতঙ্কে চীৎকার করে উঠলেন নূরজাহান। পাশের ঘরে জনা কয় বাঈজী 
গানের আসরের আয়োজন করছিল। তারা ছুটে এল। ওদের দেখে সম্রাটের কিঞ্চিৎ 
সংবিৎ ফিরল। লজ্জায় হাত শিথিল হয়ে এল তার। নূরজাহান মুক্তি পেলেন। কিন্ত 
তিনি আহত, ক্ষতবিক্ষত তার দেহ। এরপর অনেক দিন নাকি সম্রাটের কাছাকাছি 
আসতে রাজী হননি তিনি। আজকের মনস্তত্ববিদ এ জাতীয় ঘটনার অন্য রকম 
ব্যাখ্যাই করবেন হয়ত। 

অযোধ্যার নবাব ওয়াজিদ আলি সাহেবও নাকি বিকৃত মনের পুরুষ ছিলেন। তিনি 
নিজে নারী সেজে পরীদের নিয়ে খেলা করতেন। সুবেশা নর্তকীদের পিঠে নকল 
পাখা বেঁধে দিয়ে পরী বানানো হত। স্লীম্যান লিখেছেন তার বাসনার অন্ত ছিল 
না। এবং নবাবের সব কামনা স্বাভাবিক পুরুষের কামনা নয়। 

সিরাজউদ্দৌলার নেশা ছিল নাকি “পাগলী” নাচ। কোন কোন ইংরেজ 
এতিহাসিক বলেন-_তিনি একমাত্র বীভৎস রসের রসিক ছিলেন। পারঞ্জাবকেশরী 
মহারাজা রণজিৎ সিংহের নামেও নানা কথা শোনা যায়। একজন লিখেছেন__ইংরাজ 
রাজপুরুষ এবং বিদেশী ভ্রমণকারীরা রণজিৎ সিংহকে যে মোহিনী নর্তকীদের দিয়ে 
পরিবেষ্টিত দেখতেন তারা আসলে নারী নয়, রমণীর বেশে কম-বয়সী ছেলের দল। 
পুরুষসিংহ রণজিৎ সিংহ শয়নকক্ষে ছিলেন ভিন্ন রুচির পুরুষ । টিপু সুলতান সম্পর্কে 
লেখা হয়েছে__“উইমেন হ্যাভ লং এগো স্যালেড দি টাইগার ; আ্যানড হি ট্রায়েড 
বয়েজ আাজ ওয়েল।” তরুণী অথবা তরুণ- কিছুতেই আপত্তি নেই মহীশূর- 
ব্যাঘ্বের। মানুষ ছাড়া বনের প্রাণীকে নিয়েও নানা রকমের ক্রীড়া করতেন নাকি তিনি। 

হতে পারে, বিশিষ্ট ক'জন ভারতীয় সম্পর্কে এসব ইংরাজ এতিহাসিকদের 
ইচ্ছা-প্রণোদিত কুৎসা মাত্র। কিন্তু আজকের অনুসন্ধানকারীর মনে এ বিষয়ে কোন 
সন্দেহ নেই, হারেম অস্বাভাবিকতার নরক। নানা ধরনের বিকার বিকৃতি সেখানে। 
বালকের প্রতি অনুরাগ সে তুলনায় যেন কিছুই নয়। অনেক হারেম-প্রভুর কাছেই 
এদের আকর্ষণ দুর্নিবার। এমন কি স্বয়ং খলিফারাও যেন তার ব্যতিক্রম নন। একবার 
নাকি এক খলিফা আর তার ভাইয়ের মধ্যে ঘোরতর বিরোধ বাধে । বিরোধের 
উপলক্ষ একটি রূপবান বালক। খলিফা ভাইয়ের ভয়ে তাকে আটকে রেখেছেন 
নিজের শয়নকক্ষে, তার আশঙ্কা একে অপহরণের চেষ্টা চলছে। সেদিনকার হারেমে 
কত সুন্দরী মেয়ে আছে তা যেমন গর্বের বিষয়, পুরুষের আড্ডায় তার চেয়েও বেশি 
গৌরবের নাকি কার হাতে কী পরিমাণ বালক আছে তা-ই । কবিদের সুললিত পদ্যের 
উপলক্ষ তখন রূপসী তরুণী নয়, প্রিয় বালক! 

বিকৃতির এটা একদিক মাত্র। হেকিম ছিল, ওঝা ছিল, উত্তেজক সুরা আরক, 
গন্ধদ্রব্য, তাবিজ মাদুলি-_কোন চেষ্টারই অন্ত ছিল না। তবু অনিবার্ধকে ঠেকাতে 
পারেননি ওরা । বিচিত্র পথে উন্মাদের মত চরিতার্থতা খুঁজেছেন কেউ কেউ। কেউ 
কেউ আরও অক্ষম, আরও রিক্ত । নিষ্ঠুরতা, পৈশাচিকতা ছাড়া তাদের জীবনে আর 
কোন আনন্দ নেই। তাই লোকে বলে, হারেমে সবচেয়ে দীন মানুষ তার অধীশ্বর 
স্বয়ং। তিনি সবচেয়ে দরিদ্র, সবচেয়ে বঞ্চিত। | 

ওরা। উপহাসের পাত্র তিনি এদের কাছে। প্রতিশোধ নিয়েছিল বেগম, বীদী, 
বিবিরাও। সবাই নিঃশব্দে আপন ভাগ্যকে মেনে নেয়নি। অজস্র, সহভ্রবিধ পথে 
চরিতার্থতা খুঁজেছে তারাও। মোহিনী কখনও নাগিনী, সম্রাটের হৃদয়মণি কখনও 
হৃদয়হীনা ছলনাময়ী। তার জরিমানা হিসাবে যেমন জীবন ধরে দিতে হয়েছে 
অনেককে, ঠিক তেমনই নিশ্চয় শার্তিও এড়িয়ে গেছে অসংখ্য। জাহানারার প্রণয়ী 
যুগলের কথা আগে বলা হয়েছে। দু'জনকেই হত্যা করেছিলেন শাজাহান। কিন্তু 
তৃতীয়? 

জাহানারা বলতেন ওকে_ দুলেরা। বাদশাজাদীর নর্তকীদের কারও একজনের 
পুত্র সে। দুলেরা বয়সে তরুণ, দেখতে সুপুরুষ। সম্ত্রাট-নন্দিনী বাস করতেন আপন 
প্রাসাদে বাদশাহী অন্তঃপুরের বাইরে। সেখানেই নাকি ভূমিষ্ঠ হয়েছিল এ বালক। 
জাহানারার চোখের সামনেই বড় হয়েছে সে। জনশ্রুতি, সন্ত্রাট-দুহিতা তার কাছেই 
পরিপূর্ণভাবে সমর্পণ করেছিলেন নিজেকে। দুলেরাকে নানা সম্মানেও ভূষিত 
করেছিলেন তিনি, তার নিজস্ব তাঞ্জাম ছিল, নিশান ছিল। 

পতাকা উড়িয়ে জাহানারার প্রিয় দুলেরা একদিন চলেছে প্রাসাদের দিকে। পথে 
মহব্বত খাঁর সঙ্গে দেখা । মহব্বত এই ওদ্ধত্য সহ্য করতে পারলেন না। তিনি নিজের 
পতাকা নামিয়ে নিলেন। তারপর বিরস বদনে হাজির হলেন শাজাহানের কাছে। 
শাজাহান জানতে চাইলেন-_নিশানই বা কোথায় গেল? মহব্বত উত্তর 
দিলেন- আজকাল নর্তকীর সন্তানরাও দরবারী নিশান উড়িয়ে বুক ফুলিয়ে 
চলাফেরা করছে যখন, তখন মুঘল বাদশার নিশানের আর মান কোথায় জাহাপনা? 
ধীরে ধীরে সমস্ত ব্যাপারটাই সম্রাটের কাছে নিবেদন করলেন মহব্বত খা । তাকে 

স্মরণ করিয়ে দিলেন সম্রাট আকবরের নিষেধাজ্ঞার কথা,_তিনি না বলে 
গিয়েছেন_ -শাহজাদীদের বিয়ে দেওয়া ঠিক নয়! অহেতুক সিংহাসনের দাবিদার 
বাড়ানো হবে তাতে, সাম্রাজ্য খান খান হয়ে যাবে। 

শাজাহান যুক্তিটা অস্বীকার করতে পারলেন না। জাহানারাকে তিনি জানিয়ে 
দিলেন-_ তার বাসনা পূর্ণ হওয়ার কোন সম্ভাবনা নেই। তিনি এ ব্যাপারে সম্পূর্ণ 
অক্ষম। 

জাহানারার জানতে বাকি ছিল না এসব কা'দের পরামর্শের ফল। শুধু মহব্বত 
নয়, আরও শত্রু আছে তার। তিনি সুযোগের অপেক্ষায় রইলেন। মুঘল-সংসারে 
বিদ্যায়, বুদ্ধিতে, উদারতায়, বিচক্ষণতায় তিনি অতুলনীয়া। এই জাহানারাই অতঃপর 
চক্রান্তেও নিপুণা। শত্রুদের একজন শায়েস্তা খ'। তিনি শাজাহানের নিকট-আত্মীয়। 
বাদশাহ খাঁ সাহেবের ভগ্মীপতি। তা হোক, তার সুখকে কেড়ে নিচ্ছে যারা, জাহানারা 
তাদেরও সুখে থাকতে দেবেন না। প্রাসাদ থেকে শায়েস্তা খাঁর স্ত্রীর নামে নিমন্ত্রণ 
এল একদিন,__বেগম-সাহেবার আমন্ত্রণ । তিনি বলে পাঠিয়েছেন-__খাঁ সাহেবের স্ত্রী 
এলে তিনি খুব আনন্দিত হবেন। শায়েস্তা খাঁর পত্নী গ্রহণ করলেন সে আমন্ত্রণ। 
আদর-আপ্যায়নে কোন ত্রুটি ঘটল না। ভোজের পর নৃত্যগীত। সকলে যখন সে 
আসরে মগ্ন, জাহানারা তখন অতিথিকে একান্তে ডাকলেন। তারপর হাত ধরে তাকে 
নিয়ে হাজির হলেন একটি কক্ষে। শায়েস্তা খাঁর পত্নী সভয়ে দেখলেন, অস্পষ্ট 
আলোয় সেখানে ক্ষুধার্ত নেকড়ের মত ওত পেতে বসে আছেন শাজাহান। ঘরে 
সুরার উগ্র গন্ধ। পালাবার আর কোন পথ নেই। নিঃশব্দে কখন অদৃশ্য হয়ে গেছেন 
জাহানারা । দুয়ার. বাইরে .থেকে বন্ধ । 

ম্যানুসি লিখেছেন_-এর পর অনেকদিন শান্তি ছিল না খাঁ সাহেবের ঘরে। 

ইউরোপীয় পর্যটকরা দিল্লী আর আগ্রার হাট-বাজার থেকে যেসব কাহিনী 
কুড়িয়েছেন সেগুলো সত্য হলে, মেনে নিতে হয়, রোশনারাও হয়ত সেই অর্থে 
পুরোপুরি নিষ্কলুষ ছিলেন না। দুই দুইবার খোজা প্রহরীদের হাতে ধরা পড়েছিল 
তার প্রেমিকেরা। আউরঙ্গজেব মুক্তি দিয়েছিলেন তাদের, বলেছিলেন-_যে পথে 
এসেছিলে সে পথেই ফিরে যাও। শাস্তি পেয়েছিল দ্বাররক্ষক এবং প্রাসাদের. অন্য 
প্রহরীরা। রোশনারা ঘটনাগুলোকে কীভাবে নিয়েছিলেন তা জানার উপায় নেই। 
তিনি মন পালটেছিলেন কিংবা ওরা পালটে ছিল প্রাসাদে আনাগোনার পথ--সে 
কাহিনী, জানে একমাত্র হারেমের রহস্যময় রাত্রি। ম্যানুসি শুধু জানিয়ে 
গেছেন__বাদশাহী হুকুম নিয়ে ঠাট্টা-তামাশা করতেও মোটেই আটকাত না হারেমের 
মেয়েদের। এমন যে গৌঁড়া- বাদশাহ আউরঙ্গজের, তিনিও ক্ষণে ক্ষণে জব্দ তাদের 
কাছে। ৰ . 

হারেম-সহ বাদশাহ তখন কাশ্মীরে সঙ্গিনীদের মধ্যে অন্যতম জর্জিয়ার মেয়ে 

হাত বাড়িয়েছিলেন তার হারেমে। একজন বেগম জবাব দিয়েছিলেন_ নিজের হাতে 
নিজের রূপকে বিনাশ করে, তীক্ষ ছুরিতে ছবির মত মুখটিকে ক্ষতবিক্ষত করে রক্ত 
মাখা রুমাল উপহার পাঠিয়েছিলেন তিনি বাদশাহকে ৷ উদিপুরী তা পারেননি। হারেম 
ভোগবাদীদের আস্তানা । সেখানে বেঁচে থাকার চেয়ে বড় ধর্ম আর কিছুই নেই । কিছু 
আহাম্মক, বেকুব স্বেচ্ছায় মরত বটে, কিন্তু অধিকাংশই বেঁচে থাকত নতুন 
পরিবেশের সঙ্গে রঙ মিলিয়ে। উদিপুরীও তা-ই করেছিলেন। আউরঙ্গজেবের প্রিয় 
বেগমের আসনে অধিষ্ঠিত হয়েছিলেন তিনি। সম্রাট আলমগীর তীর দাসানুদাস। 
অন্য বেগমেরা স্বভাবতই ঈর্ধাকাতর। একদিন সন্ধ্যায় দল বেঁধে তারা হাজির হলেন 
বাদশাহের সামনে ।_এমন মনোরম সন্ধ্যায় বাদশাহ কেন একাকী? তার চেয়ে 
সকলে মিলে অবসর বিনোদন_- সে-ই ভাল নয় কি? 
আউরঙ্গজেব রূপবতীদের প্রস্তাব প্রত্যাখ্যান করতে পারলেন না। তিনি 
বললেন- বেশ,তাই হৌক। একটি তরুণী বলে উঠল- কিন্ত তার আগে উদিপুরী 
বেগমকে চাই। সে না হলে কোন আনন্দ-সভাই জমে না। অন্যরাও সায় দিল তার 
কথায়, সত্যিই উদিপুরী যেন মুর্তিমান খুশি! বাদশাহ ইঙ্গিতে একটি বাদীকে কাছে 
ডাকলেন। মহলে গিয়ে বেগমকে বল-_আমি তাকে স্মরণ করেছি। উপস্থিত 
বেগমরা পরস্পরের মধ্যে দৃষ্টি বিনিময় করলেন। তাদের সূর্মা-টানা চোখের কোণে 
দুষ্ট হাসি। 

বাদী ফিরে এল।- বেগমের শরীর ভাল নেই! তার মাথা ধরেছে। উদ্বিগ্ন 
আউরঙ্গজেবে আর একজনকে পাঠালেন। সেও একই উত্তর নিয়ে ফিরে এল। 
এদিকে অন্য বেগমদের চোখে মুখে হাসি যেন ক্রমেই স্পষ্ট হয়ে উঠেছে। 
আউরঙ্গজেব বুঝে উঠতে পারছেন না ব্যাপার কী। বাদশাহ নিজেই এবার পা 
বাড়ালেন অসুস্থ বেগমের মহলের দিকে। 

ঘরে পা দিয়েই চমকে উঠলেন সন্ত্রাট। এমন দৃশ্য দেখতে হবে তিনি আশা 
করেননি। ঘরে সুরার গন্ধ। নেশার ঘোরে প্রলাপ বকছে উদিপুরী। তার অসন বসন 
কিছুই যথাস্থানে নেই। সম্রাটকে দেখে সংবিৎ ফেরার কোন লক্ষণ দেখা গেল না 
বেগমের কথাবার্তায়। যেন কোন খোজা এসেছে ঘরে, আরও এক পাত্র সুরার জন্য 
বেগম কাকুতিমিনতি করতে লাগল তার কাছে। ” | 

আউরঙ্গজেব রাগে কাপতে কাপতে ঘর থেকে বেরিয়ে এলেন। দৃশ্য দেখে অন্য 
বেগমরা হেসে খুন-_জাহীাপনা, তবে না আপনি ঘোষণা করেছিলেন হারেমে সুরা 
নিষিদ্ধ! 

হারেমে সুরা নিষিদ্ধ ছিল। কিন্তু সব হারেমেই তবুও স্রোত বইত নাকি সুরার । 
যেখানে কড়াকড়ি খুব বেশি, সেখানে বেগমেরা অসুস্থতার ভান করে চলে যেত নাকি 
হাসপাতালে । তুর্কী হারেমের হাসপাতালে সুরা পাওয়া যায়, সুরা সেখানে দাওয়াই। 
মুঘল হারেমে চোরাই পথে সুরা আসত প্রায় সব ঘরেই। বাদশাহরা যদি বিলাসী, 

তবে সমান বিলাসিনী বেগমরাও। 

একবার রাজধানীর মোল্লারা এসে দাড়ালেন আউরঙ্গজজেবের কাছে, পীর-ই- 
দস্তগীর, সালাম। আমাদের একটি নিবেদন আছে হজরত। আপনি রাজ্যে মদ্যপান 
নিষিদ্ধ করেছেন বটে, কিন্তু হাটে হাটে সর্বত্র গুজব, হারেমে মদ্য চলে । জেনানাদের 
ওপরও হুকুম জারি করা প্রয়োজন বোধ হয়। দ্বিতীয় বক্তব্য, হারেমের মেয়েদের 
মধ্যে আটো-সাটো পোশাকের প্রচলন বন্ধ করা হোক। ওঁরা যদিও বাইরে বের হন 
না, তবু অন্যত্র ব্যাধি সংক্রমিত হতে কতক্ষণ? আউরঙ্গজেব বললেন-__-তাই হবে। 

যথাসময়ে সম্রাটের নির্দেশ পৌঁছল হারেমে। বেগমরা মুচকি হাসলেন। প্রধানা 
বেগম চিবুকে অঙ্গুলি ঠেকিয়ে চোখ বুজলেন, নিশ্চয়ই এটা বুড়ো মোল্লাদের কাণ্ড । 
শেষে কিনা পোশাকের ওপরও খবরদারি করার বাসনা! 

মুঘল হারেমে শুধু রূপ নয়, আর একটি চর্চার বিষয় ছিল পোশাক-_-পোশাকের 
আধারেই না পরিবেশন করতে হয় রূপকে! নূরজাহান কাপড় আর কাচি নিয়ে 
খেলতে খেলতে নাকি আবিষ্কার করেছিলেন একালের কীচুলি। অন্যদের টুকিটাকি 
অবদানও অনেক । এবার সব বাতিল করে বোরখাকে সর্বস্ব বলে মেনে নিতে হবে? 
কক্ষনো তা হয় না। 
বেগম আপন মহলে । বাদশাহের হারেমে ডাক পড়েছে, অতএব ওঁরা এলেন সবাই 
সেরা পোশাকে । আর সেরা পোশাক মানেই তো সেই পোশাক, যা অঙ্গে তুলে 
নেওয়ার পর নারীর রূপ চাপা পড়ে না, তা আরও স্পষ্ট হয়ে ওঠে, আভা ফুটে 
বের হতে চায়। বেগম তাদের সাজের বহর দেখে অতিশয় প্রীত. 

ভোজের পর সুরার ফোয়ারা ছুটল মহলে। তৃষ্ণার্ত মোল্লাপত্রীরা আকণ্ঠ পান 
করলেন মদিরা। দেখতে দেখতে তারা অপ্রকৃতিস্থ। ঠিক এই দৃশ্যটিই মনে মনে 
কল্পনা করেছিলেন বেগম। এজন্যই তার এই ভোজসভার আয়োজন। 

মহলে ডাক পড়ল সম্রাটের। বেগ্রমসাহেবা নিজেই এগিয়ে গিয়ে সসম্ত্রমে 
অভ্যর্থনা করে নিয়ে এলেন তাকে। নিয়ে এলেন সেই কক্ষটিতে যেখানে নেশাগ্রস্ত 
মোল্লাপত্বীরা হুল্লোড়ে মত্ত । 

দৃশ্য দেখে শিউরে উঠলেন আউরঙ্গজেব। হেসে বেগম বললেন- এই তো. 
দুনিয়া জাহাপনা, নিজের ঘরকে সামলারার ক্ষমতা নেই যাঁদের, তারাই শুধরে 
বেড়াচ্ছেন অন্যের ঘর।-_কিব্লা-ই-দীন দুনিয়া, এঁরা আপনার প্রিয় মোল্লাদের 
ঘরের জেনানা। 

--তোবা! তোবা!- মাথা হেট করে ঘর থেকে বেরিয়ে গেলেন আউব্ঙ্গজেব। 

বলা চলে, এসব নির্দোষ আমোদ । বাদশাহকে জব্দ করার ছলে রঙ্গিনীদের ক্রীড়া 
মাত্র। শুধু কি তাই? এসব কাহিনী থেকে বোধ হয় বড় মহলের চলার ভঙ্গিটিও 
আঁচ করা যায়। | 

এখানে এক ছাদের তলায় হাজার রূপসীর মেলা । বাইরের পৃথিবীতে জীবনের রঙীন 
শোভাযাত্রা, ভেতরে রাজ্যভারে ক্রিষ্ট, বহু আমোদে ক্লান্ত একটি পুরুষের এলোমেলো 
অস্থির পদধ্বনি। তদুপরি সামনে লোভের হাতছানি__সিংহাসন। হারেম কি 
তারপরও স্বর্গ? একদিকে তুলনাহীন রিক্তা আর অতৃপ্তি, অন্যদিকে রকমারি 
প্রলোভনের হাতছানি_স্বর্গ রচনা কি সত্যিই সম্ভব ছিল এখানে? মুসা-হাইদর 
যাই বলে থাকুন, ইতিহাস বলবে_ না। হারেম স্বর্গ নয়। ষড়যন্ত্র যদি এখানে 
নিত্যকার ঘটনা, তবে বিকৃতিও এখানে জীবনের অঙ্গ। তার হাত থেকে শুধু সুলতান 
নয়, রেহাই নেই বেগম-বাঁদীদেরও। “দিল্লী মহানগরীর সারভূত দিল্লীর দুর্গ দুর্গের 
সারভূত রাজপ্রাসাদমালা। এই রাজপ্রাসাদমালার সল্পভূমি মধ্যে যত ধনরাশি, 
রত্বরাশি, রূপরাশি এবং পাপরাশি ছিল, সমস্ত ভারতবর্ষে তাহা ছিল না”-__এই উক্তি 
মোটেই মিথ্যা নয়। যেখানে হারেম, সেখানেই অনাচার, অত্যাচার। 

হয়ত দু'হাজার বেগম, কিন্তু সন্তান চাওয়ার অধিকার মাত্র চার জনের। তাও 
চাওয়ার অধিকার মাত্র। পেলেও সাধারণত ওরা কোলে রাখতে পারতেন মাত্র 
একজনকে অপ্রয়োজনীয় সন্তান খোজার কোলে রাতের অন্ধকারে নিরুদ্দেশ যাত্রা 
করত। সৌভাগ্যবশতঃ বেঁচে থাকলে. পরিচয়হীন মানবসন্তান হয়ে রাজধানীতে 
নগণ্যের ভিড় বাড়াত। উচ্চাকাঙক্ষীরা সিংহাসন এবং কারাগার, জীবন এবং 
মৃত্যু- দুটোর একটা বেছে নিত। কিন্তু সে-সব অপেক্ষাকৃত উদার হাওয়াতেই 
সম্ভব। অতি সতর্ক সুলতান দু'একজনের বেশি উত্তরাধিকারী বেঁচে থাকতে দিতেন 
না। ফলে অধিকাংশ জননী সারা জীবন নীরবে কাদতেন। 

হারেমে অনেক নারী সে কান্নার স্বাদটুকুও জানতে পারেনি। অনেক এশ্বর্য 
দেখেছে তারা, অনেক মসলিন কিংখাবে অঙ্গ মুড়েছে, জড়োয়ার ভার বইতে গিয়ে 

ক্লান্তি বোধ করেছে, কিন্তু কোনদিন সন্তান ভারে নয়। হাতে গোলাপ, বসনে আতর, 
চোখে কাজল- সবই ছিল, কিন্তু জননী হওয়ার সামর্থ্য ছিল না তাদের । ওরা নাকি 
এক ধরনের চিরযৌবনা। কোন দেবতার বরে নয়, এই বৈশিষ্ট্যপূর্ণ যৌবনও একই 
লালসার কারিগরী। সুলতান বাদশাহরা আপন কামনাকে তৃপ্ত করেই নিশ্চিন্ত ছিলেন 
না, সহস্র খোজার ঝেষ্টনীতেও তাদের উদ্বেগ দূর হত না, অতএব মেয়েদেরও 
কখনও এক ধরনের খোজায় পরিণত করতেন নাকি ওরা। সে-সব পুতুল শুধু 
গর্ভধারণে অক্ষম নয়, সর্ব কামনা-বাসনামুক্ত। মধ্যপ্রাচ্যের হারেমে হারেমে এখনও 
নাকি আছে এই রূপসী নারীর দল। তারা প্রভুকে কেবলই দেয়, নিজেরা পায় না 
কিছুই। ওরা “চর্মপাত্র” মাত্র। 

আরও একদল ছিল। সে সব নারী সম্পূর্ণত নয়, অংশত খোজা। 
অস্ত্রোপচারের পিছনে মতলব ছিল নাকি নারী আর নারীর মধ্যে অন্যতর সম্পর্কের 
সম্ভাবনা মুছে দেওয়া । প্রথম দলের বিকৃতির হেতু সহজেই বোঝা যায়। ওরা পায় 
না কিছুই, কিন্তু পেতে ইচ্ছে করে সব। দ্বিতীয় দলের তৃপ্তিবিধান কোন স্বাভাবিক 
সুলতানের পক্ষে সম্ভব নয়। তাদের আনন্দ দান করতে পারে একমাত্র কোন কোন 
খোজা, অথবা আর কেউ ; সৌখিন সুলতানের সে সাধ্য নেই। বিকৃতি. অতএব 
দু'শ্রেণীর নারীর আচরণেই। 

নানাভাবে অন্ধকারে সাধনা চালাত ওরা। অবিশ্বাস্য পথে তৃপ্তি খুঁজত। 
কেননা, খোজার স্পর্শটুকুও সবসময় সহজলভ্য নয়।. একজন সমাজবিজ্ঞানী 
লিখেছেন-_ফরাসী এবং ইংরেজ সৈন্যরা চীনা সম্রাটের হারেমে এমন সব সরঞ্জাম 
খুঁজে পেয়েছিল যা স্বাভাবিক মানুষের চিন্তার বাইরে । মধ্যপ্রাচ্যের হারেমগুলোতেও 
পাওয়া যেত ক্ষুধার্ত মেয়েদের মনের হাহাকারের রকমারি প্রমাণ। হয়ত হিন্দুস্থানের 
হারেমগুলোতে কৃত্রিম-করণ কৌশলাদি অজ্ঞাত ছিল না। একজন পশ্চিমী পর্যটক 
লিখেছেন- হারেমে শুধু বাইরের পুরুষ আর সুরা নয়, নিষিদ্ধ ছিল আরও কিছু কিছু 
বস্তু, “nor do they permit of radishes, cucumber or similar 
vegetables that I cannot name.” 

বিকৃতির ইতিবৃত্ত এখানেই শেষ নয়। বাসনা তৃপ্তির একটি উপায় ছিল স্বপ্নকে 
আশ্রয়। স্বপ্নে ‘জিন্‌’ এসে নাকি আনন্দ দিযে যেত ওদের । কখনও কখনও “জিন্‌” 
এর সঙ্গে দেখা হয়ে যেত হারেমের কোন গলির বাঁকে, অথবা উদ্যানের ছায়ায় । 
তুর্কী হারেমের একটি গলি-পথের নাম ছিল-_“জিন্-এর আনাগোনার পথ+। 

সুলতানের পক্ষে অবিশ্বাস করার উপায় নেই।- হ্যা, স্বপ্নে পুরুষের সঙ্গ সম্ভব 
বই কি! তিনিও তো ঘুমন্ত অবস্থায় কতবার কাছে পেয়েছেন হুরীদের! “জিন'কে 
কাজে লাগাতে পারত একমাত্র বুদ্ধিমতীরাই। কখনও কখনও ওই দেওয়াল পেরিয়ে 
তারা বাইরেও চলে যেত। প্রেমিকের সঙ্গে যোগাযোগ হত ফেরিওয়ালীর মাধ্যমে । 
কিংবা কোন খোজার সাহায্যে। পলায়ন কষ্টসাধ্য হলেও,.চতুরিকার।পক্ষে সবই 

সম্ভব। একটা সুযোগ করে রেখেছেন সতর্ক পুরুষকুল নিজেরাই । বোরখা পরিয়ে 
দিয়েছেন তারা ঘরের হুরীদের দেহে। একবার তোরণ পার হতে পারলে বোরখার 
আড়ালে কে চলেছে অভিসারে তা জানার উপায় নেই। আব্দুল ওয়াহেব নামে 
দিল্লীতে এক কাজী ছিলেন। তার কাহিনী শুনিয়েছেন ম্যানুসি। দেওয়ালে সুড়ঙ্গ 
কেটে বাড়ি থেকে বেরিয়ে গেল তার মেয়েটি । তারপর প্রেমিকের সঙ্গে গিয়ে হাজির 
হল বাবার দফতরে। ওরা কল্মা পড়ে বিয়ে করতে চায়। পর্দানসীন কনে, কাজী 
জানতেই পারলেন না কার বিয়ে দিয়ে দিলেন তিনি! 

এ সুযোগ সকলে পেত না। সুতরাং, হারেমেই ‘জিন্‌ খুঁজে নিত তারা । কোন 
হিংসাকাতর খোজা হয়ত ব্যভিচারের প্রমাণ হিসাবে শয্যার দিকে অঙ্গুলি নির্দেশ 
করবে, বুদ্ধিমতী হেসে উত্তর দেবে_ নিশ্চয় বাদুড়ের কাণ্ড! নয়ত কৈফিয়ত 
দেবে__জিন্ঃ। একজন এঁতিহাসিক লিখেছেন__হারেমের সব কাহিনী জানতে 
পারলে নিশ্চয় মত্ত মত্ত রাজবংশগুলোর পরিচয় নতুন করে লিখতে হত। তৈমুরের 
জন্মও নাকি কুমারী মেয়ের গর্ভে । সন্দেহাতুর পিতাকে জানিয়েছিল কন্যা__ আমার 
সন্তানের জনক সূর্য। তবু খটকা রয়ে গেল পিতার মনে, অবশেষে সন্দেহভ্জন হল 
সেদিন, যেদিন নিজের চোখে দেখলেন, গবাক্ষ দিয়ে সত্যিই সূর্যালোক এসে পড়েছে 
কন্যার শয্যায়! 

হারেম মিথ্যাচারে ভরা। কোন কোন নির্লজ্জ রমণী অবশ্য সত্যকে গোপন রাখা 
প্রয়োজন মনে করত না। শাজাহান-বান্ধবীদের কথা আগেই বলা হয়েছে। লখনউয়ের 
ওয়াজিদ আলি সাহেবের খাস মহলের নাকি ঘনিষ্ঠ সম্পর্ক মন্ত্রী আলি নাকি 
খানের সঙ্গে । শুনে নবাবমাতা চিন্তিত। তিনি পুত্রকে সাবধান করে দিলেন,_আর 
কিছু নয়, নষ্ট মেয়ের পক্ষে বিষ প্রয়োগ করতে কতক্ষণ! নবাব বললেন- দাঁড়াও, 
আমি ব্যবস্থা করছি। তিনি মন্ত্রীর এক বোনকে বিয়ে করে ঘরে নিয়ে এলেন। তার 
যুক্তি_এবার নিজের স্থাথেই মন্ত্রীকে বীচিয়ে রাখতে হবে এই নবাবকে তাই নয় 
কি? ' 

ওয়াজিদ আলি খেয়ালি মানুষ । তার চলনভঙ্গি সবসময়ই একটু অন্য রকম । আর 
একবার রেসিডেন্টের তরফ থেকে সাবধান করে দেওয়া হল,-_নবাব কি জানেন 
তার একজন বেগম নষ্ট চরিত্রের ? তিনি নবাবের প্রিয় গায়ক আগা মীরের সঙ্গে রাত 
কাটান? নবাব বললেন- জানি বই কি! নিশ্চিন্ত থাকতে পার সাহেব, আমি ওকে 
প্রাসাদছাড়া করছি। 

মেয়েটির নাম ছিল সরফরাজ মহল। নবাব বললেন--তোমাকে এই প্রাসাদ 
ছাড়তে হবে।___সানন্দে! জবাব দিয়েছিল মেয়েটি --চিরকাল আমি অসতী। নবাব 
নিশ্চয়ই তা জানতেন্‌। এবার জেনে যান, এখনও তা-ই আছি, ভবিষ্যতেও তা-ই 
থাকব! 

মুর্শিদাবাদের মতিঝিলের বিখ্যাত বেগম ঘসিটি এবং তার বোন সিরাজ-জননী 

আমিনা সম্পর্কেও নানা রটনা । আমিনার প্রেমিক ছিলেন নাকি হুসেন কুলি। ঘসিটি 
সিরাজের কাছে মতিঝিলের প্রাসাদ সমর্পণ করার আগে শর্ত করে নিয়েছিলেন,_সব 
ছাড়তে পারি, তবে তার আগে কথা দিতে হবে, নাজির.আলিকে নির্বিঘ্নে বাংলাদেশ 
ত্যাগের সুযোগ দেওয়া হবে! নাজির আলিই ছিল বেগম ঘসিটির প্রেমিক। 
উল্লেখ্য, এই দুই বোনই বিবাহিত ছিলেন এক সময়। এবং দু'জনেই সম্ভ্রান্ত ঘরের 
কন্যা । 

যারা এমন সন্ত্ান্ত নয় এবং সুযোগও যাদের কম, তারা স্বভাবতই অন্য ভাবে 
প্রতারণার চেষ্টা করত। ম্যানুসি একজন তরুণী ক্রীতদাসীর কথা উল্লেখ করেছেন। 
হঠাৎ খবর এল- শাহ আলমের এক বাদী পাগল হয়ে গেছে। সে খেতে চায় না, 
ঘুমোতে চায় না। মাঝে মাঝে একেবারে উন্মাদ হয়ে যায়, চুল ছেড়ে, নিজের হাত 
পা নিজে কামড়ায়। ম্যানুসি রোগিণীকে ভাল করে দেখলেন। পরিপূর্ণ যৌবন 
মেয়েটির দেহে । তিনি বিধান দিলেন-__এর বিয়ে দিয়ে দেওয়া হোক। শাহ আলমের 
সঙ্গে বন্ধুত্ব ছিল বিদেশী হেকিমের। তিনি রাজী হলেন। তাজ্জব কাণ্ড, সত্যি সত্যিই 
বিলকুল সেরে গেল মেয়েটি । চিকিৎসক সকৌতুকে শুনলেন_ সে মা হতে চলেছে। 

হারেমে এবার পাগল হওয়ার ধূম পড়ে গেল। দুদিন পরে পরেই নতুন নতুন 
রোগিণীর সংবাদ। ম্যানুসি মনে মনে হাসলেন, কিন্তু শাহ আলমকে কিছু বললেন 
না। তার ব্যবস্থাপত্র অনুযায়ী আরও কয়েকটি বাঁদী মুক্তি পেল। 

কেউ কেউ সত্যি সত্যিই পাগল হয়ে যেত। অন্য ধরনের পাগল হারেম থেকে 
ছাড়া পেলেও কোন দিনই স্বাভাবিক মানবীর জীবন এবং হৃদয় ফিরে পেত না তারা। 
তুরস্কের অনেক সুলতান পূর্ববর্তী সুলতানের হারেমকে ছুটি দিয়ে দিতেন, তারপর 
নিজের মনের মত করে নতুন হারেম সাজাতেন। কুখ্যাত ইব্রাহিমের হারেম থেকে 
সে ভাবেই ছুটি পেয়েছিল সুলতানা স্পরকা। ইব্রাহিমের অন্যতম 'খাদিন” ছিল সে। 
ছাড়া পাওয়ার পর একজন পাশা রূপসীকে তুলে নিলেন নিজের ঘরে। কিন্তু ভূতপূর্ব 
‘খাদিনে’র যেন সংসারে মন নেই। অসুখী পাশা কিছুদিনের মধ্যেই চিরতরে বিদায় 
নিলেন। সঙ্গে সঙ্গে সম্পূর্ণ অন্য চেহারা এই হারেম-কন্যার। সে স্বামীর হারেম ভরে 
তুলেছে সুন্দরী মেয়ে সংগ্রহ করে। ওই তার নেশা । একদল সংগ্রহ করে, তাদের 
শিখিয়ে-পড়িয়ে হারেমের যোগ্য করে বেচে দেয় হাটে । আবার সংগৃহীত হয় নতুন 
সে তুলে দিচ্ছে হাতে হাতে! হারেমের প্রভুরাও বিস্মিত তার হৃদয়হীনতা দেখে। 

আরও নানা রকমের বিকার। হারেম হাহাকারে বোঝাই । কামনা-বাসনা এখানে 
সতত সাপের মত কিলবিল করে। ইঙ্গ-ভারতীয় সৈন্যবাহিনী পর্যন্ত তাদের কামনার 
তীব্রতা দেখে ক্তম্ভিত। 

পারস্য যুদ্ধের সময়কার বিজয়ী বাহিনী যেখানেই যাচ্ছে সেখানেই দরজা ভেঙ্গে 
তাদের কাছে ছুটে আসছে হারেম-কন্যার দল। ক্ষুধার্ত জস্তর মত ফিরছে ওরা । তারা 


৮৫ 


অর্থ চায় না, খাদ্য চায় না, উপহার চায় না, আনন্দ চায়। দৈহিক আনন্দ প্রত্যক্ষদর্শী 
লিখেছেন__42975919] orders and righteous padres directed the 
5010167/ to respect the zenana ; but the moslem of the most 
delicate breeding cast off their veils and gave themselves to 
victors.” 


যে হারেম অতি-বনেদি, যুগ-যুগের সঞ্চিত বিকৃতির ফলে যেখানে স্থায়ী 
অন্ধকার, সেখানে হারেম-কন্যাদের আচরণ নাকি আবার সম্পূর্ণ অন্য রকম। জীবনে 
পুরুষকে প্রত্যাশা করতেও নাকি ভুলে যায় ওরা, নানা ধরনের বিকৃতির কাছে 
আত্মসমর্পণকেই মেনে নেয় স্বাভাবিক জীবন বলে। সুতরাং, বছরের পর বছর 
অন্ধকারে থাকা বন্দীর চোখে হঠাৎ আলো পড়লে যেমন অন্ধ হয়ে যায় সে, তেমনই 
নাকি অন্ধ হয়ে উঠেছিল সেইসব হারেম-নিবাসী রূপসীর দল। 

১৮৪১ সনের কথা। কাবুলে মোতায়েন ব্রিটিশ বাহিনীর তরুণ সৈনিকেরা 
জীবনের একঘেয়েমিতে ক্লান্ত। বহুকাল নারীর মুখ দেখেনি তারা । একদল সৈন্য 
খোজা প্রহরীদের হাতে কিছু ঘুষ গুঁজে দিয়ে এক রাত্রে দেওয়াল পেরিয়ে ঢুকে পড়ল 
আমীরের জেনানা মহলে। পরীরা হঠাৎ তাদের দেখে চমকিত। ভাবল, বুঝি “জিন্‌, 
এল ঘরে! কিন্তু একি, “জিন্*দের মুখে পরদেশী বুলি কেন? নিশ্চয় এরা এই দুনিয়ারই 
মানুষ পুরুষ। আমীরের হারেমবাসিনী নারীর দল পুরুষের অস্তিত্বের কথা ভুলে 
গেছে ততদিনে। পরিতৃপ্তির অন্য পথ খুঁজে নিয়েছে তারা, পুরুষ তাদের কাছে 
অবাস্তর। সুতরাং, প্রথম চমক কেটে যাওয়ার সঙ্গে সঙ্গে খাঁচা থেকে ছাড়া পাওয়া 
বাঘিনীর মত ঝাপিয়ে পড়ল তারা আগন্তক দলের ওপর। খোজা প্রহরীদের 
সাহায্যের দরকার হল না। নিজেরাই নিষ্টুরভাবে হত্যা করল প্রতিটি ইংরাজ 
তরুণকে । 

পরদিন দেশে বিদ্রোহ। নারীর ইজ্জতের নামে দিকে দিকে আগুন। সে আগুনে 
প্রাণ দিলেন স্যার আলেকজান্ডার বার্নেস, আফগানিস্থানে নিযুক্ত 'রেসিডেন্ট 
কমিশনার। প্রাণ গেল কোম্পানির হাতে গড়া আফগান-রাজা শাহ্‌ সুজারও। প্রজারা 
ক্ষমা করল না তাকেও । জেনানার ইজ্জত বীঁচাবার ক্ষমতা যার নেই তাকে বাঁচিয়ে 
রাখার কোন অর্থ হয় না। তার চেয়ে ওই সিংহীর মত নারীর দলই শ্রেয়, কাম্য, 
শ্রদ্ধেয়। 

কিন্ত সত্যিই কি ওরা নিজেদের সতীত্ব রক্ষার জন্য হত্যা করেছিল বিদেশী 
তরুণদের? আজকের গবেষক মাথা নাড়েন। তারা বলেন_ এই নিষ্ঠুর হত্যাকাণ্ড 
যৌন-বিকৃতিরই ফল। হিংসাকাতর রমণীদল নিজেদের. হাতে খোজা বানিয়েছে, 
মধ্যপ্রাচ্যের হারেমের ইতিহাসে এই অবিশ্বাস্য কাহিনী যেমন আছে, তেমনই আছে 
আরবী সাহিত্য এবং উপকথার অজস্র উপাখ্যান_ নারী যেখানে পুরুষকে চায় না, 
বেবুন কিংবা অন্য কোন ইতর প্রাণীর আলিঙ্গনের জন্য ব্যাকুল। 

আরবের এক নায়িকার কাহিনী। 

রমণী জেগে দেখল, তার প্রিয় বেবুনটির মৃতদেহ পড়ে আছে তার পাশে । কাছেই 
দীড়িয়ে হত্যাকারী তরুণ। সে বলল-_পুরুষও আছে বইকি এই পৃথিবীতে! নারীর 
উক্তি-_সে তুমি জানবে না, বুঝবে না, এই জন্তু আমার কাছে কী ছিল- এরপর 
আর আমার বেঁচে থাকার কোন বাসনা নেই। কাদতে কাদতে সত্যিই প্রাণ বিসর্জন 
দিল সে। 

হারেম শুধু মুসলমানী ব্যাপার নয়! যেখানেই অতুল এশ্বর্য আর অপ্রতিহত ক্ষমতা, 
সেখানেই পরিমাণহীন লালসা। মুসলমান বাদশাহের সঙ্গে হিন্দু রাজার গার্হস্থ্য 
জীবনে স্বভাবতই পার্থক্য সেদিন সামান্য । 
রামায়ণ মহাভারতের রাজন্যবর্গের সংসার-সংবাদ বাদই দেওয়া গেল। কৌটিল্য 
বর্ণিত রাজ-অন্তঃপুরে উকি দেওয়া যাক একবার । 
কৌটিল্য বলেন_ অন্তঃপুরকে সম্পূর্ণভাবে বিপদ-মুক্ত করতে হলে তাকে 
বাইরের প্রভাব থেকে আড়াল করা চাই। দুয়ারে প্রহরী হিসাবে মোতায়েন করতে 
হবে নারী রক্ষী । প্রতিটি দায়িত্বশীল পদে বহাল হবে নারী কর্মচারী । তাদের ওপর 
চোখ রাখবে নারী গুপ্তচর । গুপ্তচরদের ওপর নজর রাখবে আর একদল গুপ্তচর। 
অর্থাৎ সমগ্র অন্তঃপুর পরিণত হবে এক গুপ্তচরশালায়! প্রত্যেকে সেখানে নজর 
রাখবে প্রত্যেকের উপর। 
কড়া নির্দেশ দিয়েছেন চাণক্য-_অকন্তঃপুরবাসিনীদের কখনও দেওয়ালের বাইরে 
যেতে দেওয়া হবে না। বাইরের কাউকেও আসতে দেওয়া হবে না ভেতরে। 
আনাগোনার সব পথগুলো বন্ধ রাখা চাই। কেননা, তিনি বলেন-_নয়ত যে কোনও 
সময়ে নরপতির জীবনে বিপদ ঘনিয়ে আসতে পারে । তারও নমুনা দিয়েছেন তিনি। 
লুকিয়ে ছিলেন তিনি। রাজা কুরুশ নিহত হয়েছিলেন তার পুত্রের হাতে। 
সেও পালিয়ে ছিল শয্যাগৃহে, মায়ের পালক্কের তলায়। খইয়ের সঙ্গে মধুর 
বদলে বিষ মাখিয়ে কাশীরাজকে হত্যা করেছিল তার পুত্র । রাজা বৈরাণতেয় 
রেখেছিলেন রানী । রাজা সৌবীরকে হত্যা করেছিলেন তার রানী আরও 

নিপুণ কৌশলে-_বিষপ্রয়োগেই। রাজা জালুথাকে হত্যা করেছিলেন তার 
রানী হাতের আর্শির সাহায্যে। তাতে বিষ ছিল। রাজা বিদুরথকে হত্যা 
করেছিলেন তীর রানী ছুরিকাঘাতে । কেশবতী মাথার চুলে লুকিয়ে রেখেছিল 
অস্ত্র। 
হিন্দুরাজার অন্তঃপুরেও ষড়যন্ত্র অতএব অজ্ঞাত ছিল না। মেগাস্থিনিসও সাক্ষ্য 
দিয়েছেন__এজন্যে চন্দ্রগুপ্তের অন্তঃপুরে সতর্কতার অন্ত ছিল না। সশস্ত্র নারীবাহিনী 
প্রাসাদ রক্ষা করত। সম্রাটের দেহরক্ষীও ছিল তারাই। সম্রাটের খাদ্য, পানীয়, 
সম্রাটের পোশাক-পরিচ্ছদ, অলঙ্কার, কিংবা উপহার হিসাবে পাওয়া পুষ্পস্তবক, 
সবকিছু তারা আগে পরীক্ষা করত, নিজেদের জীবন বিপন্ন করে খুঁটিয়ে খুটিয়ে সব 
দেখত, তারপর তুলে দিত সম্রাটের হাতে। 
বিলাসের এটা একদিন মাত্র। অন্তঃপুরের চার দেওয়ালের ভেতরে কী হত তার 
খবর । রাজকীয় বিলাস, বলা নিষ্প্রয়োজন, দেওয়ালের বন্ধন স্বীকার করত না, তার 
বাইরেও মহামান্য সম্রাটের জন্য বিপুল আয়োজন। অর্থশান্ত্রে এদের বলা 
হয়েছে__নগরের রূপোপজীবিনী। উৎসবে, আনন্দে প্রাসাদে ডাক পড়ত সেই 
সুন্দরী দলের। দরবারের তরফ থেকে একজনকে নিযুক্ত করা হত প্রধানা, 
সে__গণিকা,। সহস্ৰ ‘পান’ তার মাসোহারা। সে রূপসী চৌষট্রি কলায় নিপুণা। 
তারপরও আছে আরও অসংখ্য। তারা রূপ ও গুণ অনুযায়ী তিন শ্রেণীতে 
বিভক্ত-_ উচ্চ, মধ্য এবং নিম্ন । সকলেরই মাইনে আসে রাজকোষ থেকে। প্রধান 
কাজ তাদের সম্রাটের মাথার ওপরে ছত্র ধরে থাকা, কিংবা চামর দোলান। সম্রাট 
যখন দোলায় বা রথে চড়ে কোথাও যাবেন তখনও সঙ্গে থাকবে ওরা । এরা সম্রাটের 
দাসী, সেবিকা, সহচরী, কখনও বা প্রমোদসঙ্গিনী। শুধু সম্রাট নয়, তার নির্দেশে যে 
কোন অমাত্য কিংবা অতিথিকে প্রমোদ-দানে বাধ্য তারা । কেউ যদি অসম্মতি জানায় 
তবে তাকে শাস্তি ভোগ করতে হয়। একমাত্র নিষ্কৃতি- প্রত্যাখ্যানের কারণ যদি হয় 
ব্যাধি। 
গণিকার মর্যাদা ছিল প্রাচীন এবং মধ্যযুগের নগরে নগরে। বাংস্যায়নের বিবরণ 
অনুযায়ী নাগরিকের জীবনে অন্যতম আনন্দের উপাদান তারা। রাজপ্রাসাদেও 
বিলক্ষণ খাতির তাদের। তুঙ্গভদ্রাতীরে বিশাল রাজধানী শহর বিজয়নগরের দিকে 
তাকানো যাক। 
' বিজয়নগর রাজের হারেম বা অন্তঃপুর সুপ্রসিদ্ধ। ১৪২০ সনে পশ্চিমী পর্যটক 
নিকোলো কন্টি এসেছিলেন দক্ষিণের এই বিখ্যাত হিন্দুরাজের রাজধানীতে । তিনি 
লিখে গেছেন : এই রাজ্যের রাজা ভারতের আর সব রাজার চেয়ে শ্রেষ্ঠ। তার স্ত্রী- 
সংখ্যা সাকুল্যে ১২০০০। তার মধ্যে চার হাজার সব সময় রাজার পায়ে পায়ে 
ফেরে। তাদের ওপর রান্নাবান্নার ভার। চার হাজার চলাফেরা করে ঘোড়ার পিঠে 
চড়ে। বাদ-বাকিরা দোলায়। এদের মধ্যে দুই থেকে তিন হাজার রাজার মৃত্যুর পর 

তার সঙ্গে চিতায় পুড়ে মরবে বলে কথা দিয়েছে। এই শর্তেই তাদের বিয়ে করেছেন 
রাজা। 
এর কিছুকাল পরে (১৫২৭) পাইস নামে আর এক পর্যটক এসেছিলেন 
বিজয়নগরে । তিনি কন্টির হিসাব তছনছ করে দিয়েছেন বটে, কিন্তু বিজয়নগর 
রাজের বিলাস কাহিনী তার বিবরণে আরও স্পষ্ট। পাইস বলেন- রাজার ধর্মপত্নী 
মাত্র বারো জন। এদের মধ্যে প্রধান তিন জন। একমাত্র এই তিন রানীর পুত্ররাই 
সিংহাসনে উত্তরাধিকারী গণ্য হওয়ার যোগ্য। অবশ্য এদের কারও পুত্রসন্তান না 
থাকলে অন্য কথা। 
এই দ্বাদশ কন্যা কী করে ঘরে এসেছে সে তথ্যও জানিয়েছেন পাইস। তিনি 
বলেন_ এদের মধ্যে এগার জনই আশপাশের নানা রাজ্যের রাজকন্যা, কেউ কেউ 
তার অধীন রাজাদের ঘরের মেয়ে। অবশিষ্ট মেয়েটি__নর্তকী। তরুণ রাজকুমারের 
প্রিয় রক্ষিতা ছিল সে। তখনই সোহাগী যুবরাজের গলা জড়িয়ে ধরে বলেছিল- রাজা 
হলে আমাকে রানী করবে তো? রাজার ছেলে কথা দিয়েছিল__নিশ্চয়। কথা 
রেখেছিলেন যুবরাজ । ভূতপূর্ব নর্তকী আজ বিজয়নগর রাজের অন্যতমা পত্রী । 
রানীদ্রের চাল-চলনের বিবরণও রেখে গেছেন পাইস। 
প্রত্যেক রানীর জন্য স্বতন্ত্র কুঠি, স্বতন্ত্র দাসী, পরিচারিকা এবং রক্ষীর 
বন্দোবস্ত আছে। সব কাজেই একমাত্র মেয়েদেরই করা নিযুক্ত হয় সেখানে। 
খোজা প্রহরী ছাড়া কোন পুরুষের প্রবেশাধিকার নেই সেখানে । কোন পুরুষ 
কখনও অন্দরের মেয়েদের দেখতে পায় না। একমাত্র ব্যতিক্রম হয়ত 
উচ্চপদস্থ বৃদ্ধ কোন রাজকর্মচারী। মেয়েরা যখন বাইরে যায় তখনও তাদের 
দিকে তাকাবার উপায় নেই। তারা দোলায় চড়ে চলাফেরা করে। সে-সব 
দোলার দুয়ার বন্ধ । সঙ্গে থাকে তিন-চারশ’ খোজা প্রহরী । জনতা স্বভাবতই 
তাদের পথ থেকে দূরে থাকে । তাদের কাছ থেকেই শুনেছি, প্রত্যেক রানীর 
অতুল এম্বর্য এবং প্রত্যেকের সহচরীর সংখ্যা ষাট জন। তারাও সালঙ্কৃত এবং 
সুসজ্জিত। 
রানীর সংখ্যা বারো বটে, কিন্তু পাইসও মনে করেন, রাজার অন্তঃপুরে সাকুল্যে 
নারী আছে বারো হাজার ।-_“তাদের মধ্যে কারও কারও হাতে ঢাল-তলোয়ার, কেউ 
বা মল্লযুদ্ধ করে, কারও কারও কাজ গীতবাদ্য। এছাড়া কেউ পরিচারিকা, কেউ 
রীধুনী, কেউ বা ধোপানী।” 
রাজা প্রাসাদের ভেতরেই নিজের মহলে থাকেন। তিনি যখন কোন রানীর সঙ্গ 
কামনা করেন তখন আপন মনোবাসনা জানিয়ে সেই রানীর কাছে দূত হিসাবে 
একজন খোজাকে প্রেরণ করেন। খোজা রানীর কক্ষে প্রবেশ করে না। সে রানীর 
দ্বাররক্ষী মেয়েদের কাছে বক্তব্য নিবেদন করে। তারা ব্যাপারটা রানীর গোচরে 
আনে। রানী তখন আপন সহচরীকে পাঠান রাজার কাছে, সত্যিই তিনি কী চান 

সবিস্তারে তা জেনে আসার জন্যে। তারপর রানী নিজে যাবেন রাজসন্দর্শনে, কিংবা 
দরকার হলে রাজা নিজেই আসবেন অতি সংগোপনে রানীর কক্ষে। কোথায় ওরা 
মিলিত হয়েছেন সেটা গোপন খবর । কারও তা জানবার অধিকার নেই। সেই কক্ষের 
প্রহরী রাজার বিশ্বস্ত খোজা। 

এত আয়োজনের পরও ছিল সনাতন সেই নাগরিকার দল । মন্দিরে, প্রাসাদে সর্বত্র 
অবাধ গতায়াত তাদের। রাজানুকুল্যে তারা শুধু গরবিনী নয়, ধনশালিনীও বটে। 
পাইস লিখেছেন__কার সাধ্য আছে ওদের এশ্বর্যের যথাযথ বিবরণ দেয়? সর্বাঙ্গে 
তাদের মণিমুক্তা, হীরা-জহরত। অনেকই ভূসম্পত্তি দেওয়া হয়েছে, দোলা দেওয়া 
হয়েছে। সেই সঙ্গে অগণিত দাসদাসীও। পারশ্য রাজ্যের দূত আবদুল রেজাক 
তাদের দেখে বিস্ময়বিমূঢ়। তিনি লিখেছেন : ওদের ঘরবাড়ি, পোশাক-পরিচ্ছদের 
জীকজমক বর্ণনার অতীত। 

বিজয়নগরের এইসব ইতিবৃত্ত স্বীষ্ীয় পঞ্চদশ-ষোড়শ শতকের কথা। পড়তে 
পড়তে মনেই হয় না, ভারত মৌর্য আমলকে আঠারশ” বছর পিছনে ফেলে এসেছে। 
সেই বিপুলায়তন অন্তঃপুর, সেই নারী বাহিনী, সেইসব সাবধানী নিয়ম-কানুন। 

শুধু হিন্দুর রাজকাহিনীতে নয়, অন্তঃপুর তেমনই বহুবর্ণ জৈন সাহিত্য এবং 
রাজকীয় সমাচারেও । একটি জৈন শাস্ত্র (/i॥৪৪৭5Uy৭) অনুযায়ী অন্যতম শ্রেষ্ঠ 
জৈন নরপতি মহাসেনের অন্তঃপুরে স্ত্রী ছিল এক হাজার। রাজকুমার শিহসেনের 
ছিল পাঁচশ! স্বভাবতই অন্তঃপুরে নাকি অশান্তি লেগেই থাকত, বিশেষত শিহসেনের 
অন্তঃপুরে। 

পাঁচশ’ রানীর মধ্যে রাজা সবচেয়ে বেশি ভালবাসতেন শ্যামা নামে একটি 
মেয়েকে। তার সাহচর্য আর সান্নিধ্যেই রাত্রি দিন অতিবাহিত হত নরপতির। বাকি 
চারশ’ নিরানব্বুই জন রানী অতএব ক্ষেপে গেলেন। তারা নিজ নিজ বেদনার কাহিনী 
আপন আপন মায়ের গোচরে আনলেন। চারশ’ নিরানব্বুই শাশুড়ী ষড়যন্ত্রে বসলেন। 
স্থির হল- শ্যামাকে চিরতরে সরিয়ে দেওয়াই সবচেয়ে নিরাপদ । শিহসেন 
যথাসময়ে সে সংবাদ শুনলেন। কিন্তু এমন ভাব করলেন যেন কিছুই তিনি জানেন 
না। হঠাৎ একদিন রাজার কাছ থেকে নিমন্ত্রণ গেল শ্বশুরালয়ে শ্বশুরালয়ে। রাজা 
এক সন্ধ্যায় শাশুড়ীদের আপ্যায়ন করতে চান। এই ভোজসভার জন্য একটি মণ্ডপ 
তৈরী করা হল। যথাসময়ে এসে সমবেত হলেন চারশ’ নিরানববুই শাশুড়ী। ওরা 
যখন ভোজনে মগ্ন, তখন অলক্ষ্যে মণ্ডপের সব ক'টি দুয়ার বন্ধ করে দিলেন 
শিহসেন, তারপর রাজার ইঙ্গিতে আগুন ধরিয়ে দেওয়া হল তাতে । চারশ" নিরানববুই 
শাশুড়ী পুড়ে মরলেন, সেই সঙ্গে ছাই হয়ে গেল চারশ’ নিরানববুই রানীর'সাধ আর 
স্বপ্নী। নিশ্চিন্ত, আনন্দিত রাজা শ্যামার কোলে নিজেকে সমর্পণ করলেন। 

নিষ্ঠুরতায় শ্যামা একাকিনী নয়, রাজগৃহের রাজা মহাশয়ের প্রধানা রানী রেবাই- 
এর সতীন ছিলেন বারো জন। তাদের মধ্যে ছয়জনকে হত্যা করেন রেবাই 

বিষপ্রয়োগে, বাকি ছয়জনকে অস্ত্রাঘাতে । তারপর থেকে মহাশয় তার একান্ত আপন। 

নিষ্টুরা আর কুটিলারাই নয়, শীর্ষে উঠত নিপুণারাও । রাজা জিয়াসতু নতুন এক 
কন্যাকে আনলেন অন্তঃপুরে। রূপবতীর নাম কন্যামঞ্জরী। চিত্রকরের ঘরের মেয়ে 
সে। দেখতেও ছবির মত মনোহর । পুরো ছয়মাস ধরে কন্যামঞ্জরীর ঘর থেকে আর 
বের হলেন না রাজা । চমকপ্রদ সব গল্প বলে রাজাকে মন্ত্রমুঞ্ধ করে রেখেছে চিত্রকরের 
মেয়ে। আহার-নিদ্রা ভুলে রাজা সব সময় তার কাছে কাছে। অন্য রানীরা 
বললেন_ এ মেয়ে নিশ্চয় মায়াবিনী, কোন গোপন মন্ত্রবলে রাজাকে বশ করেছে। 
এর প্রতিকার না হলে রাজত্ব ছারখার হয়ে যাবে। সুযোগ পেয়ে একদিন রাজার 
কাছেই নালিশ পেশ করলেন তারা । খটকা রাজার মনেও-_তাই তো-_! 

তিনি হুকুম দিলেন_ এ ব্যাপারে তদন্ত হওয়া চাই। 

তদন্ত হল। কন্যামঞ্জরী হেসেই খুন- দূর ছাই, মন্তর আবার কিসের? মায়ের 
কাছ থেকে নানা কাহিনী শিখেছিলাম, তাই শুনেই তো মহারাজ আমার বশ। রাজাও 
সায় দিলেন তার কথায়,। চিত্রকরের কন্যা মুক্তি পেল। কুটিলা রানীদের শাস্তি দিলেন 
রাজা, তিনি ঘোষণা করলেন-_আজ থেকে কন্যামঞ্জরীই আমার পাটরানী। 

অর্থশাস্ত্রের মতই জৈনদের শাস্ত্রেও বিশদ বিবরণ দেওয়া হয়েছে অন্তঃপুর-শাসন 
সম্পর্কে। জৈন শাসকদের অন্তঃপুরে তিনটি মহল ; প্রথমটিতে থাকে 
“জিন্না” অৰ্থাৎ বৃদ্ধারা, দ্বিতীয়টিতে “নব*-_অর্থাৎ অন্তঃপুরের আসল ধন যুবতী 
মেয়েরা, তৃতীয়টিতে-কন্যা'_অর্থাৎ কম-বয়সী বালিকারা। অর্থশান্ত্রে খোজাদের 
নিয়োগের পরামর্শ নেই, অন্তঃপুরের যাবতীয় কাজের দায়িত্ব দেওয়া হয়েছে 
মেয়েদের। কিন্তু জৈন শাসকদের অন্তঃপুরে মুঘল হারেমের মতই খোজাদের 
ছড়াছড়ি । কী করে খোজা গড়তে হয় এবং কী তাদের দৈহিক ও মানসিক বৈশিষ্ট্য, 
সবিস্তারে তারও আলোচনা করেছেন জৈন শান্ত্ুকাররা। কাজ অনুযায়ী ওদের ভাগ 
করা হয়েছে চার ভাগে । (১) কানুচুকিন। হারেমের যে কোন কক্ষে যদৃচ্ছ আনাগোনা 
করার অধিকার আছে তার। রাজাকে অস্তঃপুর সম্পর্কিত যাবতীয় খবর সরবরাহের 
দায়িত্ব তারই উপর। (২) বরিসাধর। সে রক্ষীদলের নায়ক। সাধারণ অন্তঃপুরের 
দেওয়াল বন্ধনীতেই জন্ম তার। অন্তঃপুরের মঙ্গলের কথা বিবেচনা করে বাল্যকালেই 
খোজা করা হত তাকে। (৩) মহাত্তারা। সে বার্তাবহ। রাজা এবং রানীদের মধ্যে 
সেতৃবন্ধের মত। সে-ই মনোনীতা রানীকে পথ দেখিয়ে নিয়ে যেত রাজার কক্ষে। 
আবার ভোর রাত্রে ফিরিয়ে নিয়ে আসত তৃপ্ত রানীকে নিজের মহলে। এ ছাড়াও 
আরও কিছু কিছু কাজ ছিল তার। রানীদের অবসর বিনোদনে অন্যতম সঙ্গী 
সে, নানা খোশগল্লে তাদের আনন্দদান তার কর্তৃব্য। কোন রানী গোসা করলে তার 
মানভঙ্জনের প্রাথমিক চেষ্টা তাকেই করতে হবে। সে ব্যর্থ হলে তবেই রাজার 
পালা ।(৪) দণ্ডধর। তার কর্তব্য অন্তঃপুরে শান্তি-শৃঙ্খলা বজায় রাখা ।...এছাড়া আরও 
নানা ধরনের পদ। তবে পদ-গৌরব যার যা-ই থাকুক না কেন, সবাই তারা খোজা। 

এত সতর্কতার পরেও, বলা চলে না, জৈন রাজন্যবর্গের অন্তঃপুর সম্পূর্ণ বিপদ- 
মুক্ত ছিল। কখনও কখনও চিরকালের সবচেয়ে চালু ছাড়পত্র অর্থের বলে অস্তঃপুরের 
লৌহ-কপাট খুলে ফেলে ভেতরে এসে হাজির হত অভিযাত্রী। ইঙ্গিতে দুয়ার খুলে 
যেত অতৃপ্ত রূপবতীর মহলের। কখনও বা খবরাখবর আদান-প্রদান হত 
ফেরিওয়ালীদের মাধ্যমে, নায়ক কখনও কখনও এসে হাজির হত মিস্তিদের ভিড়ে 
মিশে গিয়ে, ওদেরই একজন হয়ে। জৈন অন্তঃপুরে, অতএব, কড়া হুকুম 
ছিল- মানুষ তো বটেই, বীদরও যেন ঢুকতে না পারে রানীদের মহলে। 

তা হলেও সে অন্তঃপুরকে নিষ্কলুষ রাখা কষ্টসাধ্য ব্যাপার, সে কথা জানিয়ে 
গেছেন বাৎস্যায়ন। তিনি খোজাদের বর্ণনা দিয়ে তাদের নানা যৌন-বিকৃতির কথা 
উল্লেখ করেছেন। বাৎস্যায়ন বলেছেন__এসব নিন্দনীয়। কিন্তু তার স্বীকৃতি থেকেই 
বোঝা যায়, নিন্দনীয় হলেও অন্তঃপুর সব সময় এসব কদাচার-যুক্ত ছিল না। বাঁদর 
সম্পর্কে উদ্বেগ, কে জানে, তার পিছনেও কোন বিকারের ঘটনা ছিল কিনা! 

উপসংহারে, অথ পুষ্প-চয়ন কাহিনী । তুকী হারেমে নারী সংগ্রহ করা হত কী 
উপায়ে, মুঘল হারেমেই বা আসত ওরা কোন্‌ পথে, সে সম্পর্কে কিছু কিছু সংবাদ 
আগে বলা হয়েছে। হিন্দু এবং জৈন হারেমেও নারী সংগ্রহের পন্থা বহুবিধ ; বিবাহ, 
অপহরণ, কেড়ে আনা, কড়ির মুল্যে কিনে নেওয়া--কোন পথই এ ব্যাপারে 
দোষণীয় নয়। বৃহৎ-কল্প ভাষ্যে এক তরুণ রাজকুমারের কথা বলা হয়েছে। একদিনে 
পাঁচশ রূপবতী কন্যা সংগ্রহ করেছিলেন তিনি-_যেন এক অভিযানে পীচশ’ হরিণ 
শিকার! সবাই ভদ্রঘরের মেয়ে। ওরা এক জায়গায় সমবেত হয়েছিলেন ইন্দ্র উৎসব 
উপলক্ষে। সেখান থেকেই অতর্কিতে সৌখিন রাজকুমারের উদ্যোগী অনুচরেরা 
জাল ফেলে ধরে এনেছিল সেই অসহায় মেয়েদের। নগরময় চাঞ্চল্য । প্রজারা, 
বিশেষত হতভাগ্য মেয়েদের অভিভাকেরা ক্ষুব। তারা সমবেতভাবে অভিযোগ পেশ 
করলেন রাজার কাছে।__মহারাজ, সুবিচার চাই। মহারাজ অনেক ভেবেচিন্তে 
বললেন-_আপনাদের কন্যারা যদি আমার পুত্রবধূ হন, সেটা কি আপনাদের পক্ষে 
খুবই অসম্মানের ব্যাপার হবে? প্রজারা মুখ চাওয়াচাওয়ি করল, না সে কথা বলি 
কি করে? মহারাজ বললেন-_ তবে আপনারা সানন্দে ঘরে ফিরে যান। আমি ঘোষণা 
করছি__এই পাঁচশ” কন্যাই আমার পুত্রবধূ। 

‘কল্প সূত্রে’ কোশাস্বীর রাজা সুমুখের উপাখ্যান আছে। অন্তঃপুর বোঝাই রূপবতী 
নারী থাকা সত্বেও তিনি পরকীয়া প্রেমে আনন্দ পেতেন বেশি। একবার একজন 
সাধারণ নাগরিকের পত্নীর প্রতি আসক্ত হলেন সুমুখ। তার লালসা কুলবধূকে টেনে 
আনল রাজকীয় অন্তঃপুরে। 

প্রসঙ্গত মনে পড়ছে “রাজতরঙ্গিনী'র এক রাজার কথা । তিনি আপন মন্ত্রীর স্ত্রীকে 
দেখে উন্মাদপ্রায়। শেষ পর্যন্ত আর মনোবাসনা গোপন রাখা সম্ভব হল না। রাজা 
বললেন- মন্ত্রী, তোমার ঘরে যে গোলাপ সেটি আমি চাই। মন্ত্রী বুঝলেন, প্রতিবাদ 

অর্থহীন। তিনি বললেন_ মহারাজ, অতি উত্তম কথা । আমার তাতে বিন্দুমাত্র 
আপত্তি নেই। কিন্তু আমি যদি আমার স্ত্রীকে আপনার হাতে তুলে দিই তাহলে 
রাজ্যের জনসাধারণ বলবে- রাজা পরক্ত্রীর প্রতি আসক্ত, মন্ত্রীকে অক্ষম পেয়ে তার 
ঘরের ধন নিয়ে এসেছেন নিজের ঘরে। সেটা আপনার এবং আমার দু'জনের পক্ষেই 
খুব অপমানকর ব্যাপার হবে। তার চেয়ে এক কাজ করি। আমি আমার স্ত্রীকে মন্দিরে 
উৎসর্গ করে দিচ্ছি। সে শুধু রূপবতী নয়, নৃত্যগীতপটিয়সীও | সুতরাং, সব দিক 
থেকেই দেবদাসী হওয়ার যোগ্যা। তারপর, দেবভোগ্যাকে রাজভোগ্যায় পরিণত 
করতে আর কতক্ষণ! 

সবাই এমন উদারপ্রাণ স্বামী ছিলেন না। কাঞ্চনপুরের রাজা এক বণিকের সুন্দরী 
স্ত্রীকে কেড়ে নিয়ে গিয়েছিলেন। পত্নীকে হারিয়ে বণিক উন্মাদ, শোকে দুঃখে 
কয়দিনের মধ্যেই প্রাণ হারালেন বেচারা। আর একবার উজ্জয়িনীরাজ গদ্দাবিলু 
কলক নামে একজন সাধারণ নাগরিকের বোনকে অপহরণ করেছিলেন। মেয়েটি 
ছিলেন জৈন সন্যাসিনী। রাজা জোর করে তাকে নিয়ে এলেন নিজের অন্তঃপুরে। 
কলক বোনের অসম্মানের প্রতিশোধ নেওয়ার জন্য যাত্রা করলেন পারস্য । সেখান 
থেকে নাকি ছিয়ানব্বই জন রাজা এসেছিলেন সন্নযাসিনীর অপমানের প্রতিশোধ 
নিতে! 

উল্লেখ্য, এমন মেয়েও ছিল, রাজকীয় হাতছানির উত্তরে যে সবিনয়ে 
জানিয়েছিল-_না। বিজয়নগরের ইতিহাসে তেমন এক তরুণীর কাহিনীও আছে। 
রাজার প্রস্তাবকে প্রত্যাখ্যান করেছিল সে। বলেছিল-_আমি রাজ-অন্তঃপুরের এন্বর্য 
চাই না__আমার কাছে তার চেয়ে অনেক বেশি মূল্যবান__স্বাধীনতা। 

এখানে সব কিছুই ছিল। আবার অনেক কিছুই ছিল না। সুখ ছিল। দুঃখও ছিল । আনন্দ 
ছিল। ছিল বেদনাও। কিন্তু ছিল না স্বাধীনতা । নিঃশর্ত স্বাধীনতা পৃথিবীর কোথাও 
নেই। কিন্তু হারেমে কেবলই শর্ত, স্বাধীনতা এখানে স্বপ্ন হিসাবেও নিষিদ্ধ যেন। যীরা 
নানা আঁকাবাঁকা পথে বেপরোয়া সংগ্রামের মাধ্যমে কিঞ্চিৎ স্বাধীনতা হাতে পেতেন, 
তারাও সদীশক্কিত। তহবিলে রেশমী রুমাল যত বাড়ে, ততই বাড়ে উদ্বেগ । অতএব 
মুক্তির দিন সত্যি সত্যিই যেদিন এল, হারেমের নারীর দল সেদিন আনন্দিত। কেননা, 
এ মুক্তি একজন ভাইয়ের উদ্যোগে একজন বোনের মুক্তি নয়, সকলের মুক্তি,_শত 
শত বছরের প্রাচীন ব্যথার অবসান। সে এক এঁতিহাসিক ঘটনা। 

১৯০৯ সনের কথা। তুরস্কে ঝড়ের মত আবির্ভূত হয়েছে নবীন বিদ্রোহী, মুস্তাফা 
কামাল। গদীচ্যুত সুলতান জনাকয় বেগম সমেত নির্বাসিত হলেন সালানিকায়। 
কামাল পাশা ঘোষণা করলেন_ অতঃপর হারেম নিষিদ্ধ হল তুরস্কে । বেগমরা মুক্ত । 
তারা যেখানে খুশি যেতে পারেন। যাদের কোথাও যাওয়ার জায়গা নেই তাদের দায় 
নতুন সরকারের। 

একজন প্রত্যক্ষদর্শী লিখেছেন-_সে এক স্মরণীয় দৃশ্য । এমন শোভাযাত্রা কেউ 
কখনও দেখেনি । একত্রিশটি গাড়ি বোঝাই হয়ে হারেমের মেয়েরা চলেছেন ইলভিজ 
থেকে টপৃ-কাপু প্রাসাদের দিকে । পনের থেকে পঞ্চাশ, নানা বয়সের তিনশ" সত্তর 
জন নারী। সবাই রূপবতী । অধিকাংশই জাতে সিরকাসিয়ান। ওরা রূপে অতুলনীয় । 
দামেও। আনাটোলিয়ার গাঁয়ে গায়ে আগেই প্রচারিত হয়েছিল কামালের নির্দেশ, _মা 
বাবা কিংবা নিকট আত্মীয়রা এসে নিজেদের মেয়েদের নিয়ে যেতে পারেন। যদি 
অভাবের তাড়নায় আপন হাতে বিক্রি করে দিয়ে থাকেন কেউ, তাহলেও ভাবনার 
কিছু নেই। কেড়ে আনা হয়েছিল যাদের, তাদের মতই বিক্রি-করা মেয়েরাও মুক্ত 

এখন। 

খবর পেয়ে পাহাড় থেকে ঘোড়ায় চড়ে সমতলে নেমে এসেছিল আনাটোলিয়ার 
কৃষক আর শ্রমিক বাপ-মায়ের দল। সেও এক দৃশ্য। বহুকাল পরে মেয়ে বাবাকে 
সামনে পেয়ে উন্মাদের মত জড়িয়ে ধরে কাদছে। মায়ের কোলে মাথা রেখে মেয়ে 
কাঁদছে, বোনকে বুকে টেনে কাদছে বোন। আপন গাঁয়ের দূর সম্পর্কের এক 
আত্মীয়কে কাদতে কাদতে প্রশ্নের পর প্রশ্ন করে যাচ্ছে একটি মেয়ে,__বাবা কেন 
এল না? মা এখনও বেঁচে আছে তো? ফ্যাল ফ্যাল করে বোকার মত তাকিয়ে আছে 
এক বৃদ্ধ ;_কই, আমার মেয়েকে তো দেখতে পাচ্ছি না! এগিয়ে এলেন এক 
বৰ্ষীয়সী মহিলা সান্ত্বনা দিচ্ছেন তিনি বৃদ্ধকে__কী করবে ভাই, সবই নসিব। দু'হাতে 
চোখ ঢেকে হাউ হাউ করে উঠল বুড়ো চাষী। 

কাদল আরও অনেকে । কেউ আপন জনকে ফিরে পাওয়ার আনন্দে, কেউ 
হারানোর দুঃখে। কিন্তু কেউ কীদল না সুলতান আবদুল হামিদের জন্য। একবার 
পিছনে তাকাল না কেউ। ত্রস্ত হাতে আপন আপন জিনিসপত্র গুছিয়ে নিয়ে সবাই 
চলল যে-যার ঘরে । কেউ বলবে না, প্রাসাদ থেকে কুটিরে যাচ্ছে ওরা, _-ম্বর্গ, থেকে 
পৃথিবীতে ফিরছে! 

এই গ্রন্থে প্রধানত তুর্কী সুলতামদের হারেমের কাহিনী বলা হয়েছে। মধ্যপ্রাচ্যে 
অটোমান তুকীদের সগৌরব আবির্ভাবের সুচনা শ্বীস্টীয় ত্রয়োদশ শতকের শেষ 
দিকে। তার আগে তুকাঁরা একটি উদ্দাম উপজাতি মাত্র। রাজনৈতিক উদ্দেশ্য 
সাধনের জন্য তাদের প্রথম কাজে লাগান আনাটোলিয়ার রুম সেলজুকরা (Rum 
Seljuk5)। তাদের দুয়ারের অদূরেই তুকীদের শিবির। মুঘলদের আক্রমণে অতিষ্ঠ 
হয়ে সেলজুক আমীর আলা আলদীন তাদের সাহায্য প্রার্থনা করলেন। তুকীদের 
নায়ক তখন এরতোদ্ভুল (৮0০৪h৮খ])। তিনি সাড়া দিলেন। কিন্তু তার আগে একটি 
শর্ত মেনে নিতে হল আলা আলদীনকে,__এই সাহায্যের বদলে তৃবীদের বসবাস 
করার জন্য একফালি জমি দেওয়া হবে। মুঘলরা বিতাড়িত হল। ভূমি-ক্ষুধার্ত তুকীরা 
নেমে এল আনাটোলিয়ার সমতলে । সাকুল্যে চারশ’ পরিবার ওরা । দিন শান্তিতেই 
কাটতে থাকে। ১২৯৯ সনে এরতোঘ্ুল মারা গেলেন। তার জায়গায় এলেন নতুন 
দলপতি__ওতমান (০॥m৭n)। সুদর্শন এই নবীন নায়ক চালচলনে সম্রাটের মত। 
অচিরেই জানা গেল, তিনি হতেও চান সম্রাট । আনাটোলিয়ার মাঝখানে কয়েক একর 
জমিতে আর আটকে রাখা গেল না দুর্ধর্ষ তুকীদের। ওতমানের নেতৃত্বে তারা বিজয়. 
নিশান হাতে নিয়ে এগিয়ে গেল দিকে দিকে। পত্তন হল অটোমান সাম্রাজ্যের । 
ওতমানের আমলেই সে-রাজত্ব কৃষ্ণসাগর অবধি বিস্তৃত। বসফরাসও তুকীদেরই 
অধিকারে । 

ওতমানের মৃত্যু ১৩২৬ সনে। তার দুই পুত্র। শাসনাধিকার তারা নিজেদের মধ্যে 
ভাগ করে নিলেন। জ্যেষ্ঠ__-সুলতান, কনিষ্ঠ-_উজীর। এ নিয়ম অবশ্য বেশি দিন 
চলেনি। কিন্তু ওতমানের বংশ বেঁচে ছিল অনেক দিন। অটোমান সাম্রাজ্যের কাহিনীর 
উপসংহার স্বীন্তীয় ১৯২২ সনে। ওতমানের পরে ৫৯৬ বছরের দীর্ঘ ইতিহাসে 
অটোমান সাম্রাজ্যের সিংহাসনে বসেছেন ৩৬ জন সুলতান। তারা সবাই নাকি 
ওতমানের প্রত্যক্ষ উত্তরপুরুষ। ্‌ 

তুরস্কের ইতিহাসের প্রথমাংশটি অতিশয় গৌরবের। বাইজেনটাইন সাম্রাজ্যের 
খ্যাতি তখন অপরাহে। তার দেহ এবং মনে জরার লক্ষণ । চতুর্দশ শতকের দ্বিতীয়ার্ধে 
তু্কারা তার সুযোগ নিল। বসফরাস পার হয়ে এমনকি তারা পা বাড়াল ইউরোপে । 
আযাডিয়ান্্রিক উপকূলে, হাঙ্গেরির সীমান্তেও তুকী ফৌজ। একের পর এক বিজয়- 
কাহিনী । হঠাৎ তাতে ক্ষণিক বিরতি । হেতু তৈমুরলঙ্গের উত্থান। ঝড়ের বেগে এগিয়ে 
আসছেন দুঃসাহসী তৈমুর ৷ তার দুর্ধর্ষ বাহিনীর সামনে তাসের ঘরের মত খান খান 

হয়ে ভেঙে পড়ছে মধ্য এশিয়ার রাজত্বের পর রাজত্ব। তুরস্কও শেষ পর্যন্ত শিকার 
হল তার। ১৪০২ সনে তৈমুর আনাটোলিয়ায় পা দিলেন। অটোমান সুলতান 
বায়াজিদ (8859219) তার হাতে বন্দী হলেন। দেখে মনে হল, অঙ্কুরেই বুঝি বিনষ্ট 
হয়ে গেল তুকীদের সান্রাজ্যসাধ। কিন্তু আসলে এই নিগ্রহের কাল দীর্ঘস্থায়ী হয়নি। 
দুই বছর পরে অকালে মারা গেলেন তৈমুর। আবার মাথা চাড়া দিয়ে উঠল তুরস্ক। 
তুর্কী সুলতানরা আবার উদ্যোগী অভিযাত্রী । দ্বিতীয় পর্যায়ে এই অভিযানের শুরু 
বলা চলে পঞ্চদশ শতকের দ্বিতীয়ার্ধে, সুলতান সেলিমের নেতৃত্বে। সুলতান 
সুলেমানের আমলে অটোমান সাম্রাজ্য গৌরবের শীর্ষে । আ্যাডিয়াট্রিক কুলে 
আলবেনিয়া থেকে পারস্য সীমান্ত পর্যন্ত এশিয়া-ইউরোপের বিস্তীর্ণ ভূখণ্ড তখন 
তুককীদের দখলে। সাম্রাজ্যের সীমা অন্য দিকে মিশর থেকে ককেশাস। ক্রিমিয়া এবং 
হাঙ্গেরি তুরস্কের অনুগত। উত্তর আফ্রিকায় তুকাঁ সুলতানের অধিকার স্বীকৃত। 
ইউরোপ থেকে পুবের পথে তুর্কী বাহিনী, ভূমধ্য সাগরের সর্বত্র তুর্কী রণতরী। 
ইউরোপের রাজারা সুলতানের নামে উপটৌকন পাঠান, ভিয়েনার দুয়ারে অভিযাত্রী 
অটোমান বাহিনীর করাঘাত শোনা যায়। এসব ষোড়শ শতকের শেষ দিককার কথা। 

তারপর থেকে ধাপে ধাপে পতন। সুলেমানের পরবর্তী সুলতান সেলিম। তিনি 
অপদার্থ। বলা হয়, এই অধঃপতনের কারণ আদি বংশানুক্রমে ছেদ। সেলিম নাকি 
একজন আরমেনিয়ান পরিচারিকার সন্তান। তার পরে এলেন আরও ২৭ জন 
সুলতান। তারাও ক্রমেই যেন আরও অনুজ্জ্বল, আরও অপদার্থ। কোন কোন 
এতিহাসিকের মতে এই অবনতির পিছনে অন্যতম কারণ হারেমের আকৃতি। দ্বিতীয় 
হেতু-_হারেমের ভেতরে “কাফেস্” নামে ওই কারাগারটি। এক সময় নিয়ম ছিল 
উত্তরাধিকার প্রশ্ন নিয়ে রাজ্যে যাতে কোন বিভ্রাট দেখা না দেয় সেজন্য একজন 
চেয়ে ভাল সবাইকে বাঁচিয়ে রাখা । প্রাসাদে নির্মিত হল কারাগার । সেখান থেকে 
কখনও কখনও বন্দীকে মুক্ত করে এনে বসানো হত সিংহাসনে । অভিজ্ঞতাশূন্য, 
অন্ধপ্রায় সেই অক্ষম শাসক সুলতান হিসাবে ব্যর্থ হবেন তাতে আর বিস্ময় কী! 
প্রমাণ- ইব্রাহিমের কাহিনী । 

ইত্যাদি নানা কারণে সুলেমানের তিনশ’ বছরের মধ্যে তুর্কী সাম্রাজ্য রুগ্ণ, ক্লান্ত, 
অবসন্ন, বিকারপ্রস্ত। ইউরোপ ঝাপিয়ে পড়ল তার ওপর, স্বদেশে আবির্ভূত হলেন 
নবযুগের নায়ক কামাল পাশা । অটোমান সাম্রাজ্য অতঃপর ইতিহাস। তুরস্ক এবার 
সম্পূর্ণ অন্যধরনের এক নবীন রাষ্ট্র। সেখানে কেউ আর সুলতান নন। 


তুরস্কের ইতিহাস সম্পর্কে সাধারণ পাঠকের জন্য কয়েকটি গ্রন্থ : Sir Edward 
(07995-177507) of the Ottoman Turks ; Stanley Lane- 
Poole—Turkey; Bernerd Lewis—The Emergence of Modern 
Turkey ; Francis McCullah—The Fall of Abdul Hamid ) H. C. 
Armstrong—Grey 9042 


কোন হারেমের মতই তুকী হারেম সম্পর্কেও বিশেষ কোন বই নেই। ইউরোপে 
হারেম সম্পর্কে যে-কাহিনী পল্লপবিত হয়ে প্রচারিত হয়েছে, সেগুলোর আদি প্রধানত 
ভ্রমণকারীদের কিছু কিছু বিবরণ। বলা বাহুল্য তাদের পক্ষেও হারেম বিষয়ে তথ্য 
সংগ্রহ সহজ বা সম্ভব ছিল না, তারা হাটে-বাজারে, দরবারের আনাচে-কানাচে যা 
শুনেছেন তা-ই সাগ্রহে কুড়িয়ে ফিরেছেন। এ ধরনের অনেক কাহিনী অবশ্য লভ্য। 
প্রথম দিককার (ষোড়শ শতকের) দর্শকদের বিবরণগুলোর সার পাওয়া যাবে A. 
H. Lybyer লিখিত Government of the Ottoman Empire in the time 
of Suleiman the Magnificent নামক গ্রহ্থে। পরবর্তী হারেম-কাহিনীর জন্য 
দ্রষ্টব্য : Nasim Sousa—The Capitulatory Regime of Turkey ; Dr. 
Miller—Beyond the Sublime Porte ; Edmund Chishull—Travel in 
Turkey and back to England; H. G. Dwight—Constantinople Old 
and New ; Sir H. Luke—The Making of Modern Turkey ; Lady 
Mary Montagu—Letters...etc. ; Withers—Grand Signors Sera- 
glio ; Mrs. Harvey—Turkish Harems and Circassins Homes ; N. 


M. Penzer—The Harem ; Lord George Herbert—A Night in a 
Moorish Harem. 


যদিও এই বইয়ে প্রধানত তুকী এবং মুঘল হারেমের কিছু কিছু কাহিনী বিবৃত 
হয়েছে, তাহলেও বলা অনাবশ্যক যে, হারেম শুধু এই দুই শাসকগোষ্ঠীরই বৈশিষ্ট্য 
নয়। পুরানো পৃথিবীতে বহু-বিবাহ একটি বহু প্রচলিত আচার । রাজা সোলোমনেরও 
তিনশ’ স্ত্রী ছিল, উপপত্নী ছিল সাতশ’। বহু-বিবাহ নামক আচারটির উৎপত্তি বিকাশ 
এবং বিলুপ্তি সম্পর্কে বিস্তারিত জানতে হলে পাঠ্য : Edward 
Westermark—History of Human Marriage এবং ওরই লেখা আর 
একখানা গ্রন্থ—The Origin and Development of Moral ideas. 
কয়েকখণ্ডে সম্পূর্ণ বইটির একটি সংক্ষিপ্ত সংস্করণও আছে। নাম_74 Short 
History of Marriage. 


তবে একথা অনস্বীকার্য, আধুনিক পৃথিবীতে একটি নিয়মিত ‘সংগঠন’ হিসাবে 
হারেমের আবির্ভাব এবং বিকাশে পশ্চিম এবং মধ্য এশিয়ার মুসলিম নায়ক এবং 
শাসকদের অবদান অনেক । পরিবারের পরিধি চার স্ত্রীর মধ্যে সীমাবদ্ধ রাখার নির্দেশ 
সত্বেও কীভাবে সেখানে শত শত উপপত্নী-বোঝাই বিশাল হারেম গড়ে উঠেছিল 
তা জানতে হলে আরব জাতির উত্থান কাহিনীও প্রণিধানযোগ্য। নাটিং-এর 
অভিমত--ক্রমাগত যুদ্ধজয়ের ফলে রাশি রাশি নারী বিজয়ী বাহিনীর হাতে এসে 
পড়েন, দ্রুত অস্তঃপুরে ভিড় বেড়ে ওঠে। এটাই শুধু একমাত্র কারণ তা বলা চলে 
না। বিজয়ী এবং বিজিতের সামাজিক, ধর্মীয়, আর্থিক অবস্থাও এই সঙ্গে বিবেচ্য। 


সে-কাহিনী জানতে হলে অবশ্য পাঠ্য কয়েকটি বই: Edward Atiyah—The 
Arabs ; George Antorius—The Arab Awakening; Sir John 

Glubb—The Empire of the Arabs, The Great Arab Conquests; 
Philip K. Hitti—History of the Arab ; লু, A. R. Gibb & লু, 
2 Society and the West ) Anthony Nutting— The 
1009৩. 

হারেমের পরিবেশ পরিস্থিতি বোঝার পক্ষে সহায়ক আরও দুইটি গ্রন্থ—T'he 
Encyclopaedia of Islam (1927) এবং Encyclopaedia of Religion and 
Ethics (1934). ‘হারেম’ বা মুসলিম ‘বিবাহ’, স্ত্রীর অধিকার’ ইত্যাদি ছাড়াও 
কতকগুলো ধর্মীয় আচার-অনুষ্ঠানের বিশদ এবং নির্ভরযোগ্য বিবরণ এই গ্রন্থ দুটিতে 
লভ্য। তবে সাধারণ পাঠকের কাছে হারেমের পরিমণ্ডল বোঝার পক্ষে সবচেয়ে 
সহায়ক বই, আমার মনে হয়, আরব্য উপন্যাস। ১৭ খণ্ডে সম্পূর্ণ Sir Richard 
Burton-এ “The Book of the Thousand Nights and a Night” শুধু 
বিশ্বের অন্যতম উপাদেয় কাহিনী-সংকলন নয়, একটি মূল্যবান তথ্যের খনিও। এর 
পাতায় পাতায় ছড়িয়ে আছে দরবারী এবং লৌকিক আচারের কথা । শুধু মান্য খলিফা 
আর তার অন্তঃপুরের গল্প নয়, সেদিনের আরব দুনিয়ার জীবন-দর্শন, আচার, 
অনুষ্ঠান, হাসি-কান্না সবই এখানে বর্ণিত। শাহরিয়র রাত্রিশেষে সঙ্গিনীকে হত্যা 
করতেন সংবাদ আমরা বলেছি, কেন তিনি ঘাতকে পরিণত হয়েছিলেন সে কাহিনী 
আমরা বলিনি। কারণ-_তীর স্ত্রী ছিলেন বিশ্বাসঘাতিনী। “নারীকে বিশ্বাস নেই’ এই 
ধারণাকে প্রমাণ করার জন্য যেমন অনেক গল্প, সেখানে তেমনই আছে এক “কেন'র 
উত্তরে অন্য কেন'র গল্পও । যথা, ‘ঝাড়ুদার এবং সম্ভ্রান্ত মহিলা’র কাহিনীটি । বিস্মিত 
ঝাড়ুদারকে কৈফিয়ত দিয়েছিলেন সন্ত্রান্ত রমণী-_স্বামীকে একদিন হেঁসেলের 
একটি দাসীর সঙ্গে অন্তরঙ্গ অবস্থায় দেখেছিলাম আমি । সেদিনই প্রতিজ্ঞা নিয়েছিলাম 
সবচেয়ে নোংরা মানুষটির সঙ্গে আমি বাস করব সাতদিন! ওরা শুধু ক্রুর আর নিষ্ঠুর 
নয়, কখনও কখনও উদার, গর্বিত এবং উন্নত। আরব্য কাহিনীতে এমন দৃষ্টান্ত আছে, 
সুলতান তার পত্নীর রূপ প্রিয় উজীরকে দেখাতে চান। বেগম যখন স্নান করছেন 
অলক্ষ্যে উজীরকে তিনি তখন দাড় করিয়ে দিলেন সেখানে । হঠাৎ রমণীর চোখে 
পড়লেন পর-পুরুষ দর্শক। এগিয়ে এলেন সুলতানও | তিনি হেসে বললেন- আমার 
ঘরে কী এশ্বর্য তা-ই দেখাচ্ছিলাম বন্ধুকে । রমণীর উত্তর-_তা হয় না সুলতান। এর 
পরও আমি একজনেরই থাকতে চাই, হয় আপনার, না হয় ওই দর্শকের। উজীরের 
তলোয়ার ঝিলিক দিয়ে উঠল। সুলতান নিহত হলেন।...মন্ত্রী জাফরের সঙ্গে নিজের 
বোনের বিয়ে দিয়ে খলিফা হারুণ-অল-রসিদ কী বিভ্রাট ডেকে এনেছিলেন তাও 
স্মরণীয়। খলিফা বলেছিলেন, তোমাদের বিয়ে দিলাম বটে, কিন্তু তোমরা কখনও 
একসঙ্গে মিলিত হতে পারবে না। মেয়েটি তাতে রাজী হতে পারেনি। রাত্রি 
অন্ধকারে সে এসে মিলিত হয়েছিল বিবাহিত স্বামীর সঙ্গে । কোলে সন্তান এল । ক্রমে 
সব জানাজানি হয়ে গেল। হারুণ ক্রুদ্ধ। তিনি অতঃপর ইতিহাসের অন্যতর নিষ্ঠুক্প 
ঘাতক। বোনকে হত্যা করে তার কক্ষেই কবর দিয়েছিলেন তিনি। সঙ্গে কববস্ব 

হয়েছিল ঘাতকেরাও। তারপর নিষ্ঠুরভাবে হত্যা করেছিলেন তিনি প্রিয় মন্ত্রী 
জাফরকে। সমস্ত ঘটনার জন্য দায়ী সেই মেয়েটি বিয়েকে খেলা হিসাবে গ্রহণ করতে 
_ রাজী হয়নি:__তাই নয় কি? বার্টন লিখেছেন : অনেক পাঠকই বলেন, আরব্য 
উপন্যাসে নারী চরিত্রগুলো যত আকর্ষণীয়, পুরুষ চরিত্রগুলো ঠিক তা নয়। কী দ্রুত 
সিদ্ধান্ত নেওয়ার ব্যাপারে, কী কাজে তাদের মধ্যে ‘পুরুষের চেয়েও পুরুষালি”, 
ব্যক্তিগত বা রাষ্ট্রীয় জীবনেও প্রভাব তাদের অতুলনীয়। বার্টনের অভিমত-_গুধু 
ক্রুর, লোভাতুর কিংবা ছলনাময়ী নারী নয়, হারেমে পিতৃগতপ্রাণ কন্যা, স্নেহশীলা 
জননী, ধর্মপ্রাণ ভক্ত, নির্মল চরিত্রের বিধবা এবং ত্যাগী রমণীও অনেক ছিলেন। 
আরব্য উপন্যাসে পাঠক এদের প্রত্যেকের দেখা পাবেন। ওই বিশাল গ্রন্থটি পাঠ 
করার সুযোগ এবং সময় যাঁদের নেই, তারা Bennett A. Cerf সম্পাদিত The 
Arabian Nights পড়তে পারেন। এতে “মূল” গল্প সব কয়টিই আছে, এবং আদি 
সংস্করণের সৌরভ-সহ। আরব্য নর-নারীর জীবন এবং আচার সম্পর্কে বাটন দশম 
খণ্ডে বিস্তাত আলোচনা করেছেন। ধর্ম, পোশাক, সমাজ, যৌনতা-_কিছুই সেখানে 
বাদ নেই। অনুসন্ধিৎসু পাঠকের কাছে অতএব হারেমের নানা উপচার এবং অনুষ্ঠান 
(যথা, খোজা, বিকৃত যৌন আচার ইত্যাদি) সম্পর্কে সম্যক ধারণার জন্য ওই খণ্ডটি 
অপরিহার্য। কিছুকাল আগে এর একটি সংক্ষিপ্তসারও প্রকাশিত হয়েছে। 
নাম-1,999, War and Fancy, Ed. Kenneth Walker. 


সাধারণভাবে মধ্যপ্রাচ্য এবং বিশেষভাবে হারেমের যৌন-জীবন সম্পর্কে কিঞ্চিৎ 
ধারণা লাভ করা যায় নিম্নোক্ত গ্রন্থগুলোর ওপর চোখ বুলোলে। Dr. Iwan 
Bloch—Anthropological Studies in the strange Sexual Practices 
of all Races in all Ages, Ancient and Modern (1933) ; Cheikh 
Nefzaouri—Perfumed Gardens ; Allen Edwards—The Jewel in 


the Lotus. এর মধ্যে ‘পারফিউমড গারডেনস্, অত্যন্ত কৌতৃহলোদ্দীপক। 
বিশেষত এটি তথাকথিত যৌনবিজ্ঞানের বই হলেও গল্পচ্ছলে লেখা। এতে নারী- 
চরিত্রের নিন্দনীয় দিকগুলো যত্বুসহকারে ফুটিয়ে তোলা হয়েছে। নারী কীভাবে 
পুরুষকে প্রতারণা করে তার দৃষ্টান্ত দেওয়া হয়েছে অনেক। কৃষ্ণাঙ্গ দাসদের প্রতি 
সন্ত্রান্ত মহিলাদের আকর্ষণের কথাও সবিস্তারে বর্ণিত। এই গ্রন্থে আতর ইত্যাদি 
গন্ধদ্রব্যের ক্রিয়া সম্পর্কেও নানা গল্প রয়েছে। আালেন এডোয়ার্ড- প্রাচ্যের যৌন- 
জীবনের সব দিক নিয়েই আলোচনা করেছেন। কিন্তু রিচার্ড বার্টনের রচনা পড়বার 
পর তাকে মনে হবে নেহাত পল্লবগ্রাহী। তিনি কোন আচারেরই কোন সঙ্গত ব্যাখ্যা 
উপস্থিত করতে পারেননি। সে তুলনায় রিচার্ড বার্টনের লেখা খোজা কিংবা 
সমকামিতা সম্পর্কিত অধ্যায় দুটি অতিশয় মূল্যবান। মেয়েদের ওপর অস্ত্রোপচার 
যে শুধু কোন কোন মুসলিম সম্প্রদায়েই প্রচলিত ছিল না, তাও তিনি প্রমাণ করেছেন। 
খোজাদের ইতিবৃত্ত সম্পর্কে বিস্তারিত তথ্যের জন্য পাঠ্য H. R. M.. 

00791001911)1)-এর The Eunach in Society. ভারতীয় খোজাদের সম্পর্কে 
একটি তথ্যবহুল প্রবন্ধ আছে N. M. Penzer-এর Ocean of Story (০1...) 
্রস্থটিতে। মেহেদি, কাজল ইত্যাদির ব্যবহার, এক কথায় প্রাচীন এবং মধ্যযুগের 
প্রাচ্যে মেয়েদের প্রসাধনী সম্পর্কে আলোচনার জন্য দ্রষ্টবা—Ocean of Story 
V০].-1. হামাম তথা তুকী ক্নানাগার সম্পর্কে জানতে হলে পা্য—Erasmus 
Wilson—The Easter Turkish Bath ; E. de Amicis— 
Constantinople. 

মুঘল হারেম সম্পর্কে কিছু কিছু তথ্য পরিবেশিত হয়েছে। অধিকাংশই গৃহীত 
হয়েছে পশ্চিমী পর্যটকদের বিবরণ থেকে। তাদের রচনার মধ্যে বিশেষভাবে 
উল্লেখ্য: Niccolao Manucce—Storia Do Mogor (8 খণ্ড) ; Francois 
Bernier—Travels in Hindusthan ; Sir W. Foster—Early Travels 
in India ; J. B. Tavernier—Travels...etc. এ ছাড়া মুঘল ভারতকে 
জানবার পক্ষে অত্যাবশ্যক আরও কয়েকটি গ্রন্থ : History of India as told 
by its own Historians (Ed. H. M. Elliot and J. Dawson) ; James 
Toddd—Annals and Antiguities of Rajasthan ; Stanley Lane 
Poole—Mediaeval India under Mohammadan Rule ; Vusut 
Husain—Glimpses of Mediaeval Indian culture ; Ishwari 
Prosad—Mediaeval India ; Tarachand—Influence of Islam on 


Indian culture ; Khuda Bux— Studies Indian and Islamic ; Sir 
Jadunath Sarkar—Mughal Administration ; 5. M. 


Edwards—Mughal Rule in India. তদুপরি আছে মুঘল সম্রাট এবং 
অন্তঃপুরিকাদের রচনাবলী। সেগুলোর ইংরাজী অনুবাদ লভ্য। 

মুঘল সম্রাটদের বেগম-বিবির সংখ্যা সম্পর্কে কিঞ্চিৎ আভাস দেওয়া হয়েছে। 
আকবরের হারেমে পাঁচ হাজার রমণী সম্পর্কে আবুল ফজলের মস্তব্য—“The 


large number of women—a vexatious question even for great 
statesmen—furnished his Majesty with an opportunity to dis- 


play his wisdom (!)” তবে তাদের মধ্যে একজন রমণী যে সম্ত্রাটকে বিশেষভাবে 
প্রভাবিত করেছিলেন সে বিষয়ে অনেকে নিঃসন্দেহ। তিনি বিহারীমলের কন্যা 
আকবরের প্রিয় “মারিয়াম-অজ-জামানি'। আইনত তিনি আকবরের তৃতীয় পত্নী। 
কিন্তু তিনিই যেন প্রথমা । তার প্রেরণায় সম্রাট অন্য ধরনের মানুষ । এ সম্পর্কে একটি 
সুন্দর আলোচনা করেছেন নু. G. Goetz. (দ্রষ্টব্য_Essays presented to Sir 
Jadunanth Sarkar, Punjab University, Vol-I1). আকবর-পত্রীর সঙ্গে 
তিনি জাহাঙ্গীরের হিন্দু পত্নী উদয়পুরের ‘মোটা রাজা'র কন্যা ‘জগৎ গৌঁসাইনী' 
ওরফে যোধাবাঈয়ের তুলনা করে দেখিয়েছেন, প্রথমার তুলনায় দ্বিতীয় কত 
সাধারণ । 

ভারতে মুসলিম ইতিহাস পর্যালোচনা করলে দেখা যাবে, তুকী হারেমের সব 
লক্ষণ এখানে বর্তমান। মধ্য প্রাচ্যের হারেমে জাতিভেদ নেই। নেই ভারতেও । 


১০৪ 


ফিরোজ তুঘলক দিপালপুরের কন্যা নীলাদেবীর সন্তান। আউরঙ্গজেবের প্রিয়পুত্র 
কামবক্স খ্রীস্টান জননীর সন্তান, খসরু মানবাঈয়ের পুত্র। ভারতে একমাত্র মুসলিম 
মহিলা দিল্লীর সিংহাসনেও বসেছেন :-_তিনি সুলতানা রাজিয়া। কিন্তু এখানেও 
রোজলানা বা কুসুমের মত নারীর অভাব নেই। প্রসঙ্গত আকবরের ধাই-মা মোহন 
আনাগার কথা স্মরণীয়। আপন পুত্র আধম খাঁর জন্য তার যড়যন্ত্র উল্লেখ্য। 
বজবাহাদুরের কাছ থেকে রূপমতীকে ছিনিয়ে নেওয়ার পর রূপমতী আত্মহত্যা 
করেছিল। কিন্তু বজবাহাদুরের হারেমের অন্য মেয়েরাও বাচতে পারেনি । ইতিহাস 
বলে, জননী মোহন আনাগারের পরামর্শেই আধম খাঁ নিষ্টুরভাবে হত্যা করেছিল 
তাদের। স্মরণীয় ইলতুতৃমিসের প্রিয় মালিকা তথা শাহ তুরকানের নিষ্ঠুরতার 
কাহিনীও । রাজিয়ার সিংহাসন প্রান্তিকে ঠেকাবার জন্য যে কোন হীন পন্থা অনুসরণে 
এই রমণী রাজী ....শুধু নিষ্ঠুরতার দৃষ্টান্ত নয়। প্রেম-প্রণয়, নৈতিকতা, ধর্মবোধ, 
বিদ্যাচর্চায়ও অন্যান্য স্মরণীয় নাম খুঁজে পাওয়া যাবে এদেশের মুসলিম শাসকদের 
অন্তঃপুরে। রাজিয়ার ভালবাসা-_-সেও তো এক অনবদ্য কাহিনী। প্রথম প্রেমিক 
আলতুনিয়া মান্য ও সন্ত্রান্ত। কিন্তু জামালউদ্দীন ইয়াকুত তা নয়। সে আবিসিনিয়া 
থেকে আগত একজন সামান্য ক্রীতদাস, সুলতানার ঘোড়ার তদারকি তার কাজ। 
সমসাময়িক এতিহাসিকদের অভিযোগ- ইয়াকৃত নিজে হাতে ধরে ঘোড়ার পিঠে 
বসিয়ে দিত সুলতানাকে। এবং তার সঙ্গে অন্তরঙ্গতার ফলেই সুলতানার 
ভাগ্যবিপর্যয়। এই প্রসঙ্গে যে ফারসী ছড়াটি তৎকালে প্রচলিত ছিল তার ইংরাজী 
মর্ম—“Go০০d fortune turned its back on her/No sooner it saw black 


dust on her skirt.” রাজিয়ার বিস্তৃত কাহিনীর জন্য দ্রষ্টব্য_—Rafiq 
ZLakaria—Razia : Queen of India. 

লখনউয়ের নবাবদের অস্তঃপুরের যেসব তথ্য পরিবেশিত হয়েছে সেগুলো 
প্রধানত সংগৃহীত নিম্নোক্ত বইগুলো থেকে : 

Ghulam Hsain Khan—Seir-ul-Mutagherin (4 vols) ; H. 0০. 
Irwin—The Garden of India ; William Knighton—The Private 
Life of an Eastern King ; Fanny Parkes—Wanderings of a 
Pilgrim...etc. (2 vols) ; Michael Edwards— The Orchid House ; 
Mrs. Meer Hassan Ali—Obser vations on the Mussulmans of 
India. মুর্শিদাবাদের কাহিনীর জন্য দষ্টব্য_Sayyid Ghulam Husain 
Tabatabai—Seir Mutagherin (4 vols) ; Ghulam Husain 
Salim—Riyazus Salatin ; C. Stewart—- History of Bengal ; 
Brojendra Nath Banerjee—Begams of Bengal ; Dr. K. K. 
Dutta—Alivardi Khan. 


বলা নিষ্প্রয়োজন, লখনউ, মুর্শিদাবাদ, রণজিৎ সিং কিংবা টিপু সুলতানের 
অন্তঃপুর নিয়ে স্বতন্ত আলোচনার অবকাশ থাকলেও আমি সে-চেষ্টা করিনি। এইসব 
শাসক সম্পর্কে অনেক বই রয়েছে। আমাদের আলোচ্য শুধু হারেম। দৃষ্টান্ত সংগ্রহের 


১৯০৫ 


জন্যই কখনও কখনও এসব অন্তঃপুরে উকি দেওয়া হয়েছে। 
প্রসঙ্গতঃ হিন্দু অন্তঃপুর সম্পর্কিত অধ্যায়টি সম্পর্কেও কয়েকটি কথা বলা 
দরকার। এবিষয়ে বিস্তারিত আলোচনার জন্য দ্রষ্টব্য. Thomas—Indian 


Women through the Ages, Kama-Kalpa ; Abbe Dubos—Hindu 
Manners, Customs, etc,; A. Hekar—Position of Women etc. 


কৌটিল্যের অর্থশান্ত্রের কথা উল্লেখিত হয়েছে। তার বঙ্গানুবাদও লভ্য (২ খণ্ড)। 
অনুবাদক-_ডঃ রাধাগোবিন্দ বসাক। অর্থশাস্ত্রে বর্ণিত অন্তঃপুরে গর্ভসংস্থা, 
ব্যাধিসংস্থা, বৈদ্য-প্রত্যাখ্যাত সংস্থা, কন্যাপুর, কুমারপুর ইত্যাদি নানা স্বতন্ত্র মহলের 
উল্লেখ আছে। রানীর কক্ষে গমনের সময় সতর্কতামূলক ব্যবস্থা হিসাবে কৌটিল্য 
শুধু “বিশ্বস্ত বৃদ্ধা পরিচারিকা'কে সঙ্গে নিতে পরামর্শ দেননি, তিনি আরও কয়েকটি 
সতর্কতামূলক ব্যবস্থার কথা বলেছেন।-_-“রাজা কখনও যেন মুণ্তিত-মস্তক বৌদ্ধ 
ভিক্ষু, জটাধারী শৈব পাশুপতাদি ও কুহক বা মায়া প্রয়োগকারীদের মহিষীদের সঙ্গে 
পরিচয় বা সংসর্গ রাখিতে না দেন। বাহিরের দীসদাসীর সঙ্গেও অন্তঃপুরিকাদের 
সংসর্গ নিষিদ্ধ।” “অশীতিবর্ষবয়স্ক পুরুষেরা ও পঞ্চাশদর্ষবয়স্কা স্ত্রীরা যথাক্রমে 
পিতা এবং মাতার বেশধারী ও বেশধারিণী থাকিয়া এবং রাজবাড়িতে কার্যকরী স্থবির 
ও নপুংসকেরা অন্তঃপুরস্থ রাজস্ত্রীগণের চরিত্রের শুদ্ধতা ও দুর্বলতার কথা জানিয়া 
রাখিবে এবং রাজাকে জানাইবে।” শুধু তাই নয়__“সব দ্রব্যই বাহিরে হইতে আগমন 
ও ভিতর হইতে নির্গমনের বিষয় নিবন্ধপুক্তকে লিপিবদ্ধ হইলে এবং সেগুলি সম্যক 
পরীক্ষিত হইলে বহিরে যাইতে পারিবে অথবা ভিতরে আসিতে পারিবে ।” ইত্যাদি। 

সুতরাং, বলা অনাবশ্যক, কি রাজকীয়, কি সুলতানী- ক্ষমতাবানদের সব 
অন্তঃপুর-কাহিনীর মোটামুটি এক, চরিত্রে অভিন্ন। 


